
Caracterul universal al paradoxului 


Subiectul central al acestei cărți fiind paradoxul, sub 
diversele sale aspecte, este necesar să lămurim câteva 
noțiuni pe care le vom utiliza în periplul nostru eseistic. 

Prima noțiune pusă în discuţie este tocmai paradoxul: 
ce este paradoxul? De cât timp este cunoscut? Cum se 
manifestă? Ce tipuri de paradoxuri cunoaştem? 

Paradoxul este definit ca enunț contradictoriu, dar, în 
acelaşi timp, demonstrabil; ciudăţenie; enormitate; absur- 
ditate. Alţii înțeleg prin paradox un raționament aparent 
just care duce la concluzii contradictorii, ce nu pot fi 
considerate nici adevărate, nici false; antinomie. 

Pe portalul descopera.org găsim definit paradoxul ca 
fiind o afirmaţie sau un grup de afirmaţii care au ca rezultat 
o situație autocontradictorie, o situaţie ce sfidează logica 
sau o contradicție aparentă care poate exprima un adevăr 
non-dual. 

Emil Cioran scria, în 1940: “Paradoxul este surâsul 
formal al iraționalului... Nu explici un paradox, precum nu 
explici un strănutat. De altfel, nu-i paradoxul un strănutat al 
spiritului?” 

Dacă vom scormoni şi mai adânc în scrierile vremilor, 
vom găsi diverse moduri de definire al paradoxului și vom 
constata că paradoxul a fost studiat din cele mai vechi 
timpuri. 

Astfel, s-a transmis până în zilele noastre “paradoxul 
mincinosului” sau paradoxul lui Epimenide (poet şi şaman 
din Creta, din secolul al IV-lea î.Hr.), deși acesta îi aparţine 
lui Eubulide din Milet, filozof adversar al lui Aristotel. 

“Un om declară: Eu mint. Dacă este adevărat, 
este fals. Dacă este fals, este adevărat.” 

Din perioada antică ne-au rămas o serie de 
paradoxuri: Ahile cel iute de picior nu poate depăşi broasca 
țestoasă, Paradoxul săgeţii, Nava lui Tezeu, Râul lui Heraclit, 
Paradoxul socratic etc. Un alt paradox - și, în același timp, 
enigmă - este cel a bananierului, plantă răspândită în toate 
regiunile tropicale şi subtropicale ale globului. O veche 
legendă indiană vorbeșe despre existenţa unor spirite 
superioare care au adus şi plantat această plantă. 
Cunoscându-se faptul că bananierul se reproduce numai 
prin lăstari (banana neavând semințe), s-a pus întrebarea: 

“Cum s-a putut răspândi de jur-împrejurul 
Pământului de vreme ce nu are seminţe? Să fi fost 
adus pe Pământ de acele spirite cum ne 
amintește legenda indiană?” 

Odată cu dezvoltarea științelor, mulți gânditori au 
creat paradoxuri teoretice prin construcţii logice, care se 
cereau a fi rezolvate de către ceilalți. Galileo Galilei afirma: 

“Prin negarea principiilor științifice poţi menţine 
orice paradox.” 

Perioadele istorice ulterioare au preluat paradoxurile 
antice și au identificat sau construit altele. Dintre cele mai 
cunoscute paradoxuri, amintim: paradoxul lui Russell, 
paradoxul bunicului, camera chinezească, paradoxul lui 
Hilbert, paradoxul gemenilor, pisica lui Schrödinger, 

paradoxul lui Pinocchio, dilema crocodilului, “această 
propoziţie este falsă”. Apare ideea că gândirea logică are 
nevoie de cele mai multe ori de paradoxuri pentru a 
progresa. Această aserțiune este considerată a fi paradoxul 
paradoxurilor. 

Alte paradoxuri - precum paradoxul dublei minciuni, 
paradoxul vitezei luminii, paradoxul vieţii eterne, paradoxul 
copacului din pădure, paradoxul excepţiei, paradoxul 
omnipotenței, paradoxul lui Curry, paradoxul zilei de 
naștere, paradoxul paginii lăsată albă în mod intenţionat, 
paradoxul lui Abilene, paradoxul măgarului lui Buridan - au 
stimulat răspândirea paradoxurilor în toate sferele 
culturale. 

Paradoxul se dezvoltă şi ca unealtă literară, fiind 
definit drept o juxtapunere anormală de idei incompatibile 
cu scopul de a şoca sau dea crea viziuni proprii. 

Deși paradoxul a existat de când există omul și a fost 
identificat /folosit de la filozofii antici până la contemporanii 
noştri, nimeni nu i-a potenţat valenţele novatoare, de 
impulsionare a unor curente culturale, de exprimare şi 
poziționare artistică şi de exprimare a unor proteste. Acest 
lucru l-a realizat matematicianul Florentin Smarandache în 
deceniul 8 al secolului XX, când a înființat paradoxismul, ca 
un curent de avangardă în literatură şi artă, prin folosirea 
excesivă de antiteze, antinomii, oximoroni, contradicții, 
devieri de sensuri, paradoxuri în creaţie. 

Din punct de vedere etimologic, paradoxism (paradox 
+ism) înseamnă (potrivit definiției date de Florentin 
Smarandache), teoria și școala de folosire excesivă a 
paradoxurilor în creaţie. 

Astfel, prin paradoxism, se propune trecerea la o nouă 
fază, aceea de cercetare şi de experimentare a paradoxului 
în creaţia artistică. Paradoxului i se secundarizează rolul de 
exercițiu şi de distracție pe baza unor construcții logice 
pentru pasionațţii scenariilor contradictorii, devenind obiect 
de studiu al unui curent științific care îşi va pune amprenta 
pe creaţia artistică a unui număr semnificativ de creatori. 

Trăsăturile caracteristice ale paradoxismului, așa 
cum le-a definit Florentin Smarandache, sunt: 





1. 


Teza fundamentală a Paradoxismului: orice are în 
același timp un înţeles și un nonînţeles, în armonie 
unul cu altul. 

Esenţa Paradoxismului: “Sensul are un nonsens și 
în mod reciproc, nonsensul are un sens”. 

Motto-ul Paradoxismului: “Totul este posibil, chiar 
și imposibilul!” 

Simbolul Paradoxismului: o spirală - iluzie optică 
Sau un cerc vicios. 

Paradoxismul se delimitează de alte mișcări de 
avangardă, prin aceea că are o semnificaţie, în 
timp ce dadaismul, letrismul nu o au. Paradoxismul 
face cunoscute în mod special contradicţiile, 
antinomiile, antifrazele, antagonismul, nonconfor- 
mismul, paradoxurile în orice domeniu (literatură, 
artă, știință), în timp ce futurismul, cubismul, 
suprarealismul, obstrucţionismul și celelalte miș- 
cări de avangardă nu se bazează pe ele. 

Direcţiile de dezvoltare ale Paradoxismului: 
utilizează metode științifice (în mod special 
algoritmi) pentru generarea și studierea unor 

contradicții în lucrări literare și artistice; sprijină 
crearea de lucrări contradictorii - literare şi 
artistice - utilizând în spaţii științifice simboluri, 
metalimbaje, matrice, teoreme, leme etc. 

S-a trecut astfel de la paradoxurile generate artificial 
în scop distractiv, construite pe introducerea voită şi subtilă 
a unor erori, care duceau automat la rezultate contradictorii, 
la o altfel de abordare. Că au fost clasificate până acum în 
paradoxuri logice, semantice ori pragmatice (paradoxuri 
semiotice) sau clasice, aparente sau formale, nu deranjează 
pe nimeni, studiul lor stimulând această clasificare. 

Ce apare nou odată cu dezvoltarea paradoxismului? 
Nu numai o abordare nouă, dar şi identificarea unor noi 
tipuri de paradoxuri, de data aceasta paradoxuri generate 
fără voia noastră de către dualismul existent nu numai în 
viața noastră materială, dar şi în întreg universul. Nu mai 
este un secret pentru nimeni că noțiunile opuse - bine-rău, 
înalt-scund, sus-jos, mare-mic, bogat-sărac, yin-yang, minus- 
plus - nu pot exista separat. Tocmai aceste opoziții naturale, 
obiective şi indestructibile generează în viața noastră 
culturală, socială, profesională, științifică o serie de 
paradoxuri ce trebuie cunoscute și folosite în beneficiul 
umanităţii. Sunt importante, deoarece ele dau și o altă 
textură psihologică creaţiei, indiferent că aceasta este din 
domeniul artelor sau al ştiinţelor. Îşi are aplicabilitate şi în 
viața economică, socială, politică şi religioasă a omenirii. 

Dacă purcedem într-o mică incursiune chiar în cartea 
de căpătâi a omenirii, Biblia, observăm evidenţierea acestor 
polarități chiar din primele pagini, în Vechiul testament, şi 
anume în cap. 1 din “Întâia carte a lui Moise”: 

“1. La început a făcut Dumnezeu cerul și pă- 
mântul.” 

Este prima construcție divină polarizată: cer-pământ. 
Fiind întuneric, Dumnezeu a zis: 

“Să fie lumină! Și a fost lumină.” 

Aceasta este a doua construcţie divină polarizată, 
chiar din ziua întâi a creaţiei. Urmează apoi separarea 
uscatului de ape, aceasta fiind altă polaritate. Textul biblic 
descrie în continuare crearea vegetației şi animalelor, toate 
aceste forme existând printr-o nouă polaritate: bărbătesc- 
femeiesc. Apariția omului pe pământ cunoaște aceeași 
polaritate. 

Aceste date, alături de toate datele ştiinţifice, ne 
confirmă caracterul universal al acestei polarităţi, a acestei 
matrice, dacă putem spune aşa, a existenţei universale. 

În viața de toate zilele, în ştiinţe, în cultură, în tot ce 
ne înconjoară, găsim aceste polarizări, care pot genera 
manifestarea unor paradoxuri. 

Matematica - prin axa numerelor reale pozitive şi 
negative, prin plus infinit și minus infinit, prin numerele 
supraunitare şi subunitare, prin operaţii numerice opuse - 
își are întreaga construcţie logică legată de aceste polarități 
şi, în consecinţă, trebuia să fie știința care identifică, explică 
şi cataloghează întregul mecanism al polarizărilor şi al 
apariţiei unor paradoxuri ca rezultat al acestor manifestări. 

Faptul că cel care a identificat acest lucru se numește 
Florentin Smarandache poate fi rezultatul destinului sau al 
hazardului, rezultatul studiului concomitent al cifrelor şi 
literelor, rezultatul relației cauză-efect, sau, pur şi simplu, 
efectul studiului acestor polarități; dar, cu siguranţă, este 

rezultatul multor ani de studiu, de căutări, de perfecționare, 
de renunțări la unele plăceri personale, pentru a da omenirii 
teoria şi şcoala de folosire excesivă a paradoxurilor în 
creație. De fapt, această teorie închide cercul vicios al 
existenţei noastre, închide dualismele de tip clasic-modern, 
real-imaginar, adevăr-fals, corect-incorect etc. 

Analizând această polaritate a construcției universale, 
în care cele două polarități coexistă într-o structură unitară, 
indestructibilă, pătrundem, de fapt, în domeniul legilor 
universale, unde legea echilibrului sau legea polarității 
spune că totul este dublu, orice lucru are doi poli, totul are 
două extreme, polii opuşi au natură identică, însă de grade 
diferite. 

În aceste condiţii, teoria paradoxistă şi paradoxul, în 
general, au un pronunţat caracter universal. 

Un ultim punct pe care vrem să-l atingem în această 
introducere ar fi să răspundem la întrebarea: la ce ne 
foloseşe această cunoaştere? Această teorie a paradoxului? 

Un răspuns la această întrebare ni-l dă un alt 
matematician român, academicianul Solomon Marcus, care, 
în 1986, scria: 

“Paradoxul face parte din realitate, să încercăm 
să-l controlăm, pentru a nu fi manipulaţi noi de 
el.” 

Tot el recomandă evitarea paradoxurilor când sunt 
dăunătoare, însă ele pot fi folosite, când sunt avantajoase. 

lată că studiul acestor paradoxuri nu este sterp, fără 
rost şi fără direcţie. 

Din contră, acest studiu și, în general, toată teoria 
privind paradoxurile, induce o ţintă clară, cu direcţie 

precisă și, secvențial, impune o transformare continuă: a 
conflictului în pace, a bolii în sănătate, a sărăciei în bogăţie, 
a răutății în altruism, a fricii în încredere, a laşităţii în curaj 
ş.a.m.d. 

Bogăția de conţinut şi de forme face ca întreaga teorie 
să-şi găsească aplicabilitate în toate sferele culturale, 
sociale, științifice, politice, religioase ș.cl. De aceea, este 
imperios necesar să ieşim din amalgamul existent pe piață 
de foarte mulți ani, unde paradoxurile expuse sunt ames- 
tecate fără a ţine cont de domeniul de aplicare, în acest fel 
ele părând mai degrabă un mijloc de distracţie sau de 
exercițiu al minții. 

De aceea, prezenta carte este structurată pe domenii 
de aplicabilitate, lucru ce determină o facilă lecturare. 

Deși este o lucrare literară, nu vom utiliza in- 
strumentul literar “paradox” decât ca exemplificare, dorind 
să surprindem imaginea unor situaţii paradoxale şi mai 
puțin să creăm o operă care abundă în expresii contra- 
dictorii. 

În acest fel, vom oferi un material de studiu şi de 
reflecţie pentru toţi cititorii ce doresc să pătrundă în 
secretele paradoxului, a paradoxurilor ce se manifestă în 
jurul nostru, independent de voinţa unuia sau a altuia. 

Fiindcă veni vorba și despre instrumentul literar 
“paradox” (milităm pentru acceptarea termenului pentru 
toate domeniile artei, şi nu numai), trebuie să spunem că 
actul de creație artistică capătă contururi nebănuite, care 
realizează de multe ori un contact spiritual între operă şi 
consumatorul de artă, mult înaintea analizei respectivei 
opere prin investigare vizuală sau auditivă. 

“Am înţeles că un om poate avea totul neavând 

nimic și nimic având totul”, 
spunea poetul nostru Mihai Eminescu. Folosind în mod 
magistral paradoxul în acest text, Eminescu imprimă în 
subconștientul cititorului o imagine mult mai complexă 
decât pare textul să arate la prima citire. Fără să vrei, te 
trezeşti conectat la un mecanism mental ce îţi vizualizează 
exemple din viața ta şi a celor apropiaţi, care se încadrează 
în această matrice, imagini, comparații și selecţii ale unui 
vast bagaj informaţional. Nu vom insista aici asupra operei 
eminesciene, deoarece, în cadrul capitolului „paradoxuri 
literare”, ne vom ocupa mai pe larg de opera poetului, operă 
care abundă în paradoxuri şi imagini ale unor situaţii 
paradoxale, utilizându-le uneori şi ca instrument de expri- 
mare literară. 

Dar să lăsăm cititorului plăcerea să descopere para- 

doxuri şi paradoxisme în paginile care vin şi, de ce nu, 
dincolo de acestea. 


Andrușa R. Vătuiu 

“Fără energie, nu poți merge mai 
departe; fără efort, nu poţi avea niciun merit; 
fără sinceritate, nu durează nimic; fără 
loialitate, nu poți avea afecțiunea; fără politețe, 
nu poţi fi respectat, pentru că politețea 
rafinează spiritul așa cum muzica rafinează 





interiorul.” 
Confucius 

Sensuri și nonsensuri 


Din proverbe derivate 


O Are ac de cojocul altuia, dar nu are cojoc de 
acul său. 


O0 El bagă mâna-n foc pentru mine, dar mie îmi 
este frică de foc. 


O Bate la ochi să fii deștept, pe când prostia 
trece neobservată. 


O A bate toba în tot satul este un buletin de știri 
medieval. 


O Îicântînstrună şefului pentru ca să-i pot rupe 
struna subalternului. 


O Se spune că adevărul este întotdeauna la 
mijloc. Înseamnă că între minus infinit şi plus 
infinit singurul adevărat este zero. 


O A face din cal măgar şi din ţânţar armăsar este 
o calitate a alarmiștilor. 

O Despici firul în patru, deși nu știi ce este firul. 


O A face ochi dulci cuiva nu înseamnă a-i 
împroşca ochii cu zahăr. 


O A privi cu ochii în patru înseamnă a privi cu 
ochii în patru direcţii sau a privi cu fiecare 
ochi în două direcții? 

O Ai carte - n-ai parte, n-ai carte - ai parte. 


O Ai, dai, n-ai. la nu da, să vezi cum ai. 


Dl A împușca doi iepuri dintr-un foc este un fel 
de perpetum mobille. 


O0 A pune carul înaintea boilor este filozofia 
nepricepuțţilor. 


O Dacă banii sunt ochii dracului, cultele care îți 
cer bani ce sunt? 


O Bătrâneţe - haine grele derivă din involuţia 
corpului în aceleaşi haine. 


Ll Bunul gospodar își face vara sanie, iar iarna se 
mută la Monte Carlo. 


Dl Buturuga mică răstoarnă carul mare, dar carul 
mare nu răstoarnă buturuga mică. 

O Bine faci, rău găsești. Rău faci, bine găsești. 


O Capul plecat sabia nu-l taie. De aceea avem 
atâția cocoșaţi în ziua de azi. 


O Când doi se ceartă, al treilea se alege cu capul 
spart. 


O Am pierdut ce n-am avut. 
O Ce-i minciună nu-i în mână. 
O Fă-teunacu puntea până trece dracul. 


O Fuga este sănătoasă, deși este ruşinoasă. 


De prin ţară adunate 


O Reclamă stradală: Restaurant pescăresc vă 
invită la pomana porcului. 


O Afiş comercial la Neptun: Sandale de damă, 
scris mare pe imaginea unor cizme îmbănite. 


O Ciudăţenii culinare: În restaurantele de pe 
litoral, o sticlă de apă costă 10 lei, în timp ce o 


ciorbă sau altă mâncare costă 8 lei. 


O0 Bomba ştirilor: Statul este dator la... stat! 

O0 


Un copil de 5 ani, nervos, după ce a înghițit apă 
din mare: Mamă, cine a pus atâta sare în apă? 


Citate celebre de prin lume adunate 


0 


Dacă ai fi de acord cu mine, aş fi la fel de prost 
ca tine! 
(Anonim) 


Filosofii citesc mult, scriu mult, dar experi- 
mentează puțin. Pasivitatea lor e inutilă. 
(Anonim) 


Ce am vrut am devenit, ce am devenit nu mi-a 
priit. 
(Alexandru Vintea) 


Învinge durerea, râzi cât se poate, 
Căci tot la zi ajunge şi cea mai lungă noapte. 
(William Shakespeare) 


Rareori ne gândim la ceea ce avem, dar mereu 
la ceea ce ne lipseşte. 
(Schopenhauer) 


Poate că pentru lume ești o singură persoană, 
dar, pentru o anumită persoană, eşti întreaga 
lume. 

(Gabriel Garcia Marquez) 

Nimeni nu pierde pe nimeni, pentru că nimeni 
nu posedă pe nimeni. 
(Paulo Coelho) 


Nu sunt deştept, dar, când privesc în jur, prin 
curaj. 
(lon Creangă) 


Omul înţelept nu spune tot ce gândeşte, dar ce 
spune - gândeşte. 
(Aristotel) 


Dacă lupţi, poţi să pierzi, dacă nu lupţi, ai 
pierdut deja. 
(Anonim) 


Poţi afla mai multe despre o persoană prin 
ceea ce spune ea despre ceilalți decât prin 
ceea ce spun ceilalți despre ea. 

(Audrey Hepburn) 


Caracterul fără inteligență face mult. Inteli- 
genţa fără caracter nu face nimic. 
(Cicero) 


Vremurile noastre sunt vremea mediocrităţii, 
a lipsei de sentimente, a pasiunii pentru 
incultură, a lenei, a incapacității de a te apuca 
de treabă şi a dorinţei de a avea totul de-a gata. 

(Feodor Mihailovici Dostoievski) 

O 


Puțini sunt cei care ştiu cât de mult ar trebui 
să ştie ca să ştie cât de puțin ştiu. 
(Shakespeare) 


Lucrurile nu sunt greu de făcut. Greu este să 
te pui în starea de a le face. 
(Constantin Brâncuși) 


Nu iubeşti o femeie pentru că este frumoasă, 
ci ea e frumoasă pentru că o iubeşti. 
(Arthur Schopenhauer) 


Pesimistul vede dificultăți în orice oportu- 
nitate. Optimistul găseşte oportunităţi în orice 
dificultate. 

(Winston Churchill) 


Zburând sus, te faci nevăzut, dar vezi. 
(Nicolae Iorga) 


Căutăm ceea ce fuge de noi şi fugim de ceea ce 
ne caută. 
(Henri Frederic Amiel) 


Cel care este prieten cu toată lumea nu este 
prieten cu nimeni. 
(Aristotel) 

Boom-ul gastronomic 


Hop!, haina pe umeri și, în răgazul dintre două înghi- 
țituri de cafea, o privire pe geam. O lapoviţă insistentă se 
lăsase peste oraș. Deși nimic nu te îndeamnă să ieși afară, ba 
din contră, hop!, paltonul și spre mașină. Vreo trei kilometri, 
nu mai mult, până la supermarket, pentru târguieli. 

Stropi mari de apă, amestecați cu fulgi pufoși, se 
prăvălesc din cer. Un vânt rece aruncă în toate părțile stropii 
grei, într-o biciuire umedă, îngheţată. Leoarcă, în cei doar 
câțiva metri până la mașină. Deasupra, cerul mohorât, 
iernatic, stă să strivească pământul sub povara sa. Aerul 
umed din jur, boală curată pentru astmatici, pătrunde prin 
toţi porii. Brrr!... Ce vreme! Să sari grăbit în mașină că, de nu 
ar trebui să mergi neapărat la cumpărături, te-ai întoarce 
bucuros în casă. 

În drum spre magazin, pentru a alunga plictiseala şi a 
face, pasămite, călătoria mai plăcută, pornești aparatul de 
radio. Două-trei anunțuri publicitare, după care vine glasul 
delicat al unei crainice, anunțând rubrica: Să gătim sănătos. 

Să vedem ce mai gătesc oamenii astăzi, îţi zici, lăsând 
aparatul să își deruleze programul. Afli, surprins, că românii 
se dau în vânt după fructele de mare, nu știu ce tipuri de alge 
și alte vietăți marine. Nu, nu e o reclamă la vreun restaurant 
japonez, căci prezentatoarea insistă asupra meniurilor 
expuse ca fiind preferatele tuturor românilor. 

Pe deasupra, desigur, sunt foarte sănătoase, recoman- 
date atât la prânz, cât și la cină. 

Eşti pe punctul de a interacționa cu aparatul de radio, 
fiindcă preferi sarmalele noastre românești, dar ajungi în 
fața supermarket-ului. Oprești în parcare și te îndrepţi spre 
intrarea magazinului. Ropoteala de afară nu încetează și 
totul în jur este îmbibat cu apă. Vântul rece îţi accentuează 
senzaţia de frig, iar umezeala îţi lipește hainele de corp. 

Afară, în fața ușii de la intrare, dai cu ochii de o 
bătrână săraca, zgribulită de frig, cu ochii privind undeva în 
gol. Îţi dai imediat seama că stă acolo pentru a fi ajutată, dar, 
curios, nu cerea nimic. Numai sta acolo, cu ochii triști, 
privind din când în când spre trecătorii care intrau grăbiţi 
sau la cei care ieșeau cu cărucioarele doldora de fel și fel de 
produse. Cu niște galoși de cauciuc în picioare, un palton 
subţirel ponosit și un batic pe cap, femeia își ștergea din 
când în când faţa, alungând apa care i se prelingea pe frunte. 

- Ce faci, maică, aici?, o întrebi. 

- Câștig și eu o pâine!, îţi răspunde timid, neștiind cu 
cine ar putea avea de-a face, temându-se, probabil, să nu fie 
gonită de acolo. 

Văzându-te că vorbeşti pe un ton liniștit și nu prezinţi 
niciun pericol, ridică ochii şi te privește. Chipul bătrânei, 
brăzdat de nevoi și griji, și ți se pare teribil de trist. Eşti 
impresionat. Uiţi de ploaia de afară și rămâi minute întregi 
de vorbă cu femeia aceea, care așteaptă ajutor, dar nu cere 
și nu deranjează pe nimeni. Afli că nu are niciun venit și de 
mâncat mănâncă dacă primește vreun bănuț de la cineva. 
Are o fată, care, după ce născuse o fetiță, i-o lăsase bătrânei 
în grijă şi dusă a fost. Nu mai ştie de ea de mulţi ani. Între 

timp, nepoata a crescut și ea. Când a văzut că bătrâna nu mai 
poate să-i asigure cele necesare, a gonit-o, iar acum nu în- 
drăznește să treacă pe la locuință decât noaptea, să doarmă. 

Asculţi și te minunezi! La un moment dat, dai să crezi 
că este o simplă poveste lacrimogenă, așa cum sunt și altele, 
mai mult sau mai puţin reale, în jurul nostru. Dar o doamnă 
ieşită din magazin, auzind o parte din convorbire în timp ce 
căuta în geantă un bănuţ pentru a o ajuta pe sărmana femeie, 
îți spune: 

- Să ştiţi că așa este cum spune ea! Îi cunosc situaţia. 
Nu minte. 

Doamna îi strecoară bătrânei în mână o bancnotă de 
leu și se îndepărtează cărându-și plasele spre una dintre 
mașinile din parcare. 

Rămâi perplex în fața bătrânei. Ştii că trebuie să faci 
ceva. 

- Hai cu mine, să-ţi iei ceva de mâncare!, o inviţi într- 
un impuls de moment și aproape că o tragi ca să o faci să 
intre în magazin. 

Sfioasă, te urmează fără să mai zică nimic. 

- Pune în căruciorul meu tot ce dorești să mănânci. 
Astăzi nu vei mai răbda de foame, te auzi spunând. 

- Dumnezeu să vă ajute!, îngaimă femeia. Dacă îmi 
luaţi o conservă și o pâine, îmi ajunge. 

Am luat-o la raioanele în cauză, unde și-a ales una 
dintre conservele cele mai ieftine și o pâine. Mai pui câte 
ceva în coș, fără să-i spui că sunt pentru ea, îţi faci și tu 
cumpărăturile, plătești tot și ieși. Afară, îi pui cumpărăturile 
pentru ea într-o pungă de plastic și i le întinzi, bucuros că ai 
putut să o ajuţi în acel moment. Văzând că toată plasa este 

pentru ea, nu mai ştie cum să-ți mulțumească. Fericit că ai 
făcut o faptă bună, te urci în mașină și te pornești spre casă. 

După amiază, te așezi în faţa televizorului, degustând 
o cafea aromată. Pe un post, emisiunea Masterchef, pe altul, 
maestrul Vîrlan te învaţă cum să gătești ca profesioniștii, în 
altă parte, un Antonio explică modul de preparare al 
spaghetelor napolitane. Schimbi canalele unul după altul, 
dar nu și peisajul. O duduie siliconată, cu unghiile de trei 
centimetri, se fâstâcește în fața camerelor de filmat în 
încercarea de a demonstra cât de bine ştie să gătească. Își dă 
ochii peste cap, explicând cum se prepară icrele negre și o 
salată de fructe exotice, cumpărate din Dubai. Vai, ce 
afectată când explică novicilor cum trebuie pregătit un 
prânz d la carte! Doar că era să-și taie unghiile când a 
început să taie un morcov... 

În același timp, la aceeaşi oră, pe 7-8 canale TV 
românești, numai emisiuni gastronomice. Specialități care 
de care mai pompoase, mai exotice, mai de fiţe, se perindă 
prin faţa românilor. 

Fără să vrei, îți amintești de bătrâna de la magazin și 
de niște statistici ale Comisiei Europene care zic că 40% din 
populația României trăiește sub pragul subzistenţei. 

Discrepanţa dintre oamenii foarte bogați și cei foarte 
săraci este așa de mare, încât, dacă pentru primii, astfel de 
emisiuni sunt prilej de distracție și mod de informare cu 
topurile de fiţe, pentru cei din urmă e un prilej de tristețe, 
de neîmplinire, de neputinţă și de revoltă. 

Și, ca un paradox, boom-ul gastronomic televizat se 
extinde proporţional cu sărăcia. 

Bramburiada 


Undeva în România? Nu! Peste tot în România se 
întâmplă fel şi fel de năzbâtii care dau un caracter original 
practicilor noastre, fie ele economice, fie politice, fie sociale 
ori administrative... sau de orice altă natură. 

În tot ce facem, căutăm să lămurim pe toată lumea că 
soluţiile găsite de noi sunt cele mai bune, cele mai istețe și 
cele mai potrivite arealului nostru. Chiar dacă așa ceva nu 
se mai practică niciunde în lume, suntem mândri că sunt idei 
autohtone, adaptate la nevoile noastre. Unele dintre ele sunt 
atât de geniale, încât e surpriză că nu au fost încă 
înregistrate la 0.S.I.M,, fiindcă, mai ştii!, poate ni le fură 
cineva şi ne face concurenţă la ocuparea locurilor fruntașe 
din coada clasamentelor europene. 

Nu credem că există sector de activitate care să nu 
beneficieze de niscaiva idei din astea geniale specifice. Stăm 
şi ne întrebăm cum naiba nu au reușit americanii sau 
germanii să le găsească înaintea noastră? Vedeţi, din cauza 
aceasta ideile românești, mai ales cele din domeniul politic 
şi legislativ, trebuie protejate prin înregistrarea lor la Oficiul 
de Mărci! 

Valoarea lor incomensurabilă constă în aceea că gene- 
rează o dinamică deosebită încă multe generaţii de aici 
încolo, generaţii care vor trebui să corecteze ce se face 
strâmb acum. 

Dacă nu ar fi consecinţe de acest gen, peste ani, la noi, 
ar fi o plictiseală economică şi socială cum nu s-a mai văzut. 

Să fim mai expliciţi. Asistăm continuu la fel și fel de 
măsuri, unele mai năstruşice decât altele. Că nu au şanse să 
dea rezultatele scontate, o știu chiar inițiatorii, de aceea tot 
le corectează mereu, încât nu mai ştie nimeni să se descurce 
în păienjenișul generat. Astfel, se constată la un moment dat 
că ceva nu merge cum ar trebui. Imediat se înființează o 
instituţie sau comisie nouă care trebuie să se ocupe de 
problema dată. În scurt timp, se constată că noua structură 
a încurcat mai mult lucrurile decât să le rezolve și a creat 
probleme noi. Ca să fim operativi, înființăm altă instituţie, 
care să corecteze ce a încurcat cealaltă. 

Şi, din hop în hop, reușim să avem o dinamică ce va 
ține ocupată și generaţia viitoare, care va trebui să corecteze 
corecturile celorlalţi într-o brambureală generală. 

Dar, îi iertăm! Sunt ai noştri, au încercat și ei săracii ce 
au putut, iar noi îi vom aștepta cu alte corecturi. Și, ca toți 
români, rostim şi noi: “Ferească Dumnezeu de și mai rău!”. 

Paradoxul asigurărilor 


Asigurarea este o operaţiune financiară decurgând 
dintr-un contract sau dintr-o obligație prevăzută de lege, 
prin care asiguratorul se obligă ca, în schimbul unei sume 
primite periodic, să despăgubească pe asigurat pentru 
pierderile pe care acesta le-ar suferi în urma unor 
întâmplări independente de voinţa lui. Am definit noțiunea 
de asigurare aşa cum este ea prezentată în Dicţionarul 
Explicativ al Limbii Române. 

Asigurarea s-a născut din necesitatea unei protecţii a 
tuturor cetățenilor care suportă anumite pagube produse 
de evenimente independente de voinţa lor. 

După 1989, în România, au apărut o mulțime de 
societăți de asigurare care au vândut către populaţie şi 
agenţii economici o paletă largă de polițe, pe diverse 
domenii. 

Dintre acestea, cele mai cunoscute au fost polițele de 
asigurare auto şi cele pentru locuinţe. 

Să ne preocupăm puţin de polițele obligatorii pentru 
locuințe, unde am descoperit un paradox: deși menirea lor 
este de a ajuta pe păgubitul unui dezastru natural - ba, mai 
mult, asigurarea de locuinţe fiind obligatorie prin lege -, 
această asigurare nu numai că nu este plătită către păgubaș, 
atunci când se produce evenimentul, dar produce pentru 
păgubit pierderi suplimentare. 

În câteva cuvinte, vom arăta ce spune legea despre 
acest lucru, după care vom vedea, printr-un exemplu real, 
cum nu este ea aplicată și cum o armată de funcţionari, 
bazaţi pe proceduri birocratice aberante, produc la rândul 
lor o creştere a pagubelor. 

Asigurarea obligatorie a locuințelor este reglemen- 
tată de Legea 260/2008 şi normele de aplicare emise de 
Comisia de Supraveghere a Asigurărilor. Societatea de 
asigurare care preia riscurile și răspunderile asumate în 
această formă de asigurare este PAID (Pool-ul de Asigurare 
Împotriva Dezastrelor Naturale). În cadrul acestei forme de 
asigurare sunt cuprinse toate clădirile cu destinație de 
locuință. Riscurile asigurate sunt: cutremur, inundaţii şi 
alunecări de teren. 
funcționări a pieţei de asigurări, promovarea încrederii în 
aceasta, precum și asigurarea protecției consumatorilor 
împotriva practicilor neloiale, abuzive şi frauduloase, a fost 
creată Autoritatea de Supraveghere Financiară (ASF), ca 
autoritate competentă pentru societățile de asigurare din 
România. Prin Legea nr. 2013/2015 privind garantarea 
asiguraţilor, a fost înființată o altă instituţie, numită Fondul 
de Garantare a Asiguraţilor (FGA), pentru protejarea 
asiguraţilor, beneficiarilor asigurării, precum și a terțelor 
persoane păgubite, în cazul în care societatea asiguratoare 
se află în faliment. 

Cu o astfel de legislație, s-ar părea că mecanismul este 
bine pus la punct, dar... să aruncăm o privire şi asupra 
aplicării legii în teren și a implicării instituţiilor în 
rezolvarea unor situaţii concrete! 





30 








PARADOXISMUL CIVIC 





Povestește un păgubit, A.V., din Orșova: 

Luni 15 septembrie 2014. Ne-am trezit de 
dimineaţă, fiindcă nepoţelele noastre trebuiau să 
ajungă, una la grădiniţă și cealaltă la școală, la 
festivitatea de deschidere a noului an școlar. Deși 
își doriseră să meargă într-o ţinută lejeră, acest 
lucru nu se putea, deoarece afară ploua intens de 
câteva zile și nu se întrevedea vreo ameliorare a 
vremii. 

Ne-am îmbrăcat potrivit situaţiei de afară 
și, înarmaţi cu umbrele ne-am îndreptat spre 
mașina noastră, ce fusese parcată aproape de 
poartă. Afară, parcă coborâse iadul pe pământ. 
Ploua cu o intensitate ce nu mai văzusem în cei 
65 de ani de existenţă. Șiroaiele de apă căzute din 
cer împrăștiate de un vânt rece, făceau inutilă 
folosirea umbrelei. În cei 20-30 de metri până la 
mașină, ne-am udat serios. M-am îmbarcat în 
autoturism împreună cu soţia și cu cele două 
nepoţțele și am pornit la drum. Ștergătorul de 
parbriz nu făcea faţă șiroaielor de apă ce 
cuprinseseră mașina ca într-un corset. 

- Ar fi trebuit să nu plecăm de acasă pe 
vremea asta!, s-a arătat îngrijorată soţia. 

- Așa este, dar trebuie să ajungem cu fetele 
la școală, i-am răspuns eu. 

Porțiunea de drum pe care mergeam, sin- 
gura cale de acces spre oraș, avea în dreapta 
Dunărea, iar la stânga dealurile împădurite. 
Gropile din carosabil te obligă să circuli cu mare 

atenţie, iar acum, pe ploaie, toate denivelările 
sunt acoperite de apă și nu le mai observi. 
Furtuna parcă se intensifica mereu. Motorul 
diesel al mașinii aproape nu se mai auzea de 
vuietul pădurii și zgomotul stropilor care loveau 
în tabla de pe capotă. Cerul se întuneca tot mai 
tare, iar de pe deal începuseră să se scurgă 
torente de apă cu mâl și pietre. 

Nu știu dacă parcursesem 500 de metri, 
când am observat că, în faţă, drumul dispăruse 
înghiţit de o porțiune de deal care se prăbușise 
peste unica legătură cu orașul. Pământul o luase 
la vale cu pomi cu tot, aşa că drumul fusese 
acoperit complet, parcă dealul s-ar fi mutat aici, 
iar copacii înalţi de pe versanţi se așezaseră pe 
drum, de parcă ar fi crescut acolo de mai mulți 
ani. 

- Trebuie să ne întoarcem!, le-am spus 
fetelor și am pornit în marșarier, fiindcă nu 
aveam unde să întorc. 

Mergeam cu spatele. Vizibilitatea se redu- 
sese foarte mult, dar, cunoscând zona, am putut 
pilota în siguranţă printre aluviunile ce se 
scurgeau spre Dunăre. 

- Uite, fuge dealul!, a strigat speriată soția. 

Am reușit să întorc mașina într-o porțiune 
mai largă și ne-am grăbit spre casă. Natura se 
dezlănţuia, parcă din ce în ce mai tare. Burlanele 
nu mai făceau faţă, iar apa curgea de pe acoperiș 
ca o cascadă. 

Am intrat uzi în casă, ne-am schimbat în 
haine uscate și i-am telefonat fiicei mele că nu 
putem ajunge în oraș. În timp ce vorbeam pe 
telefonul fix, acesta s-a întrerupt și a rămas mort. 

- S-a rupt linia!, i-am zis soţiei. Merg pe 
terasă să văd dacă nu avem ceva probleme. 

Nepoţelele priveau  îngrijorate fiindcă 
înțeleseseră că se întâmplă ceva deosebit și, cu 
ochii lor albaștri, ne urmăreau mișcările preci- 
pitate. 

Am ieşit pe terasă, care era plină de apă de 
parcă nu ar fi fost acoperită. O dâră de apă se 
prelingea dinspre camera unde aveam instalată 
centrala termică. M-am repezit să deschid ușa, 
pentru a observa pe unde intră apa. Cum am 
crăpat ușa, o cantitate uriașă de apă, ce se 
înmagazinase în încăpere, s-a prăvălit peste 
mine și a inundat toată terasa. Ud până la brâu, 
am pătruns înăuntru. În capătul celălalt al 
încăperii mai exista o ușă, iar pe sub ea se 
scurgea apa dinspre dealul din spate, formând 
prin cameră un șuvoi ca un râu. Tot ce avusesem 
pe jos a ţâșnit afară. Priveam neputincios, 
înțelegând că suntem într-o situaţie critică. 

Și în interiorul casei începuse să curgă apa. 
Era o situaţie pe care nu o mai puteam controla. 
Împreună cu soţia, am început să scoatem apa 
din terasă, apă care creștea mereu. 

Din terasa noastră se vedea o parte a 
Dunării. Soţia mi-a atras atenţia asupra unor 

ambarcaţiuni care abia se vedeau prin ploaia 
torențială. Am luat binoclul și am observat 
câteva șalupe ale poliţiei de frontieră, cu 
semnalizările optice și acustice pornite. S-au 
îndreptat spre pontonul unor vecini, au luat 
câțiva oameni și au plecat. A venit alta, se auzea 
că anunţă ceva la portavoce, dar din cauza 
vuietului naturii nu se înțelegea nimic. 

- Ce-or face pe ploaia asta?, se întrebase 
soţia. 

Știind că la casa cu pontonul respectiv 
locuia o familie care avea toţi membri angajaţi 
în poliție, am presupus că trebuiau să ajungă 
repede la serviciu. 

- Nu mai merge nici celularul!... S-a oprit și 
lumina!... 

- S-ar putea să meargă celălalt, fiindcă este 
în altă reţea, căutasem eu să par stăpân pe 
situație. 

În acelaşi moment, telefonul în cauză a 
început să sune. Fiica noastră, agitată că nu ne 
putea prinde la telefon, m-a anunţat că se 
instituise o alarmă de evacuare și, în urma cererii 
ei, o șalupă a poliției de frontieră va veni să ne 
scoată din zonă, împreună cu alţi locuitori 
rămași aici. 

- Îmbracă fetele! Vom fi evacuaţi cu 
șalupele! 

Nu trecuseră 4-5 minute, când o bufnitură 
puternică a zguduit casa ca la cutremur. Am ieșit 

repede afară și am văzut grozăvia. Zidul lung de 
18 metri și înalt de 4 metri, din beton, ce susținea 
malul pe care se afla casa, se prăbușise. Totul în 
jurul nostru începea să semene a apocalipsă. Apa 
cădea în cantitate atât de mare (mai târziu am 
aflat că au fost 200 l/m?) încât, nu vedeai decât 
un șuvoi continuu, care curgea în toate direcţiile. 
Eram parcă paralizat! Nu intrasem în panică, 
dar începusem să mă îngrijorez tot mai mult. O 
idee îmi trecuse instantaneu prin minte: exista 
pericolul prăbușirii casei. Trebuia să scoatem 
fetele din casă imediat. Nemaiavând timp să ne 
îmbrăcăm de oraș, am plecat în grabă, așa cum 
eram pe acasă. Fetele se panicaseră deja și eu am 
făcut imprudenţa să le spun că trebuie să 
coborâm repede fiindcă există pericolul de a se 
prăbuși casa. Soţia a început să plângă, iar fetele, 
speriate rău, plângeau în hohote și țipau că nu 
vor să se dărâme casa lor dragă. 

Trebuie să recunosc faptul că, în acele 
momente, am început să intru și eu în panică, mai 
ales că îmi dădeam seama că nu aveam unde să- 
mi conduc familia la un loc sigur. Nici la deal, nici 
la vale, nu puteam identifica un loc în care să fim 
în siguranţă. Ploaia șiroia pe noi și deja eram uzi 
până la piele. 

Singura posibilitate pe care am găsit-o a 
fost aceea de a cobori la pontonul nostru de la 
Dunăre, în speranţa că va ajunge vreo ambar- 
cațiune să ne scoată din zonă. 

Când am ajuns în drum, am văzut vecinii 
noștri îmbarcaţi în barca proprie, gonind spre 
oraș. Ne simţeam singuri, neajutoraţi și fără prea 
multe șanse să putem pleca din acest coșmar. Le- 
am cerut fetelor să coborâm la Dunăre, să aștep- 
tăm undeva în vecinătatea pontonului. Privind 
spre oraș, am văzut șalupa militară sosind în 
viteză. Le-am făcut semn cu mâna pentru a mă 
observa și i-am așteptat să acosteze. 

- Câţi metri are apa lângă zid?, m-a între- 
bat unul dintre militari, în timp ce se apropiau. 

- Doi metri, doi metri jumătate!, le-am 
răspuns. Puteţi trage la ponton liniștiți! 

În ambarcaţiune se aflau doi subofiţeri de 
la Poliţia de Frontieră, care ne-au ajutat la 
îmbarcare. Nepoţica mică am transferat-o pe 
braţe și a fost dusă în cabina ambarcaţiunii, care 
sălta sălbatic pe valurile nervoase ce se spărgeau 
de mal și sub rafalele de vânt care te izbeau cu 
putere. Marginea șalupei era îngustă, numai cât 
să pui piciorul. A trebuit să ne susţinem reciproc, 
pentru a nu cădea în apa agitată. 

Ajunși în cabină, ne simţeam salvaţi și 
răsuflam ușurați, fără să ne închipuim că ne mai 
așteptau încă multe încercări. Ne-am îndepărtat 
de mal și am privit în jur. Dinspre golful care se 
deschidea lângă noi veneau spre fluviu copaci 
întregi, luaţi de viitură. O butură ne-a izbit în 
lateral atât de puternic, încât a răsucit șalupa în 
loc. Tânărul militar care o pilota i-a solicitat 

colegului să-i semnaleze eventuale obstacole pe 
apă, deoarece vizibilitatea scăzuse. 

- Trebuie să ieșim repede din zonă, să nu ne 
lovească vreun buștean. 

Simţeam o oarecare îngrijorare în vocea 
marinarului. Șalupa începuse să danseze pe apă 
în încercarea de a ocoli copacii și lucruri aduse 
de prin gospodăriile din jur, ce pluteau în derivă. 

- Să știți că au rămas izolaţi doctorul S. cu 
soția, fiindcă am vorbit la telefon înainte de a 
cădea rețelele de curent și telefon, i-am 
atenţionat pe cei doi militari. 

- Ne vom întoarce să-i căutăm și pe dânșii. 

Pilotul s-a aplecat spre microfonul unei 
staţii radio și a comunicat faptul că trebuiau să- 
i scoată din zonă și pe doctori. A închis micro- 
fonul și m-a lămurit: 

- Trebuie să mai luăm pe cineva de la casa 
aceasta, vă lăsăm la bază și ne întoarcem după 
doctor. 

Ambarcaţiunea sălta pe valuri, încercând 
să se strecoare printre obstacole, pentru a nu fi 
lovită sau să lovească ceva. Din interior aveai 
senzaţia că se deplasează prin gropi, nu pe apă. 
A încetinit în dreptul casei indicate și s-a 
apropiat de pontonul aflat în faţă. Trei oameni 
așteptau în ploaie tăcuţi. I-am îmbarcat repede 
și am pornit spre oraș. Un tânăr și doi bătrâni ni 
s-au alăturat în cabina mică a ambarcaţiunii. 
Erau vecinii noștri, familia H. 

- Nea loane, copiii au rămas acasă?, l-am 
întrebat pe vecin. 

- Fiul meu cel mare a rămas în casă, iar pe 
ceilalți i-au evacuat mai devreme. E nenorocire 
mare! Sunt eu trecut de 70 de ani și nu am mai 
văzut așa ceva. Nici pe tata și nici pe bunicul nu 
i-am auzit să fi trăit aici asemenea momente. 

Eram cu toţii speriaţi. Nu ne mai ardea de 
vorbă, aşa că am tăcut până când ambarca- 
țiunea a acostat la pontonul Poliţiei de Frontieră. 

Am coborât repede, iar șalupa s-a întors 
să-i evacueze pe ceilalţi rămași izolaţi. Am ieșit 
pe puntea îngustă, ce lega pontonul de mal. 
Pentru a avea acces la punte, fusese făcută o 
fantă îngustă în zidul „sparge val” din marginea 
falezei. Ajunși pe punte, ne-am uitat îngroziţi la 
obstacolul din faţă: o cantitate uriașă de apă se 
prăvălea prin fanta din zid, direct pe punte, 
făcând riscantă circulaţia spre ieșire. Înapoi nu 
ne mai puteam întoarce, așa că ne-am hotărât să 
forțăm ieșirea în stradă. Am așezat fetele între 
noi, adulţii, ne-am dat mâna pentru a ne putea 
susţine în caz că am fi fost careva în pericol să 
fim aruncaţi de jetul de apă în Dunăre și am 
pornit ușor prin apa care inundase puntea. Jetul 
de apă care ne izbea fioros ne-a udat până la 
piept. Sprijiniţi unii de alţii, am reușit, într-un 
târziu, să ieșim pe faleză. 

Ce am văzut aici ne-a tăiat respiraţia. Apa 
pe carosabil ne ajungea aproape de brâu, iar 

dinspre deal se scurgeau, în cascadă, apă cu mâl 
și pietre. Am luat nepoţica mică în braţe, fiindcă 
apa era cât ea de mare, și am pornit ușor înainte. 
Sub apă, un strat gros de mâl lipicios ne îngreuna 
înaintarea. De sus, ploua la fel de tare, iar vântul 
ne lipea de piele hainele ude și reci. Începusem 
deja să tremurăm de frig. După vreo o sută de 
metri, am întâlnit o mașină roșie de pompieri, 
blocată în mijlocul străzii. Am trecut mai departe. 
Mai aveam în jur de 200 de metri până unde 
terenul se mai ridica și speram să putem ajunge 
cât mai repede la apartamentul copiilor. Fetele 
plângeau, erau speriate și le era frig, de nu mai 
puteau articula cuvintele. Mâlul creștea, iar noi 
nu mai puteam înainta. Soţia, cu picioarele 
prinse în mâlul cleios, s-a prăbușit în apă. Ne-am 
oprit, neștiind ce să mai facem. Am evaluat 
situaţia: în stânga noastră era stadionul orașului, 
așezat pe un platou la vreo 4-5 metri peste 
nivelul străzii. Peste zidul de susţinere curgea o 
adevărată cascadă de apă, mâl și pietre, ce venea 
dinspre deal; în dreapta, Dunărea, iar în faţă, 
câteva case și baza sportivă nautică. Apa era în 
creștere, iar noi nu mai puteam înainta. Am 
hotărât să mă întorc singur, să cer ajutor la 
militarii de la mașina de pompieri. l-am lăsat pe 
ceilalți pe loc și am pornit spre mașina roșie. 

Doi pompieri stăteau în cabină și chico- 
teau veseli. Am bătut în mașină și, într-un târziu, 
unul a deschis puţin geamul dinspre mine. 

- Domnilor, le-am spus, avem nevoie de 
ajutorul dvs. Suntem patru oameni în vârstă, doi 
minori și un tânăr și nu mai putem trece mai 
departe. Cum puteţi să ne ajutaţi să trecem 
dincolo de șuvoiul acesta de apă? 

- Nu vă putem ajuta, fiindcă și noi suntem 
blocaţi cu mașina și așteptăm să vină cineva să 
ne scoată. Acestea fiind zise, mi-a închis geamul 
în nas și s-a întors spre tovarășul său pentru a-și 
continua discuţia. 

Am rămas ca paralizat, uitându-mă lung 
la ei. Câtă nerușinare! În timp ce colegi de-ai lor 
își riscau viața să salveze oameni aflaţi în 
dificultate, ei stăteau la căldurică și bârfeau. 
Ceva mai târziu aveam să aflu că undeva în 
spatele lor, la circa 500 de metri, un om luat de 
șuvoaie împreună cu mașina în care se afla a 
agonizat timp de 6 ore, fără ca cineva să ajungă 
la el. Omul, prins în mașina răsturnată, a mai 
putut să telefoneze să ceară ajutor. Autorităţile 
nu au reacţionat, iar câțiva colegi ai omului, 
când au reușit să ajungă, l-au găsit mort în 
mașina acoperită de aluviuni, după ce fusese 
târâtă spre Dunăre. 

Fiindcă situaţia din teren nu-mi permitea 
să mai pierd timpul parlamentând cu militarii 
ăștia care își făceau de râs uniforma, m-am 
întors, le-am explicat celorlalți situaţia și le-am 
cerut să-și adune puterile și să încercăm să 
mergem mai departe. Nu exista alternativă. Am 

început să ne deplasăm cu greu mai departe. 
Ploaia nu contenea, iar vântul te dezechilibra la 
fiecare pas. Cineva de la una dintre casele din 
faţă ne-a strigat să fim atenţi că fuseseră scoase 
capacele de la canalizare. Situaţia devenea tot 
mai grea. Apa era în creștere, noroiul ne prindea 
picioarele ca într-o menghină, iar acum cana- 
lizarea, toate acestea ne aruncau într-un fel de 
ruletă rusească. I-am rugat pe toți să vină după 
mine în șir indian, iar eu am început la fiecare 
pas să tatonez terenul cu piciorul. Ne chinuiam 
să înaintăm spre strada din faţă. Ceva mai 
departe, un camion prins în aluviuni încerca să 
iesă, dar nu făcea altceva decât să se afunde și 
mai mult. 

Înotând prin apă spre noi, se apropiau la 
fel de greu fiica și ginerele nostru, care, îngri- 
jorați, porniseră să ne vină în ajutor. După încă 
aproape 100 de metri, apa a devenit mai mică și 
am început să ne deplasăm mai ușor. După vreo 
câțiva metri, a venit dinspre centrul orașului o 
mașină neagră de teren, care se lupta cu înver- 
șunare să învingă apa, care în acel loc îi ajungea 
aproape de prag. Ușa s-a deschis și o voce 
baritonală ne-a invitat să urcăm în mașină. 
Atunci am sesizat că șoferul era o cunoștință a 
noastră, C.C, unul dintre cei mai importanți 
oameni de afaceri din oraș, care pornise să dea o 
mână de ajutor celor aflaţi în dificultate. Pe 
drum, ne-a explicat că autorităţile „besmetice” 

nu reușiseră să ia nicio măsură, așa că își 
mobilizase toţi salariaţii și prietenii care aveau 
mașini puternice să iasă la intervenţie. 

Nordul orașului scăpase cu bine, dar tot 
sudul fusese făcut praf. 

Drumuri distruse, case prăbușite sau 
deteriorate rău ilustrau catastrofa care se abă- 
tuse peste această parte a orașului. 

Am ajuns la apartament, speriaţi încă, uzi 
și înfriguraţi, de tremura și sufletul în noi. Aven- 
tura trăită avea să le îmbolnăvească pe cele două 
nepoțele, cea mică făcând pneumonie. 

Ne-am schimbat în haine uscate și am ur- 
mărit știrile la TV. Una dintre televiziuni tocmai 
transmitea în direct un interviu luat prefectului 
nostru, ce se afla chiar în oraș, dar în capătul 
opus celui în care ne aflasem noi. Acesta povestea 
că viitura ce venise de pe dealurile din jur 
afectase circulaţia pe drumul european, dar se 
intervenise prompt, astfel că situaţia era sub 
control. În continuare, a declarat că în oraș totul 
este în ordine, că nu sunt pierderi umane și 
materiale. 

Nu-mi venea să cred ce auzeam! Prefectul 
dezinforma opinia publică sau nu era informat 
cu ce se întâmplase la câţiva pași de el? În jurul 
lui roiau zeci de oameni, utilaje și reporteri, iar 
la capătul opus al orașului deja murise un om, 
situaţia era apocaliptică, iar instituţiile locale 
sau judeţene erau inexistente la faţa locului. 

Au trecut mai multe ore până când cei 
abilitaţi s-au dezmeticit și au ieșit în teren. Aici 
au costatat că dezastrul era așa de mare, încât 
nu pot face mare lucru, fiind necesare utilaje 
specializate, care nu se găseau prin zonă... 

A doua zi, am ieșit în oraș cu aparatul de 
fotografiat pentru a surprinde distrugerile. Agi- 
taţie mare, în special la Primărie şi pe tronsonul 
de faleză acoperit de pământ și pietre cu o zi 
înainte. Interesându-mă, am aflat că urma să 
vină în zonă primul ministru sau adjuncţii 
acestuia și de aceea toată lumea era scoasă în 
teren, pentru a crea un culoar de trecere pentru 
coloana oficială. Speram să se deschidă drumul 
și să pot reveni acasă, dar acest lucru nu era 
posibil. 

Plecasem atât de repede, încât nu-mi 
aduceam aminte nici dacă încuiasem ușile la 
casă, iar în grabă îmi uitasem geanta cu acte, pe 
care o aveam pregătită pentru situaţii de 
urgenţă. Deoarece nu aveam nici o posibilitate să 
aflu dacă mai era casa întreagă sau nu, am rugat 
un prieten să ne ducă cu barca pe Dunăre până 
acolo. 

Am răsuflat ușuraţi când ne-a intrat în 
câmpul vizual silueta casei. De la distanţă, părea 
întreagă. În jur era prăpăd. Grămezi uriașe de 
copaci scoși din rădăcini, scânduri și alte 
materiale de construcţii, blocaseră tot golful. Ne- 
am strecurat cu grijă printre buturugile ce 

ieșeau din apă ca niște aisberguri periculoase și 
am urcat pe mal. 

În curte, zidul prăbuşit îmi distrusese două 
magazii, în care aveam fel și fel de lucruri. Se 
formase un crater uriaș, plin de apă. Am reușit să 
urcăm în casă. Totul era îmbibat cu apă. Din 
toată casa, o singură cameră scăpase de apă. 
Restul, pereţi și podele îmbibate cu apa care încă 
nu se retrăsese, tavane desprinse din cauza 
umezelii și o grindă de susţinere din beton 
fisurată, aminteau de cele întâmplate. Am 
evacuat repede apa, pe unde rămăsese mai mare, 
ne-am luat actele și am pornit spre barca ce ne 
aștepta la mal. 

Nu am putut să ne întoarcem pe uscat, 
decât după trei zile și atunci numai pe jos. 

Trecuse între timp și coloana oficială cu 
cei doi vicepremieri. Seara, privind la televizor 
declaraţiile acestora, am observat că nu 
înțeleseseră nimic din ce văzuseră în teren. Unul 
dintre ei spunea mereu că, din cauza amplasării 
caselor lângă apă, acestea fuseseră inundate. Nu 
știu dacă nu au fost informaţi corect sau nu au 
înțeles că, de fapt, în această zonă nivelul Dunării 
nu crește niciodată peste o anumită limită, căci, 
aflându-se în amonte de barajul hidroenergetic, 
nivelul apei este strict controlat. În teren, se 
întâmplase altceva: din cauza umezelii excesive 
și a ploilor torențiale, se desprinseseră din 
dealuri porţiuni, care au luat-o la vale peste case. 

Pământul argilos, odată infiltrat cu apă, a 
alunecat cu copaci, cu stâlpi de energie electrică 
și de telecomunicaţii, schimbând practic formele 
de relief. 

După trei zile, echipați cu cizme de cauciuc, 
am pornit spre casă. Echipele de intervenţie 
venite în ajutor nu reușiseră decât să facă o fâşie 
de acces, dar și aceasta se blocase la un moment 
dat, așa că a trebuit să ne cățărăm pe terenul 
accidentat sau să trecem prin noroaie până la 
genunchi. Am trecut pe lângă locul unde murise 
vecinul nostru. Mașina în care fusese era trasă 
într-o parte, fiind atât de afectată, de nu se mai 
cunoștea nici ce marcă de mașină este. Era 
groaznic! Să circuli pe drum și să vină o bucată 
din deal, cu pomi cu tot, să se prăvale peste tine, 
fără să ai timp să reacţionezi, este de neconceput. 
Dar așa s-a întâmplat! 

După încă două zile, cu ajutorul unor 
utilaje private, s-a reușit deblocarea drumului. 
Deschizându-se drumul, au început să se perinde 
fel și fel de comisii. 

Neputând să intervin pentru consolidarea 
bazei casei, din cauza craterului plin de apă, 
unde instalasem o pompă să scoatem apa, dar 
care se dovedise ineficientă, am solicitat ajutorul 
pompierilor care acționau în zonă. Un maior 
tânăr ne-a preluat reclamaţția și ne-a trimis în 
ajutor militari cu două pompe de mare 
capacitate, care au lucrat o jumătate de zi. 

Am aflat că militarii și tânărul lor șef erau 
de la ISU Craiova, fiind dislocaţi în zonă. 

A doua zi, venind din oraș, m-am întâlnit în 
apropiere cu primarul orașului și o comisie, care 
am înţeles că ar fi fost din partea Consiliului 
Judeţean. Primarul ne-a făcut prezentările și i-a 
întrebat dacă își notaseră și avariile de la mine, 
fiindcă eram dintre cei care suferiseră pierderi. 
Când a aflat că locuinţa mea era pe drumul unde 
ei fuseseră deja, o doamnă durdulie, ce părea a fi 
sefa comisiei, trăgând isteric dintr-o ţigară, mi s- 
a adresat cu o voce cavernoasă: 

- Crezi dumneata că eu am timp să mă 
întorc pentru fiecare care se trezește că are 
pagube? 

Surprins de întrebarea ei, am întrebat-o la 
rândul meu dacă ei veniseră să constate daunele 
sau pur și simplu să se plimbe? 

A mormăit ceva, a mai tras un fum din 
țigară, pe care l-a suflat peste umăr, și s-a 
îndepărtat nervoasă. Am privit mirat la primar, 
el s-a uitat nedumerit când la mine, când la 
respectiva doamnă și a ridicat din umeri. 

Fiindcă tot îmi stricase ziua „cocoana” de 
la judeţ, mi-am zis că trebuie să mai lămuresc un 
lucru, important pentru mine. 

În comisie era şi un ofiţer de la pompieri 
căruia i-am povestit cum acţionaseră pompierii 
lui când le-am cerut ajutorul. Foarte politicos, m- 
a ascultat, după care mi-a indicat să vin la judeţ, 

să fac o reclamaţie scrisă și să mă înscriu în audi- 
ență la comandantul lor. Am râs instantaneu, eu 
îi semnalam un caz care îi făcea de râs instituţia, 
iar el îmi indica să fac 60 de kilometri și să pierd 
o zi întreagă pe la ușa comandantului. 

- Domnule, i-am răspuns, eu nu vreau să 
fac reclamaţie. V-am explicat acest caz, pe care 
dvs. puteţi să-l prelucraţi cu subordonații, pentru 
ca, pe viitor, să nu se mai întâmple. 

Drept răspuns, mi-a recomandat din nou 
să merg la judeţ, fiindcă el nu poate face nimic. 
Nervii mă cuprinseseră deja și, pentru a nu 
scoate vreo vorbă nepotrivită, am preferat să 
plec. 

După vreo săptămână, un delegat de la 
primărie a venit cu altă comisie, din partea 
instituției prefectului, care și-au notat toate 
problemele, au făcut poze, m-au întrebat dacă 
am sesizat distrugerile la primărie și chiar mi-au 
cerut să fotografieze sesizarea mea scrisă. Mi-au 
explicat că trebuie să aibă o situaţie clară, 
fiindcă urmează să se acorde niște despăgubiri, 
dintr-un fond ce urma să vină de la guvern. Nu 
am mai auzit nimic despre acești domni sau 
despre instituţia pe care o reprezentau și nu am 
auzit pe nimeni să primească vreo despăgubire. 

În zilele care au urmat, m-am prezentat la 
societatea de asigurare la care aveam contrac- 
tată polita de asigurare obligatorie și am 
completat cererea pentru evaluarea pagubelor. 

A început un lung drum al hârtiilor. Inspectorii 
constatatori au venit în două rânduri, au 
fotografiat, au măsurat și au inventariat toate 
pagubele. Ulterior, mi-au solicitat o serie de 
documente, pe care le-am depus imediat. 
Începând de atunci, de câte ori credeam că am 
terminat de adus hârtiile cerute, se mai 
descoperea că mai trebuie ceva. Și așa, am ajuns 
să fiu prezent la societatea de asigurări cel puţin 
de două-trei ori în fiecare săptămână, pînă în 
luna decembrie, când, în sfârșit, mi-au comunicat 
că dosarul este complet și din calculele făcute 
trebuia să primesc suma de 10.000 lei. Era 
necesar numai să astept aprobarea dosarului și 
a ordinului de plată, aprobare care trebuia, 
conform procedurii, să o primesc în 15 zile, dar 
am primit-o abia în martie anul următor, în 
urma demersurilor mele aproape săptămânale. 
Cu ocazia aceasta, am aflat că cererea mea din 
septembrie o înregistraseră abia în decembrie, 
iar suma care îmi fusese comunicată era mic- 
șorată la 7.300 lei. După câteva zile, am fost 
chemat să fac altă cerere, pentru a mi se face 
plata. Când am completat formularul tipizat al 
cererii, am constatat o nouă scădere a sumei pe 
care trebuia să o primesc, aceasta ajungând 
acum la 5.000 lei. 

Interesându-mă despre motivele care au 
dus la scăderea sumei, mi s-a precizat că firma de 
asigurare oprise contravaloarea unei așa zise 

francize, de 600 de euro, și de aceea voi primi 
numai 5.000 lei. 

- Băi fraţilor!, le-am zis. Noi nu avem nicio 
prevedere în contract despre acest lucru! 

Răspunsul funcţionarilor a fost halucinant. 

- Aveţi dreptate, dar așa sunt ordinele! 

După lungi discuţii, mi s-a sugerat să 
semnez cererea în condiţiile impuse, că altfel nu 
mai încasez nimic. Am semnat și am fost asigurat 
că în 10 zile voi avea banii în cont. Dar, a trecut 
o lună... două... trei... și nimic. Toţi salariaţii de la 
societatea de asigurări pe care i-am contactat 
ridicau din umeri. După vreo trei luni, cineva mi- 
a zis că dosarul meu se afla în mapa directorului 
general de la București. 

Am trimis o scrisoare acestui director, prin 
care ceream lămuriri și rezolvarea situaţiei. Au 
trecut alte trei luni fără să primesc vreun 
răspuns sau cineva să-mi comunice vreo noutate. 
De la filiala judeţeană mi se spunea să am 
răbdare. 

Și am avut... încă ceva timp, după care am 
sesizat Autoritatea de Supraveghere Financiară 
a Asigurărilor. A fost singurul răspuns pe care l- 
am primit, după trei săptămâni, la o perioadă de 
un an și ceva de la producerea dezastrului. 
Răspunsul, sosit într-un plic gros, ce conţinea mai 
multe file, mi-a stârnit curiozitatea. Am deschis 
rapid plicul, crezând că, în sfârșit, cineva rezol- 
vase situaţia, dar nici pomeneală. Pe o grămadă 

de file, cu un antet pompos al instituţiei, mi s-a 
comunicat toată legislaţia despre societăţile de 
asigurare. Am crezut că au greșit destinatarul, 
dar, într-un târziu, am descoperit pe câteva 
rânduri răspunsul la sesizare. 

Deși în preambului scrisorii, citatul de lege 
spunea că Autoritatea de Supraveghere Finan- 
ciară apără drepturile asiguraţilor, anchetează 
și soluţionează cazurile de abuz împotriva asigu- 
raţilor, la sfârșitul scrisorii mi se comunica faptul 
că altă instituţie, Fondul de Garantare a Asi- 
guraţilor, este în măsură să-mi rezolve situaţia și 
mi se recomanda să mă adresez în scris acestei 
instituții și să depun din nou toate documentele 
din dosarul de daune. 

Doamne! Dacă ar mai trăi Caragiale, s-ar 
îmbogăţi scriind despre anomaliile vremurilor 
noastre. 

Am stat mult timp gândind dacă cei care 
îmi trimiseseră acel răspuns își băteau joc de 
mine sau harababura din sistem îi aduseseră aici. 
Mi se cerea să depun din nou toate documenele, 
deși acestea, toate, în original, rămăseseră la 
dosar, la societatea de asigurări, cererea de plată 
fusese semnată într-un singur exemplar, iar 
calculele privind dauna, fiind de uz intern al 
asiguratorului, eu nu am avut acces la ele. Mă 
simțeam sleit de atâta birocraţie, constatând că 
mă învârt într-un cerc vicios. Am avut pentru 
moment intenţia să renunţ, dar, după câteva zile, 

când m-am mai liniștit, am întocmit o scrisoar,e 
completând și cele două formulare solicitate, pe 
care a trebuit să le listez de pe site-ul Fondului de 
Garantare a Asiguraţilor, şi am expediat-o cu 
confirmare de primire. Confirmarea semnată de 
cei de la FGA a sosit după vreo săptămână, dar de 
la instituţie nu am primit niciun răspuns, deși au 
trecut peste două luni. 

Scriu aceste rânduri la un an și jumătate 
de la producerea daunelor, având un dosar 
aprobat, o acceptare de plată, dar fără plata 
efectivă, iar instituţiile statului mai mult încurcă 
lucrurile decât să le descurce. 

Probabil voi fi nevoit să îi acţionez în 
instanță, unde mă așteaptă alţi ani de consum 
nervos și chetuială. Probabil, în final, dacă nu voi 
muri între timp, voi obţine o brumă de bani, dar 
sigur voi cheltui mult mai mulți până atunci. 





Acesta este paradoxul asigurărilor din România. 
Paradox? Puțin spus! 


Post scriptum. Aceasta este o întâmplare 
100% adevărată, documentată în teren. Pentru a 
nu prejudicia imaginea tuturor societăţilor din 
sistemul de asigurare, facem precizarea că datele 
din acest text se referă la Societatea de Asigurare- 
Reasigurare ASTRA S.A. Adăugăm și câteva 
documente fotografice. 

Homo medicatus 


Cartea sfântă afirmă că Dumnezeu l-a făcut pe om 
după chipul şi asemănarea sa. În Vechiul Testament, în cap. 
I, “Facerea lumii”, stă scris: 

“27. Și a făcut Dumnezeu pe om după chipul său; 
după chipul lui Dumnezeu l-a făcut; a făcut 
bărbat și femeie.” 

Creaționismul a dăinuit necombătut de-a lungul seco- 
lelor de după Hristos până în anul 1859, când Charles 
Darwin (1809-1882), celebrul naturalist britanic, geolog, 
biolog și scriitor, a pubicat Originea speciilor, dând naştere 
teoriei evoluționiste, care susține că toate speciile de forme 
de viaţă evoluează de-a lungul timpului din anumiţi stră- 
moşi comuni, printr-un proces denumit „selecţie naturală”. 

Darwin a tratat separat evoluția umană în lucrarea 
Originea omului. Naturalistul englez contestă astfel, din 
punct de vedere ştiinţific, ideea că Dumnezeu a creat totul 
de la bun început. Omul, ca produs superior al evoluţiei 
vieții pe pământ, se deosebește de restul animalelor prin 
capacitatea lui de a gândi şi a vorbi. Conform acestei teorii, 
omul se trage din primatele care au apărut pe pământ în 
urmă cu 65 de milioane de ani. Separarea strămoșilor noștri 
de cei ai maimuţei se crede că ar fi avut loc acum 20 de 
milioane de ani. Strămoşul cel mai îndepărtat al omului ce 
avea o poziție cvasi-bipedă ar fi fost Ramapitecul. Au urmat 

Australopitecul, Homo habilis, Homo erectus şi omul modern, 
Homo sapiens, cu cele două subspecii: Omul de Neanderthal 
şi Omul de Cro-Magnon. 

Lumea științifică a început să adere la teoria evolu- 
ționistă a lui Darwin, iar antropogeneza (cea care studiază 
formarea şi dezvoltarea omului) a interpretat predilect şi 
predominant drumul spre sapientizare al omului din 
perspectivă evoluționistă. Această evoluţie este considerată 
continuă și ascendentă, iar munca ar fi un fir călăuzitor al 
acesteia. 

Una dintre tezele principale ale teoriei darwiniste 
spune: 

“Speciile se transformă treptat unele în altele 
prin interacţiunea următorilor factori: variabi- 
litatea, ereditatea, suprapopulaţia, lupta pentru 
existenţă și selecţia naturală.” 

Ne oprim asupra variabilităţii individuale, care oferă, 
conform teoriei, material pentru acțiunea selecţiei, fiind 
rezultatul corelației dintre organism și mediu, dintre modi- 
ficările condiţiilor de mediu și acțiunea factorilor interni 
specifici organismului. Darwin susține că ereditatea fixează 
variațiile şi face posibilă acumularea lor în cursul gene- 
rațiilor, astfel susținând ereditatea caracterelor dobândite. 

Deși se părea că teoria evoluționistă era într-o contra- 
dicţie totală cu teoria creaţiei, iată că doctorul Gheorghe 
Neagoe, în cartea sa Nemurire, Adevăr, Amăgire, precizează: 

“Citind cu atenţie atât Biblia, cât și evolu- 
ționismul lui Darwin, nu constatăm nicio contra- 
dicție majoră între ele privind apariţia și 
evoluţia speciilor și a omului. Ambele prezintă 

apariţia progresivă, evolutivă a speciilor, de la 
cele simple, inferioare, la cele complexe, supe- 
rioare, ultima și cea mai superioară apariţie 
fiind omul. De fapt, de la Darwin ne-a rămas 
numai ideea de evoluţie, nu și modul exact de 
realizare al evoluţiei.” 

Părăsind partea teoretică şi serioasă a problemei, să 
facem o scurtă incursiune în evoluția omului modern, 
descoperind un paradox, pe care ne vom permite să-l 
parodiem puțin. 





Cei mai în vârstă cunosc faptul că, în urmă cu ceva ani, 
medicii obișnuiau să-i trateze pe pacienţi prin medicaţie, de 
regulă, pe termen scurt. Tehnologia nu pătrunsese în toate 
cabinetele medicale, actul de investigare medicală bazându- 
se pe câteva instrumente și pe priceperea medicului, iar 
acesta se ferea să intoxice pacientul cu o medicaţie de lungă 
durată. Acum, însă, lucrurile au evoluat. Aparatura sofis- 
ticată pentru diagnosticare a apărut mai în toate cabinetele 
medicale, iar pe piață au fost lansate medicamente într-o 
varietate pe care nu am cunoscut-o până acum. 

Surprinzător este că, de câţiva ani, cu toate aceste 
facilități de investigare şi tratare, constatăm o tendinţă 
medicală spre tratamente de lungă durată - 3 luni, 6 luni, 1 
an, mai mulți sau toată viaţa. Să fie oare vreo legăură între 
aceste recomandări şi piața medicamentelor? Să fie o 
problemă de marketing? După modul practic pe care-l 
întâlnim în viața de zi cu zi, ai crede că da, aşa este! 

Curios este că şi specialiștii lumii medicale nu prea 
mai sunt de acord unii cu alţii, de parcă unii ar fi făcut 
medicina, iar alţii, arhitectura. 

Așa întâlneşti, de pildă, prescrieri complet contra- 
dictorii de la un cabinet la altul. Te duci cu un copil cu viroză, 
iar doctorul îţi prescrie repede un tratament cu antibiotic, 
pentru ca ceva mai târziu să vezi la TV recomandarea altui 
medic de a nu se folosi antibioticele în cazul virozelor, ci 
numai antitermice şi antiinflamatoare. 

Dacă eşti depistat cu nivelul colesterolului crescut, ți 
se vor prescrie diferite statine, pe care, atenţie!, trebuie să 
le iei toată viața. Dar nimeni nu îţi spune că aceste statine 
dau dependenţă şi au o serie de efecte secundare mai mult 
decât îngrijorătoare. 

Să facem un exercițiu. Te găsești într-o astfel de 
situație medicală şi te trezești cu un braț de medicamente 
pe care ar trebui să le înghiţi toată viaţa. 

Într-una din zile, aşteptând să-ţi vină rândul la 
cabinetul medicului, asculți povestea unei doamne, care 
avusese colesterolul mare şi urmase un tratament cu un 
oarecare medicament, timp de șase luni. 

Tratamentul se părea că a rezolvat problema, 
colesterolul ajungând în limite normale, iar pacienta l-a 
întrerupt fix la șase luni, cât avusese recomandarea. Sur- 
priza a fost că, odată întreruptă medicaţia, colesterolul a 
crescut la cote mai mari decât îl avusese vreodată, iar 
pacienta, speriată, nu înțelegea aspectul parşiv al acestei 
medicații. 

Ajungi acasă intrigat și îți suni un amic, să zicem 
medic cardiolog la o clinică din Timişoara. Îi povestești 
tărăşenia. El își manifestă surprinderea, fiindcă știe că 
medicii din oraşul său renunțaseră de mult timp să mai 
folosească acel medicament pe care îl ai pe rețetă și tu. 

După vreo două-trei zile, într-o emisiune TV, un 
doctor, profesor universitar undeva prin Ardeal, explică 
tocmai situaţia colesterolului crescut. Afli că tratamentul 
medicamentos nu se începe înainte de a se epuiza pre- 
scrierea unei diete alimentare corespunzătoare și a unui 
program zilnic de exerciţii fizice. Îți atrage atenția remarca 
profesorului cum că sportivii nu au colesterolul crescut și, 
de aceea, el recomandă tuturor medicilor să țină cont de 
asta. 

Este momentul acela în care iei decizii hotărâte. Te 
oprești din a-ţi administra medicaţia, care te costase o mică 
avere şi pe care o începuseși doar de o zi - două, îţi faci 
ordine în alimentaţie şi începi un program de sport zilnic. 

După 7-8 luni, refaci analizele și, ce să vezi!, gășești că, 
în mod miraculos și spectaculos, colesterolul a scăzut. 

Unui amic, bolnav de gută, i s-a prescris medicaţie 
pentru tot restul zilelor cât mai avea de trăit. A descoperit 
în scurt timp că îi apăruseră așa-zisele efecte secundare, 
care l-au aruncat într-o altă suferință. A învăţat şi el că, prin 
dietă şi mişcare, poate să-și țină în frâu boala, la medi- 
camente apelând, pentru scurt timp, numai în caz de nevoie. 

Aşa se face că tratamente scumpe şi de lungă durată 
ne-au copleşit. Cunoscând activitatea dintr-o farmacie a 
unor amici, am constatat că vânzările de medicamente au 
crescut exploziv. 

Să facem alt exercițiu. Să pretindem că asistăm, la una 
dintre farmaciile din oraș, la câteva cumpărături. lată, două 
pensionare au plecat cu câte o plasă plină de medicamente, 
pe care trebuie să le înghită, împreună cu soţii lor, într-o 
lună; şi asta fac deja de doi ani. Un bărbat între două vârste 

mărturisește că ia în fiecare zi 14 pastile şi că asta va trebui 
să facă toată viaţa, dacă vrea să trăiască. Un alt individ se 
plânge că s-a săturat să înghită zilnic cele 10 comprimate 
prescrise de medic. 

Interesat de fenomen, îţi atrag atența și spoturile 
publicitare la medicamente, pe care le vezi pe toate 
posturile TV. Într-una dintre seri, numeri, pe parcursul unei 
singure rubrici de publicitate, într-un interval de câteva 
minute, vreo şapte reclame de medicamente şi doar două de 
alimente. Proporția te îngrozește. 

Paradoxul se petrece chiar sub ochii noștri: oameni 
care dau sume mari de bani să se vindece, dar care, fără să 
conştientizeze, ajutaţi de un sistem medical în derivă, se vor 
intoxica prin consumul exagerat de medicamente. 

Recitind acum teoria evoluționistă a lui Darwin, a 
cărei teză spunea că ereditatea fixează variațiile şi face 
posibilă acumularea lor în cursul generaţiilor, biologul 
admițând ereditatea caracterelor dobândite, nu putem să 
nu ne punem câteva întrebări, mai în glumă, mai în serios. 

Sau măcar una: specia umană, nu cumva este pe cale 
de a se schimba, iar homo sapiens să devină homo medicatus 
(omul medicamentat)? 

Lecţia de istorie 


Înainte de 1989, circula o glumă potrivit căreia, atunci 
când ţi se solicita o caracterizare pentru un salariat, întrebai 
imediat dacă solicitarea era de bine sau de rău. În situaţia în 
care ți se spunea că este pentru promovare, deci este de bine, 
subiectul în cauză primea o caracterizare în care erau 
evidenţiate numai calitățile. Dacă era pentru retrogradare 
sau penalizare, deci de rău, subiectul avea numai defecte, 
fiind vinovat de toate problemele omenirii începând de la 
Adam. 

Erau nişte apucături ale vechiului regim, veți spune. 
Aşa este, dar ce ne facem, fiindcă aceste obiceiuri le avem şi 
astăzi, când avem pretenţia că ne aflăm într-o societate 
modernă... 

Începem să avem convingerea că, de fapt, practicile 
sunt aceleași, indiferent de structura societăţii. Prea mult 
ne-am învățat să trăim în minciună, să deformăm adevărul, 
să manipulăm, să ne urâm unii pe alţii şi toţi la un loc, să 
urâm realizările noastre, care nu sunt nici ale comuniștilor, 
nici ale capitaliştilor, ci ale poporului acesta care a trudit să 
le înfăptuiască. 

Că este aşa, ne-o demonstrează chiar istoria, care și ea, 
la rându-i, pare să aibă aceleași apucături. Astfel, noi, ăştia 
care ne uităm în gura unor istorici cu pretenții, aflăm la 
fiecare schimbare de orânduire că vechea orânduire a fost 

cea mai rea și că noua ordine ne va aduce lapte şi miere, deşi 
nu este de fel aşa. Trist este că specialiștii de la care 
aşteptăm opinii competente să fie tocmai ei care falsifică 
realitatea, angrenați în fel și fel de propagande ale vremii. 
Partea rea este că tinerele generaţii sunt crescute cu unele 
idei false, dar care li se inoculează ca adevăruri universale 
şi, atunci când descoperă realitatea, devin pribegi printr-o 
istorie încâlcită, care, deşi se vrea o reflectare a realităţii, 
devine de multe ori o spoială propagandistică. 

Să exemplificăm. 

Generaţia noastră, instruită pe o istorie aşa-zis 
modernă la vremea aceea și falsă cum se spune acum, 
cunoaștem faptul că în toate formele şcolare care aveau ca 
obiect de studiu istoria, cronometrul istoric se oprea la 
Alexandru loan Cuza și războiul de independenţă, amin- 
tindu-se în fugă de instaurarea regalității, sărea peste 
această etapă şi se continua cu orânduirea socialistă. Doar 
cele două războaie mondiale îşi aveau un loc în prezentarea 
istorică. Puţine cuvinte despre realizările acelei epoci şi 
foarte multe păreri despre defectele ei, menținându-se 
acelaşi principiu de bine sau de rău. 

La vremea respectivă, tot ce se făcuse în perioada 
capitalistă era rău și trebuia distrus. Ne amintim o inițiativă 
a comuniștilor, imediat după cucerirea puterii politice, când 
au vrut să distrugă operele lui Brâncuși pe motiv că sunt 
realizări capitaliste. Au scăpat, ca prin minune, la inter- 
venţia unor politicieni ai vremii mai educați, care au reușit 
să oprească la timp acest gest criminal la adresa culturii. 

Exemplele pot continua, dar ne vom opri aici, pentru 
a constata că în actualitate se întâmplă același lucru: tot răul 

care este azi vine de la epoca trecută, deci tot ce a fost 
realizat atunci trebuie distrus. Așa ne-am distrus industria, 
agricultura, cultura și, în general, ne-am bulversat întreaga 
viață, în căutarea unor noi valori care să marcheze 
societatea de acum. Şi, cum spune proverbul, am căzut din 
lac în puț, ne-am trezit într-o nouă fundătură. 

Din nou, o parte dintre istorici încearcă să acrediteze 
ideea existenţei unei pete albe în istoria țării pe perioada 
care s-a sfârşit în 1989. Priviţi un manual şcolar de istorie şi 
o să constataţi că în istoria României între 1947, când a 
abdicat regele Mihai, până în 1989 - este o mare pată albă. 

La fel s-a întâmplat cu întreaga viață socială, culturală 
şi economică a României. 

O fi de bine? O fi de rău? Ghici ciupercă... 

Legile speciale, un paradox 
al democraţiei 


Constituția României prevede, la art. 16, următoarele: 
“1. Cetăţenii sunt egali în faţa legii și a 
autorităților publice, fără privilegii și fără dis- 
criminări. 
2. Nimeni nu e mai presus de lege.” 

Frumos grăiește Constituţia, dar anumite caste 
profesionale - din cadrul cărora unii au ajuns la putere, iar 
alții îi sprijină pe cei dintâi - au găsit soluţia prin care „unii 
sunt mai egali decât alții”. Uite-aşa au descoperit legiuitorii 
noştri parfumul legilor speciale. 

Pe drept cuvânt, Mihail Fodor scria într-un articol: 
“Unul dintre însemnele apartenenţei la această 
categorie de aleși ai zeilor pare să fie în România 
modernă și (cică) democratică și calitatea de 
beneficiar al sistemelor de pensii zise ocupa- 
tionale, calitate care conferă „drepturi” excep- 
tionale celor care fac parte din respectivele 
categorii, în raport cu majoritatea beneficiarilor 
sistemului naţional de pensii.” 

Legile speciale, în definiția Codului Juridic din 





România, sunt legile care se referă la: asistența medicală, 
munca forțată în armată, persoane cu handicap, persoane 

persecutate politic şi deportaţi, revoluționari şi veterani de 
război. 

Aleşii noştri au considerat că la acest capitol se mai 
pot adăuga și câteva legi favorabile parlamentarilor, magis- 
traţilor, purtătorilor de uniforme etc. 

Aceste categorii profesionale sunt beneficiarele unor 
avantaje deosebite atât în timpul activităţii, precum şi după 
ce ies la pensie. Vom observa că principiul „egalității în 
drepturi” a fost transpus în practică într-un mod original. 

Pentru a analiza păienjenişul de legi speciale, cu 
exemplificările de rigoare, am putea scrie o carte numai pe 
acest subiect. Ne vom opri însă la câteva exemple, care, de 
fapt, nu numai că sunt edificatoare pentru tema pusă în 
discuţie, dar reprezintă practica generală pe tot tronsonul 
de legi speciale. La toate acestea se adaugă şi multe cazuri 
semnalate mereu de presă, în care unii dintre beneficiarii 
acestor legi şi-au inventat fel şi fel de sporuri și alte avantaje 
materiale, încât ajung să-și dubleze sau tripleze veniturile. 

Ne amintim un asemenea caz, când magistraţii de la 
București şi-au stabilit singuri un „spor de antenă” pentru 
simplul fapt că pe clădirea unde îşi desfășurau activitatea 
exista o antenă pentru telefonia celulară. Motivația sporului 
era că această antenă, prin emisia electromagnetică, pro- 
ducea o iradiere a tuturor celor din clădire. În aceeași 
perioadă, o acţiune în instanță a celor care lucraseră în 
telecomunicații, în sectorul civil, pentru obţinerea grupei | 
de muncă, fusese respinsă de magistrați. Faptul că 
reclamanțţii lucraseră în mijlocul a zeci de instalaţii puternic 
emițătoare de unde electromagnetice, care le scurtau viața, 
încât la vârsta de pensionare nu au mai ajuns decât 25-30% 

dintre ei, și aceștia cu diverse afecțiuni grave, că omologii 
lor din cadrul transmisiunilor speciale, ale armatei și ale 
SNCFR beneficiau de grupa I de muncă, nu a contat pentru 
acești beneficiari ai „sporului de antenă”. 

Cunoaștem din proprie experienţă o serie de situaţii 
în care oameni de până în 50 de ani au decedat sau au 
căpătat afecțiuni care s-au dovedit a fi generate de către 
expunerea îndelungată în câmpuri electromagnetice puter- 
nice, dar nici instituţia, nici legiuitorii din acea perioadă nu 
au schițat vreun gest. 

Avantajele cumulate de către cei favorizați de legile 
speciale au fost completate şi de prevederi privind pensiile. 
Aşa s-a ajuns la situaţia în care, în timp ce legea stabileşte 
vârsta de pensionare la 65 de ani, favorizaţii primesc pensie 
la 50 de ani, cu drept de muncă. Bineînţeles, şi cuantumul 
pensiei devine, de regulă, mai mare decât avuseseră salariul. 

Să nu mai spunem că aceste categorii de personal nu 
au contribuit ca toţi ceilalți la fondurile de pensii publice. 

Suntem de acord cu poziţia lui Mihai Fodor, care, la 
întrebarea: „Cine merită pensii de favoare?”, răspunde: 
“Răspunsul corect ar fi unul singur. Nimeni! 
Pentru că nimeni n-a avut contribuţii mai mari 
în raport cu alţii la pușculița comună. Pentru că 
nici rata demografică și nici perspectivele 
economiei românești (europene și mondiale) nu 
îndreptăţesc alocarea discreţionară de resurse 
din punga și așa vlăguită a unui stat aflat la 
limita subzistenţei.” 

Ne răsună în urechi un dialog versificat din Câinele și 
cățelul lui Grigore Alexandrescu: 

„- Noi, fraţii tăi?!, 
răspunse Samson plin de mânie, 

Noi, fraţii tăi, potaie?! 
O să-ţi dăm o bătaie 
Care s-o pomenești. 
Cunoști tu cine suntem, și ţi se cade ţie, 
Lichea nerușinată, astfel să ne vorbeşti? 
- Dar ziceați... - Și ce-ţi pasă? 

Te-ntreb eu ce ziceam? 
Adevărat vorbeam, 
Că nu iubesc mândria și că urăsc pe lei, 
Că voi egalitate, dar nu pentru căţei. 
Aceasta între noi adesea o vedem, 
Și numai cu cei mari egalitate vrem.” 

Paradoxul aprecierilor postume 


De câţiva ani buni, suntem atenţi la subiectul acesta, 
pe care, astăzi, îndrăznim să-l și atacăm. 

Am citit foarte multe biografii ale unor pictori, 
sculptori, scriitori, oameni de știință care au murit în sărăcie, 
neapreciați de nimeni, dar care după moarte au devenit 
celebri. Ne-am pus întrebarea dacă informațiile pe care le 
deţinem sunt reale sau totul este un mit. Nu puteam 
răspunde acestei curiozități decât investigând vieţile 
acestora. Dacă este un mit sau nu, vom vedea în exemplele 
pe care le vom da în continuare, iar dacă este adevărat, vom 
încerca să dezlegăm cauza acestui paradox, a artistului 
neapreciat în timpul vieţii, dar superapreciat după ce moare. 

Spre surprinderea noastră, am găsit o mulțime de 
astfel de cazuri, dintre care vom expune doar pe cele mai 
edificatoare. Pentru a nu genera confuzie sau interpretări 
greșite, vom prezenta exemplele în ordinea cronologică a 
nașterii autorilor în cauză. 


* 


Primul este fizicianul, matematicianul, astronomul şi 
filosoful italian Galileo Galilei, născut la 15 februarie 1564 şi 
mort la 8 ianuarie 1642, cunoscut azi ca „părintele astro- 
nomiei moderne”, „părintele fizicii moderne”, „părintele 
ştiinţei moderne”. Contribuţia sa în domeniul astronomiei a 

fost remarcabilă. Confirmarea, în urma observaţiilor prin 
telescop, a fazelor planetei Venus, descoperirea celor patru 
sateliți ai lui Jupiter şi analiza petelor solare sunt numai 
câteva dintre aceste contribuţii. Susţinând copernicanismul 
şi astfel heliocentrismul față de viziunea oficială a vremii, 
geocentrică, cum că Pământul ar fi centrul universului, a 
întâmpinat o puternică opoziţie, care l-a adus în fața unui 
tribunal laic, care l-a excomunicat și l-a condamnat la 
închisoare pe viaţă. În aceste condiţii, a fost obligat să 
retracteze ceea ce declarase şi a fost judecat din nou, de 
către un tribunal inchizitorial, care a schimbat sentinţa, în 
sensul că, fiind găsit suspect de erezie, a fost pus sub arest 
la domiciliu. Începând cu 1634, a locuit în casa de la țară, 
lângă Florenţa. În 1638, a orbit complet, iar bolile aveau să- 
i scurteze viaţa. În anul 1642, a murit, după mai multe crize 
de febră, palpitaţii, hernie şi insomnie. Oasele sale se 
odihnesc în basilica “Santa Croce” din Florenţa. 

Meritele sale au fost recunoscute mulți ani mai târziu, 
când oamenii de ştiinţă au proclamat contribuţia sa 
ştiinţifică. A fost primul astronom care a făcut observații 
asupra Lunii, Soarelui și Căii Lactee. În 1612, observase 
planeta Neptun, dar nu a realizat că era vorba de o planetă. 
Dar a fost primul care a vorbit despre munții și craterele 
lunare, descoperind libraţia, cu cele trei forme: longi- 
tudinală, latitudinală şi diurnă. 

Albert Einstein l-a considerat „părintele ştiinţei 
moderne”. Toată lumea cunoaşte contribuţia lui Galileo 
Galilei, nu numai în domeniul astronomiei, dar și a 
tehnologiei, a fizicii, a matematicii, iar scrierile sale din 
domeniul dinamicii, ştiinţa mişcării şi mecanică au stat la 

baza multor tratate ştiinţifice de mai târziu. Abia în 1992, 
Papa loan Paul al II-lea a recunoscut erorile comise de 
tribunalul bisericesc, iar în 2008 s-a propus reabilitarea lui 
Galilei, prin ridicarea unei statui în interiorul Vaticanului. 


* 


Sărim aproape 200 de ani, la „tatăl geneticii moderne”, 
Johann Gregor Mendel, călugăr și cercetător ştiinţific, născut 
în iulie 1822, în Cehia. La Universitatea din Viena a studiat 
fizica, botanica, entomologia, paleontologia. Este cunoscut 
prin „Legile eredității”. Toate rezultatele obținute în urma 
cercetărilor sale au fost respinse la vremea aceea, el murind 
în 1884, ignorat complet de către comunitatea științifică. 
Abatele care i-a succedat chiar i-a ars lucrările găsite. A fost 
recunoscut abia în secolul XX, când trei oameni de știință au 
redescoperit legile eredității. 


* 


Următorul pe lista noastră este pictorul postimpre- 
sionist francez Eugene Henri Paul Gauguin, născut la Paris 
în anul 1848. Viaţa i s-a derulat, cum a afirmat el însuși, 
“între mizerie şi epuizare, călătorii şi disperare”, dar opera 
creată a fost extraordinară. 

Supărat, dezamăgit de viața tumultoasă pariziană, s-a 
retras în afara lumii zbuciumate pe-o insulă, Tahiti, şi a creat 
genial, cucerindu-şi faima mondială. 

De remarcat, însă, că Gauguin a fost și sculptor. La 
Musee d'Orsay, din Paris, se află două sculpturi ale sale (25- 
27 cm.), cu perle: L'ldole à la perle şi Idole à la coquille, 
amândouă din 1892. 

Gauguin ajunge întâmplător în Tahiti, sfătuit de prie- 
tenul său, Emile Bernard, îndrumându-l către “La Societe 
Frangais de Colonisation”. Dar, culmea ironiei, Societatea 
nu-l consideră un om serios, nici pe el, nici pe însoțitorii săi. 
Totuşi, Ministrul Artelor îi oferă o reducere a biletului de 
călătorie şi, cu banii din vânzarea unor tablouri, se îmbarcă 
din Marseille spre Tahiti la 1 aprilie 1891. Pe atunci, vaporul 
făcea mai mult de două luni. 

La Pape'ete, capitala Tahiti-ului, Gauguin pictează 
portrete din înalta societate. Contemporanii îl consideră un 
pictor vulgar şi netalentat. Cam așa se-ntâmplă deseori... 
posteritatea trebuie să te recunoască! 

Gauguin se retrage de la oraș într-un sat, Mataiea, la 
40 km de Pape'ete, dedicându-se picturilor, înfățișând 
tahitieni. Se repatriază la 14 iunie 1893, aducând cu el la 
Paris 66 tablouri, sperând să devină celebru. 

Îşi scrie şi jurnalul Noa-Noa, sprijinit de amicul său 
Charles Morice, în care prezintă viața din Tahiti ca 
paradisiacă, iar pe europenii din Pape'ete ca pe nişte 
personaje groteşti. 

Doi ani în Franța petrecuţi, dar pictura lui este 
neînțeleasă, dă naștere și la scandaluri. 

Soţia, Mette Gad (olandeză), îl lasă. Rănit grav la 
gambă. Fără bani... Decide să se întoarcă la Pepe'ete, unde 
ajunge la 9 septembrie 1895. Datorită moştenirii de la un 
unchi, îşi poate plăti biletul de vapor. 

Se instalează la Ponaania, la 12 km de capitală, unde- 
şi construiește o căsuță. Dar sănătatea i se degradează 
mereu. Când la spital, când pictând (deşi în dureri continue), 
când căutând după bani. 

Ultima sa reședință este insula Hivaoa, satul Atuona, 
din Arhipelagul Marchizelor. Gauguin își stabileşte atelierul 
său şi are perioade prolifice de creație (anul 1902), dar şi 
conflicte cu autorităţile religioase și polițienești. 

Pictura lui e dificilă: figuri enigmatice, femei robuste, 
un cal verde... Reuşeşte să semneze un contract cu Vollard, 
un comerciant de tablouri. În ultimele luni de viață, nu mai 
poate lucra decât cu injecții cu morfină. Moare la 8 mai 1903, 
unde astăzi se află celebra sa tombă din Atuona. Episcopul 
Marchizelor, Monseniorul Martin, nota în jurnalul său: 

Moartea subită a unui personaj trist, artist de 
renume, dușman al lui Dumnezeu și a tot ce este 
onest! 

Gauguin a fost controversat ca pictor. Tablourile sale 
cu femei tahitiene (astăzi recunoscute mondial) erau 
considerate urâte... 

Cu toate acestea, amatori de artă din toată lumea 
merg în Tahiti pentru a înțelege personalitatea acestui om 
dificil. Motiv pentru care s-a şi înființat Muzeul Gauguin pe 
insulă în 1984. 


* 


Părăsim descrierile despre Gauguin pentru a spune 
câteva cuvinte şi despre prietenul şi colaboratorul său, 
Vincent Willem van Gogh, născut în Olanda la 30 martie 
1853. Colaborarea lor a durat până când, într-o criză de 
nebunie, van Gogh l-a atacat cu briciul pe colaboratorul său. 
Gauguin a fugit, iar van Gogh, în criză fiind, şi-a tăiat urechea. 

Van Gogh a suferit de mai multe boli, dar afecțiunile 
psihiatrice au fost cele mai grave. Boala avea să-și lase 





72 








PARADOXISMUL CIVIC 





amprenta şi asupra operei sale. Deşi a realizat peste 2000 
de opere de artă, dintre care aproximativ 900 de picturi, a 
trăit neapreciat. A devenit cunoscut și a căpătat un renume 
mondial abia după moarte. 

Portretele, peisajele - printre care Lan de grâu cu 
chiparoși, Lan de grâu cu corbi, Vaza cu 12 floarea-soarelui, 
Iriși - şi cele câteva autoportrete sunt faimoase în toată 
lumea. 

Viața lui van Gogh s-a derulat între pictură și boală, 
între perioadele de creație maximă și patima pentru fumat 
şi băut, care i-au agravat tulburările psihice, între desele 
vizite la medic și accesele de nebunie (în 1889, în timpul 
unei crize, a înghiţit culorile). La 27 iulie 1890 a ieşit să 
picteze pe câmp, dar s-a întors împușcat în piept, iar în 
noaptea de 29 iulie 1890 avea să moară sub privirile nepu- 
tincioase ale fratelui său Theo. Nici până astăzi, diverşii 
biografi nu au căzut de acord asupra morţii sale: unii susțin 
că este vorba de sinucidere, alţii că ar fi fost împușcat din 
greșeală de doi băieţi. Cunoscându-i preferințele, fratele său 
i-a împodobit sicriul şi camera cu floarea soarelui. 

Opera sa avea să fie recunoscută pentru prima dată 
abia după 11 ani de la moarte, când, la Paris, i-au fost expuse 
71 dintre creaţii. Operele sale au început să fie apreciate în 
toată lumea, iar tablourile sale au început să se vândă cu 
sume record. 


* 
Lăsăm în urmă uluitoarea operă a lui van Gogh, 


pentru a ne întoarce pe plaiurile noastre, la filosoful, 
medicul militar şi scriitorul român Ștefan Odobleja. 

„Părintele ciberneticii”, așa cum este cunoscut după 
ce a scris Psihologia consonantistă, s-a născut la 13 
octombrie 1902 în Mehedinţi și a murit la 4 septembrie 
1978 la Drobeta Tr. Severin. Contribuţia sa științifică a fost 
ignorată mult timp, recunoașterea producându-se abia în 
1989, când a fost ales post-mortem membru al Academiei 
Române. Reproducem un fragment din cartea Viaţă, spațiu 
și timp în infinit al unuia dintre coautorii acestui volum, 
Andrușa R. Vătuiu, unde găsim câteva referințe despre 
Ştefan Odobleja: 

“Uneori îmi fuge gândul la ratările pe care 
le-am avut în viaţă, când, cunoscând oameni 
deosebiți, specialiști de mare clasă, vizionari și 
cercetători ai speciei umane și ai proceselor 
psihoenergetice, nu am avut timpul sau nu am 
avut ocazia să dezbat aceste lucruri cu ei. Mă 
simt mai sărac și neputincios. 

Amintesc pe academicianul post-mortem 
Ștefan Odobleja, pe care am avut onoarea să-l 
cunosc, fiindu-mi vecin, la câteva case de casa 
mea părintească din Drobeta Turnu Severin, pe 
strada care-i poartă azi numele. 

Mă întâlneam mereu cu bătrânul modest, 
cu capul acoperit de o pălărie cu borurile lăsate 
aiurea, ce își ducea viaţa într-o căsuță mică din 
fundul curţii. Ne salutam, schimbam câteva 
cuvinte și nu puteam să-mi imaginez la acea dată, 
de unde provenea o anumită sclipire inteligentă 
a ochilor, care deși tristi, se făceau remarcați, 
eclipsând hainele modeste pe care le purta. 

Eram prea tânăr și neinstruit atunci, abia 
după mai mult timp am aflat că vecinul meu era 
un eminent om de știință, părintele ciberneticii, 
autorul Psihologiei consonantiste. Pe cât era de 
mare valoarea lui ca om, medic militar și savant, 
pe atât a fost uitat de regimul trecut și lăsat să 
moară într-o dezinteresată nepăsare. De fapt, și 
în brambureala actuală mi-a fost dat să aud un 
om de știință român care își revendica, pe micul 
ecran, paternitatea ciberneticii în totalitate, 
aruncându-l într-o uitare de neînțeles pe cel ce a 
fost Ștefan Odobleja.” 

Recunoaşterea valorii operelor sale s-au materializat 
nu numai prin alegerea sa post-mortem, ca membru al 
Academiei Române, dar şi prin publicarea lucrărilor sale, 
precum şi înfiinţarea, în onoarea sa, a Academiei de 
Cibernetică din Elveţia. 





* 


Revenind în prezent și răsfoind presa, am găsit, într- 

un ziar gorjan din 2015, povestea unei tinere artiste din 
Târgu-Jiu care a plecat departe de țară, pentru că cei de 
acasă nu au acceptat-o, nu au înţeles-o. În S.U.A., în schimb, 
a fost foarte apreciată, iar în Cehia, unde locuieşte acum, îşi 
dezvoltă propria afacere în domeniul artei. 
“Am simţit că am atât de multe să dau din punct 
de vedere artistic și profesional, iar din păcate 
România nu a înţeles asta. Faptul că nu am fost 
înțeleasă și apreciată acasă, m-a întărit să caut 
oportunități în altă parte,” 

declara Gabriela Iancu. Nu comentăm, dar o reținem spre 
exemplificare. 


* 


Vedeţi, dragii noştri cititori, astfel de situaţii au existat, 
există şi vor exista cât timp vor exista oameni pe acest 
pământ. 

Acest paradox al aprecierilor postume, sau al 
aprecierilor obţinute în afara arealului în care trăieşte 
autorul unei creaţii, ne-a provocat la o analiză pe această 
temă. 

O operă de artă sau o creaţie oarecare, de ce nu este 
apreciată întotdeauna de către observatorii locali, care nu 
se sensibilizează decât după ce această creație a fost 
apreciată în altă parte, sau după ce autorul a murit? Care 
este mecanismul acestei situații? 

I.L. Caragiale scria: 

“Vrei să cunoști lucrurile? Privește-le de aproape. 
Vrei să-ţi placă? Privește-le de departe!” 

Din punct de vedere al filosofiei structurale, Caragiale 
nu poate fi combătut. Dar acest principiu nu poate fi aplicat 
exemplificărilor noastre, care se referă la atitudinea unora 
sau altora, care, aflați în fața aceleaşi creaţii, o apreciază 
diferit, de cele mai multe ori aprecierile fiind direct 
proporționale cu distanța dintre autorul creaţiei şi 
observator. 

Care este explicația acestui fenomen? Analizând 
foarte multe astfel de cazuri, printre care se regăsesc şi 
unele experiențe ale noastre, ale autorilor, am găsit o 
singură explicaţie logică. 

Deși pare paradoxal, am constatat că observatorul 
unei creații realizează o conexiune psihică, nu atât pe baza 
analizei operei care-i stă în față, ci mai degrabă pe imaginea 
pe care o are deja stocată în memorie despre autor. Deci, 
observatorul nostru, are tendința să judece o operă, nu după 
calitatea ei, ci după cum l-a receptat pe autor. Astfel, opera 
este de cele mai multe ori apreciată după cum este apreciată 
imaginea autorului în mediul din jurul său. 

Cred că expresii de felul: “S-a apucat și prăpăditul 
acela să cânte!”, “Cine îşi pierde vremea ascultând prostiile 
lui?” sau “Acesta este în stare să scrie poezii? Fugi domnule, 
de aici!”, sunt deja păreri bine cunoscute. 

Dacă autorul se bucură de oarecare apreciere locală, 
toți observatorii vor face risipă de elogii, chiar dacă opera 
este mai slăbuţă. 

Observaţia colectivă devine, deci, nu o apreciere a 
valorii sau importanţei unei opere oarecare, ci, mai degrabă, 
o apreciere a autorului. În acest clișeu se încadrează nu 
numai “dificilul” Gauguin sau “nebunul” van Gogh, dar și toți 
ceilalți artişti, care au devenit celebri după moarte sau după 
ce şi-au câştigat renumele departe de mediul în care trăiau. 

Dorim numai să mai amintim cazul lui Costel Busuioc, 
tânărul zidar cu excelente calități vocale, care a fost 
descoperit departe de țară, a fost promovat, iar în prezent 
este un renumit cântăreț de operă, mai cunoscut în întreaga 
lume decât acasă. 

În momentul în care, observatorul nostru nu mai 
deţine informaţii despre autor, fie acesta este de undeva 
foarte departe sau a murit, analiza lui se oprește numai 
asupra operei. 

Abia acum, observatorul încearcă să caute mesajul 
operei pe care o analizează, să vadă sensibilitatea cuvân- 
tului, a culorii sau a interpretării, să urmărească meca- 
nismul prin care opera degajă anumite stări sufletești sau 
împinge spre reflecţii, să observe tehnica de ilustrare a unor 
aspecte complexe prin diverse metode, sau crearea de 
antagonisme cu scopul de a evidenția o anumită stare, să 
analizeze îmbinarea părților componente într-un tot unitar 
care îi va da acestuia încărcătura de care are nevoie. 

Indiferent că este în discuţie cuvântul, culoarea sau 
sunetul, caracteristica este comună tuturor creatorilor de 
artă, creatorilor de frumos, aceşti oameni sensibili care 
reuşesc prin operă să ofere celor din jur o parte din spiritul 
lor, care nu se vede nici prin îmbrăcăminte, nici prin 
profesie sau mod de viaţă, ci străbate indirect numai prin 
suflul creaţiei lor. 

Putem crede că acest paradox se datorează unei erori 
umane, căreia îi cad victime destui creatori de opere. 

Paradoxul economic al lui Easterlin 


Produsul intern brut, cu denumirea prescurtată PIB, 
este indicatorul macroeconomic care reprezintă valoarea 
produselor din toate ramurile de activitate din interiorul 
unei țări în interval de un an. 

Acest indicator este folosit ca un mijloc de măsurare a 
bunăstării și calității vieții. Dacă împărțim PIB-ul la numărul 
de locuitori, obținem PIB-ul pe cap de locuitor, indicator des 
folosit în raportările statistice. 

Conform Institutului Naţional de Statistică, produsul 
intern brut al României a crescut constant. Astfel, dacă în 
anul 2000, PIB-ul era de 116,7 miliarde RON, în 2014 a ajuns 
la 900 miliarde RON. 

Conform acestei evoluţii crescătoare, ar însemna. 
după părerea unora, o creștere corespunzătoare a nivelului 
de trai. Dar, practic, am văzut cu toţii că fenomenul a fost 
invers. Să nu mai spunem că PIB-ul poate fi ajustat - sau 
chiar falsificat - prin modificarea valorii banilor sau a ratei 
inflaţiei. Deci, acest indicator nu este cel mai fericit 
mecanism pentru măsurarea bunăstării și calităţii vieţii, a 
nivelului de trai. 

Specialiștii cunosc faptul că, de multe ori, acest 
indicator, ajustat, poate ascunde o scădere a nivelului de trai, 
dar este folosit întotdeauna de către guvernanți pentru a 
prezenta în roz o situaţie economică oarecare. 

La nivel mondial, s-a constatat că un alt indicator 
Consumul Individual Efectiv (AIC) reflectă mai fidel 
bunăstarea unui cetățean. 

Profesorul de economie de la University of Southern 
California, Richard Easterlin, membru al Academiei 
Naţionale de Științe a S.U.A., a atras atenţia asupra faptului 
că o creștere a PIB nu e însoțită în mod necesar de o 
îmbunătăţire a nivelului de trai. 

Teoria sa este cunoscută sub numele de paradoxul lui 
Easterlin. El apreciază că politica guvernamentală nu 
trebuie să se concentreze asupra creșterii economice sau a 
PIB, ci mai degrabă pe creșterea satisfacției vieţii sau 
indicele de fericire național brut. 

În România, analizarea nivelului de trai din diferitele 
judeţe ale țării s-a făcut prin urmărirea a șapte indicatori: 
rata șomajului, salariul mediu net câștigat de angajaţi, PIB - 
ul pe cap de locuitor, speranţa de viață, rata criminalității și 
suprafața spaţiilor verzi din zonele urbane. 

Se poate vedea și din această situaţie faptul că PIB-ul 
pe cap de locuitor poate influenţa nivelul de trai numai în 
cazul în care toţi ceilalţi indicatori ar rămâne constanți, ceea 
ce practic, nu este posibil. 

De fapt, nu trebuie să fii mare economist pentru a 
identifica acest paradox care, deși a stârnit unele 
controverse între specialiști, noi l-am simțit și îl simţim cu 
prisosinţă. 

Paradoxul eficienţei fiscale 


Un prieten ne istorisește o păţanie, prilej pentru noi 
de a documenta un nou paradox civic cotidian: 

Într-una din zile, o zi obișnuită ca toate 
celelalte, în timp ce îmi beam cafeaua de 
dimineaţă cu gândul la ce aveam de făcut în 
perioada următoare, mi-am amintit că trebuie 
să ajung neapărat la fisc pentru a-mi plăti o taxă 
ce se apropia de termenul scadent. Mi-am întins 
picioarele sub masă într-un semn de indiferenţă, 
zicându-mi că mai este timp, așa că nu trebuie să 
mă grăbesc. 

Dar mecanismele din cutia craniană, 
bâzâind necontrolat, m-au determinat după 
câteva minute să sar de la masă și să încep să mă 
îmbrac. Ceva din mine mă împingea să rezolv 
situația. Înţelegeam impulsul, deoarece îmi 
cunoșteam obiceiul de a-mi rezolva problemele 
cât mai repede cu putință. 

Soarele fiind deja pe cer în acea zi de vară, 
a fost suficient să îmbrac un tricou și un pantalon 
sport, să-mi iau actele și să ies în stradă uitând 
cu totul de ceașca cu cafea rămasă pe jumătate. 

După 15 minute, aveam să pătrund în 
clădirea impozantă a fiscului, o clădire cu faţada 

din sticlă neagră ce domină autoritară împre- 
jurimile. Intrând în holul uriaș, pavat cu gresie 
porțelanată și marmură, m-a izbit un aer rece de 
peșteră. 

M-am prezentat în fața unui ghișeu pentru 
a mă informa unde trebuie să-mi plătesc 
respectiva taxă. O duduie amabilă mi-a explicat 
traseul ce trebuia să-l urmez. 

Conform indicaţiilor, am pornit pe scări 
până la un birou de la etajul I, la funcţionara care 
răspundea de respectiva taxă. 

Am bătut la ușă politicos, am intrat și am 
explicat pentru ce venisem. Tânăra funcţionară, 
după ce mi-a solicitat datele de identificare, m-a 
căutat în calculator și mi-a listat o fişă cu suma 
ce o aveam de plătit. Am mulţumit frumos și m- 
am întors la parter, la un geam unde văzusem că 
scrie casierie. 

Aici, câţiva oameni care se dovediseră mai 
rapizi ca mine stăteau la coadă pentru diverse 
plăți. Într-un târziu, venindu-mi rândul, am 
prezentat doamnei din spatele geamului hârtia 
primită și banii care trebuiau. Doamna a zâmbit 
și mi-a spus jenată: 

- Știți, trebuie să mergeţi mai întâi la 
colega mea de alături să vă scrie chitanța și după 
aceea veniţi la mine să plătiţi. 

M-am așezat frumusel la încă o coadă ce 
era în fața geamului indicat și am așteptat să-mi 
vină rândul. 

După vreo 15-20 minute, am reușit să 
ajung în faţa altei funcţionare ce mi-a luat hârtia 
obținută de la etajul întâi. După câteva minute, 
s-a auzit ţăcănitul unei imprimante vechi cu ace. 
Văzând figura mea surprinsă, femeia a zâmbit și 
s-a scuzat. 

- Durează puţin! Imprimanta este veche și 
listează destul de greu. 

În sfârșit, chitanţa a fost gata, am luat-o şi 
cu ea în mână m-am îndreptat spre geamul unde 
fusesem înainte. Dar, între timp, coada crescuse 
și a trebuit să mai aștept destul de mult. 

Rotițele din cap începuseră să se agite 
aiurea. Memoria mă ducea cu ceva ani în urmă, 
când nu era introdusă încă tehnica de calcul. 
Aveai de plătit ceva anume? Te prezentai la 
ghișeu, ţi se luau banii, ţi se da o chitanţă scrisă 
cu mâna și plecai. Acum, în era calculatoarelor și 
a reţelelor informatice e nevoie să treci pe la trei 
birouri pentru a realiza același lucru. Ceva 
mintea mea nu pricepea. Sunt eu prost sau ăștia 
au inventat și eficiența negativă? Să plâng?... Să 
râd?... Un sentiment ciudat mă furnica prin tot 
corpul. 

- De ce simplu când se poate complicat!, m- 
a trezit din gânduri un bărbat nemulţumit ca și 
mine, aflat undeva în spatele meu. 

- Aştia nu sunt în stare nici să ia banii, că 
de făcut, nici pomeneală!, a completat altul, la fel 
de iritat. 

M-am uitat la ceas. Pierdusem destul timp 
și începeam să-mi pierd și răbdarea. O undă de 
îngrijorare m-a cuprins în timp ce citeam plictisit 
câteva afișe lipite pe geam. Pe unul scria 
programul casieriei: 9-12:30 și 14:00-16:00. Am 
privit din nou ceasul. Era 12:15.„Să vezi că nu 
ajung în timp util și mă amână pentru după- 
amiază, mi-am zis în gând. O neliniște mă 
cuprinsese involuntar și stăteam, cum se zice în 
popor, ca pe ace. 

Ceasul ticăia... 12:20... 12:25... Mai am în 
faţă două persoane. La exact 12:30 am reușit să 
împing prin geamul ghișeului chitanța și banii. 

- Aţi reușit să ajungeţi?, m-a întrebat 
casiera. Era cât pe aici să închid geamul. 

A numărat banii, a semnat și ștampilat 
chitanţa și... ural.. Am reușit să-mi plătesc 
impozitul! 

Am părăsit clădirea mulțumit de perfor- 
manţa mea. Aerul cald de afară m-a cuprins ca 
într-un cuptor, dar mintea mea rămăsese undeva 
pierdută printre rotiţele ce se învârteau haotic, 
fiindcă nu înțelegeam anumite lucruri. 

- Domnule, mi-am zis, cât de deştepţi 
trebuie să fie mai marii fiscului ca să realizeze o 
astfel de “eficienţă” fiscală?... Sau a resurselor 
umane?.. Ce mail... Mașina perfectă de tocat 
timpul și nervii cetăţenilor! 

Paradoxul unor finanţări sociale 


Un paradox rostit pe Radiosimplu (96,4 FM): 
„România e ţara în care câinii sunt comunitari, 
iar copiii sunt ai străzii.” 

Odată cu instaurarea democraţiei, cu libertatea de 
exprimare şi de asociere, au apărut o sumedenie de ONG-uri 
care se ocupă de protecția animalelor, dar mai mult a 
câinilor. Într-o societate normală, este logic să existe o astfel 
de preocupare, care nu face decât să sensibilizeze auto- 
ritățile şi opinia publică asupra necesități stabilirii unor 
norme privind protecţia animalelor. 

Există tendinţa unor cetățeni de a chinui animalele 
din jurul nostru, numai pentru singurul motiv că se află prin 
apropiere şi nu se pot apăra. Așa ceva nu trebuie tolerat şi 
este bine ca cineva, cum sunt aceste ONG-uri și persoanele 
iubitoare de animale, să intervină în direcţia normalizării 
situaţei. 

Dar această grijă nu trebuie să eclipseze grija pentru 
oameni. Ne-a surprins poziția unor iubitori de animale care 
au intervenit și s-au pronunţat zgomotos în favoarea unor 
câini care au rănit sau au ucis copii și adulți. Astfel de 
aspecte iarăși nu trebuie tolerate. Instituţiile abilitate ale 
statului ar trebui să fie ferme în aplicarea unor măsuri care 
să apere în primul rând omul. Nu trebuie să persecuți 
animalele, dar nici să cazi în extrema cealaltă. 

Sub presiunea iubitorilor de animale şi din dorinţa de 
a nu subţia rândul celor care le dau votul, aleşii neamului au 
reuşit să aplice unele măsuri bizare și de neînțeles. De aceea, 
s-a ajuns ca problema animalelor să devină o problemă 
naţională, care presupune eforturi bugetare uriaşe, iar 
problema copiilor abandonaţi, a oamenilor fără adăpost şi 
care se hrănesc din gunoaie, a bătrânilor neajutoraţi care 
mor în case de foame și frig, nu interesează pe nimeni. 

O documentare sumară permite identificarea para- 
doxului acestor finanţări care arată câtă grijă avem de 
semenii noștri. Potrivit declaraţiilor reprezentanţilor 
primăriei București, întreținerea în adăpost a unui câine se 
ridică la 10 lei pe zi. În același timp, întreţinerea unui om 
într-un azil de bătrâni costă 8 lei pe zi, iar bugetul aprobat 
pentru un refugiat care este cazat într-un centru de primire 
este de numai 5,4 lei pe zi. 

Nu poţi să nu te întrebi: cine duce o viaţă de câine? 

Trebuie neapărat spus că, în Suedia, statul cheltuie 
pentru fiecare vârstnic aflat internat într-un cămin de 
bătrâni suma de 3.000 euro pe lună, iar pentru cei cu 
dizabilităţi, care necesită asistență medicală permanentă și 
o atenţe sporită, bugetul este de 10 ori mai mare. 

Paradoxul grănicerului 


Era undeva prin anii 80 ai secolului trecut. O Dacia 
verde rula pe străzile unui oraș dunărean. La volan, un tânăr 
ce privea atent mașinile ce veneau din sens invers. Era 
foarte mândru de mașina lui și căuta să o ferească de orice 
fel de zgârietură. Circula cu atenţie peste toate denivelările 
drumului, pentru a nu crea șocuri mecanice în articulaţii. 

Deși se mutase în localitate de aproape doi ani, nu 
înmatriculase mașina în judeţ, așa că circula cu numărul 
vechi, înregistrat undeva în Ardeal. 

Reușise, printr-o conjunctură favorabilă, să obțină un 
număr cu trei cifre, care, la acea vreme, constituia mândria 
șoferului. Este foarte adevărat că exista și un avantaj în 
trafic, deoarece miliția nu prea controla mașinile cu numere 
mici. 

Între timp, maşina se apropiase de grădina pe care 
tânărul o avea poziționată pe marginea apei. A ridicat 
piciorul de pe accelerație, fiindcă intrase pe un drum din 
zona de frontieră, unde existau puncte de control 
grăniceresc. În zona de frontieră, existau pe toate drumurile 
puncte fixe de control, cu cabină și barieră, unde ți se 
verificau toate actele înainte de a fi lăsat să treci mai departe. 

De regulă, cei care aveau proprietăţi în zona de 
frontieră erau cunoscuți și erau lăsaţi să treacă, fără a mai fi 
legitimați. 

Cunoscând acest lucru, tânărul nostru a încetinit 
pentru a permite militarului să-i ridice bariera. Dar cum 
bariera nu se ridica, a fost obligat să aștepte venirea 
grănicerului aflat în post. Militarul, o figură nouă, a ieșit din 
ghereta de tablă și i-a solicitat documentele. A studiat actele 
mașinii și buletinul șoferului, după care a stabilit: 

- Nu aveţi voie să mergeţi mai departe! Unde vroiați 
să ajungeţi? 

- Merg la grădina mea, care se află la un kilometru de 
aici. După cum aţi văzut din acte, sunt localnic. 

- Da, așa este, însă am niște ordine clare să nu las să 
treacă mașinile înmatriculate în alte judeţe! 

- Domnule, nu înţelegi că sunt localnic? 

- Dumneavoastră puteţi trece, dar mașina nu are voie. 
Puteţi să o lăsaţi aici! 

- Băi frate, stai puţin! Dacă m-ai opri pe mine, fiindcă 
ti-ar fi frică să nu fug peste graniță, aș înțelege! Dar mașina?... 
Ea trece granița peste Dunăre? 

Militarul era politicos, dar de neclintit. Norocul a fost 
că, în timp ce ei discutau, a venit ofițerul de serviciu, care 
inspecta posturile, și a făcut ordine, promițând că va trece 
în consemnul postului numărul mașinii, pentru a nu mai fi 
suspiciuni și controale inutile. La vremea aceea, dacă vroiai 
să înnoptezi pe proprietate, trebuia anunţată unitatea de 
grăniceri. 

Existând multe încercări de forțare a trecerii 
nepermise a frontierei, grănicerii își intensificaseră supra- 
vegherea în zonă. Doi ani mai târziu, în 1989, s-a schimbat 
regimul, dar regulile din frontieră s-au mai menţinut încă 
ceva vreme... 

Paradoxul lui Hipocrate 


Un prieten ne spune povestea paradoxală a unei 
întâmplări (aproape) banale: 

Deși eram în plină iarnă, soarele blând de 
dimineaţă m-a scos pe terasa casei, de unde mi se 
deschidea panorama către Dunăre. Am privit 
surprins termometrul agăţat pe rama ferestrei. 
Cele 8 grade Celsius pozitive mă duceau cu 
gândul la dimineţile de primăvară care urmau să 
vină abia peste aproximativ două luni de zile. 
Soarele apărut din spatele dealurilor își arunca 
razele călduţe, care mă cuprindeau ca o mantie 
binefăcătoare și mă împingeau spre o stare de 
beatitudine. 

Deşi buletinul meteo din ziua anterioară 
anunţase temperaturi de plus 13-14 grade, 
imaginea care mi se derula prin faţă mi se părea 
ireală. O claritate a atmosferei, care accentua și 
mai mult luminozitatea din jur, îmi sugera o 
imagine de basm. Dunărea, de un albastru intens, 
curgea liniștită în drumul său spre Marea 
Neagră. 

În golful din fața casei, rațele sălbatice 
zbenguiau voioase, iar doi- trei pescăruși planau 





în căutarea bancurilor de pești. 

Am tras aer în piept și, simțindu-mă dintr- 
o dată revigorat, am pornit vesel să rezolv 
problemele ce îmi stăteau în faţă. lată ce 
frumoasă poate fi viata! mi-am zis în minte, 
sperând să am o zi de excepție. 

Sedinta de dimineaţă a decurs bine, 
dialogurile au fost liniștite, constructive și au 
deschis noi căi de colaborare. Întors în birou, 
analizam o situație statistică a rezultatelor pe 
ultimul trimestru al anului trecut, comparativ cu 
perioadele anterioare, când târâitul enervant al 
telefonului m-a smuls din lumea cifrelor. 

Am privit ecranul verde al telefonului. 
Aveam un apel privat. 

- Da!, am răspuns. 

- Bună! Avem o problemă! 

La capătul celălalt al firului, tonul agitat 
al soției mi-a semnalat ceva grav. În câteva 
cuvinte, am aflat că mama-soacră, care locuiește 
împreună cu sora soţiei la o distanță de 100 km, 
căzuse în curtea casei și se pare că își fracturase 
un picior. Fusese anunțată salvarea undeva pe la 
orele 13:00, care trebuia să transporte 
accidentata la Serviciul de Urgenţă al Spitalului 
Judeţean. Hotărând să ajungem la Spital, ne-am 
îmbarcat în mașină și am plecat la drum. 

Celularul a bâzâit în buzunarul hainei. 
Cumnata mea mă anunţa că aștepta salvarea de 
două ore și nu știa ce să facă. Am liniștit-o și am 
sunat eu la 112. 

Prin intermediul operatoarei de la 112, am 
vorbit cu cineva de la ambulanta judeţeană. O 
voce grăbită m-a anunţat că nu are nicio mașină 
disponibilă. Cel mai probabil va mai dura poate 
o oră, o oră jumătate. Și, trosc! A închis. 

- Ce este?, m-a întrebat curioasă soţia. 

- O duduie foarte amabilă și-a cerut scuze 
că nu are pentru moment o mașină disponibilă, i- 
am răspuns. 

Cu o maximă operativitate, ambulanta cu 
bolnava a intrat la Urgență după patru ore. 
Accidentata, așezată pe o targă, a fost lăsată pe 
un hol la intrarea serviciului de urgență. Mă 
uitam în jur. Lume multă și foarte mulţi purtători 
de halate albe. 

Unii se agitau dintr-o parte în alta, alții în 
grupuri restrânse Îşi povesteau pesemne 
întâmplări vesele, fiindcă râdeau cu gura până la 
urechi. 

O asistentă, în spatele unui birou, completa 
fişele bolnavilor sosiți la urgență. 

- Cine este X?, a strigat ea tare pentru a fi 
auzită și din camerele alăturate. 

- Eu sunt!, a răspuns o tânără, de undeva 
dintr-o sală alăturată, la o distanţă de 10-12 
metri. 

- Ai avut ciclu? 

- Poftim? 

- Ce, nu auzi? Te-am întrebat dacă ai avut 
ciclu? Ai urinat înainte de a veni? 

Dintr-o dată, se făcuse liniște. Toată lumea 
a tăcut pentru a permite asistentei să-și ducă la 
capăt dialogul. Am fost impresionat. Atâta 
delicateţe și preocupare de a asigura intimitate 
actului medical nu mai întâlnisem. Am privit spre 
sala de unde se auzise glasul tinerei. Ușa, 
deschisă la perete, la permitea tuturor celor 
intraţi la Urgenţă să vadă cum se dezbracă 
femeile şi bărbaţii de-a valma, pentru a fi 
consultaţi. 

- Fantastic!, rosti soția, privind uluită. Uite, 
aici, ești ca la... abator. 

- Lasă, dragă, au și ei probleme, trebuie să 
înțelegem. 

Trecuse deja o oră și jumătate de când 
mama-soacră zăcea pe targa lăsată pe hol și 
nimeni nu venise să vadă despre ce este vorba. 
Interesându-mă de medic, una dintre asistente 
mi-a răspuns: 

- Domnul doctor mai are doi pacienţi de 
văzut, după aceea vine și la dvs. 

Într-un târziu, un brancardier a luat 
bolnava și a transportat-o pe secţie, pentru 
radiografie. Ne-am așezat pe una dintre băncile 
aflate pe holul secţiei. Privind în jur, am început 
să zâmbesc fără să vreau. Banca pe care stăteam, 
făcută dintr-o structură metalică cu bare de 
lemn, era legată cu un lanţ gros de o ţepușe 
metalică fixată în peretele de alături. 

Căâtă ingeniozitate! 

Nu mă așteptam să văd așa ceva într-un 
spital care se vrea modern. 

Ne-am întors cu bolnava la Urgenţă, unde 
am aflat că domnul doctor mai are de consultat 
încă patru pacienţi. Curat murdar, coane Fănică!, 
mi-am zis. Un zâmbet tâmp îmi lumina faţa, când 
soția mea, complet nelămurită, m-a privit cu 
subînțeles. 

- Vezi, i-am spus, de asta vor salarii mai 
mari, săracii, nu observi cât de solicitaţi sunt? 

Între timp, intrasem cu bolnava într-una 
dintre sălile de la Urgenţă. Progresasem, nu mai 
stăteam pe hol, acum aveam privilegiul unei 
camere, în care se aflau bolnavii veniţi la 
Urgenţă, înșiraţi pe două rânduri. Să fi fost vreo 
10-12 persoane, femei, bărbaţi, copii, toţi la 
grămadă. Consultaţia se făcea în văzul tuturor. 

- Dumneata ce stai acolo? , se răstise un 
halat alb către un bătrân ce sta pe un scaun în 
faţa ușei. Aici nu-i sală de așteptare, treci mata 
afară! 

- Doamnă, eu sunt cu mâna fracturată!, 
aștept medicul. 

Bolnavei noastre i se făcuse rău. Începuse 
să vomite și se părea că este la un pas de leșin. 
Din nou eram impresionat. Câtă omenie, cât 
spirit profesional, câtă dăruire, pe toate halatele 
albe din jur, care se vânzoleau dintr-o parte în 
alta fără să le pese de bătrâna cu piciorul rupt, 
ce voma pe targă. 

Ne-am scotocit prin buzunare, am folosit 
batistele pentru a nu murdări în jur și am cerut 
ajutor, sperând să ne audă cineva. O figură 
țepoasă, cu o voce isterică, a pătruns în sală, 
țipând că însoțitorii bolnavilor să iasă afară, că 
ea nu mai poate rezista, s-a săturat de serviciul 
ăsta ș.a.m.d. 

O femeie pe hol vorbea la telefon când a 
intrat în vizorul duduii nervoase. 

- Crezi că aici este centrală telefonică? leşi 
afară! Dincolo de ușa aia! Și trage ușa după 
dumneata! 

Într-un târziu, unei asistente i s-a făcut 
milă și a per-fuzat-o pe bolnava noastră. 

După exact patru ore de așteptare, a sosit 
și doctorul la consultatie. Concret și la obiect, în 
două-trei minute, ne-a informat că era vorba de 
o fractură la șold, că, fiind vorba de vârsta 
înaintată a pacientei, nu o poate opera și că 
trebuie să o luăm acasă. El ne va scrie o 
medicaţie, cu aceasta să mergem la medicul de 
familie, care ne va elibera o reţetă și se va ocupa 
în continuare de tratament. 

- Domnule doctor, am adus-o pe targă, 
acum trebuie să o transportăm 70 de km până 
acasă, iar targa nu are loc în mașina noastră. 

- Puteţi să o duceti în orice mașină. 

După ce ne-a lămurit că putem să o ducem 
în orice fel de mașină, ne-a înmânat documentele 
și... afară! 

Considerând situația delicată, având în 
vedere fractura produsă, am rugat halatele albe 
să trimită pe cineva care să știe cum să așezăm 
bolnava în mașină, fără riscuri. 

Într-un târziu, a apărut o brancardieră, 
care a dus-o pe bătrână cu căruciorul până afară 
și, cu o stângăcie de nedescris, a luat-o în braţe și 
a aruncat-o pe scaunul din faţă, ca pe un sac. La 
gestul acesta de delicateţe, mama-soacră a avut 
impoliteţea de a tipa de durere, fiindcă îi fusese 
agăţat piciorul accidentat în bordul mașinii. 

Și astfel, după mai bine de nouă ore de la 
accident, am pornit spre casă cu bolnava, în 
aceeași stare în care venisem aici pentru sprijin 
medical. 

În timp ce ieșeam de la Urgenţă, doctorul 
îi explica unui pacient care venise cu cinci coaste 
și clavicula rupte să meargă acasă și să se 
programeze la cabinetul lui, peste o săptămână. 
Mi-am făcut procese de conștiință, fiindcă îl 
deranjasem inutil pe bietul de doctor. Încă o dată 
mi se demonstra performanța sistemului de 
sănătate. 

A doua zi de dimineaţă, cumnata mea s-a 
prezentat la medicul de familie pentru reţetă și 
să stabilească schema de tratament. Aici, aceeași 
performanţă medicală. Doctorul a anunţat-o că 
nu poate să-i elibereze reţeta și nici să-i facă 
tratamentul prescris, pentru că nu este plătit de 
Casa de sănătate pentru astfel de medicatie. 

I s-a solicitat să facă acest lucru contra 
cost, deși bătrâna, fiind pensionară, era 
asigurată medical. 

Refuzul a fost categoric, iar rezolvarea, în 
viziunea medicului, era să fie luată bolnava și 
dusă înapoi la Spitalul Judeţean, pentru a se 
ocupa medicul specialist de rețetă și tratament. 

Atâta bunăvoință, profesionalism şi 
dăruire nici nu puteam crede că există! Doctorii 
ăştia sărmanii, cum să nu plece ei în străinătate 
sau să ceară salarii tot mai mari, când sunt atât 
de stresaţi de noi ăștia, prăpădiţii, care le stricăm 
ziua cu nimicurile astea de fracturi sau cu alte 
boli pe care avem pretenţia absurdă că le avem! 

Dacă stau bine și gândesc, eu m-am 
supărat degeaba, fiindcă ei, de fapt, sunt niște 
cetăţeni buni, care, prin contribuţia lor, ajută la 
dezvoltarea economică a ţării. Dacă ar fi 
acționat orbește, uite reţeta și hai să-ţi fac 
tratamentul, eu nu aș fi contribuit la circuitul 
economic cu cheltuielile pentru procurarea 
medicamentelor şi transportul unui cadru 
medical adus de la 100 de km pentru a face o 
injecție. 





După o asemenea poveste (reală!), îi vine să începi să 
cauţi sub masă, sub pat, prin dulapuri, peste tot. 

Cum, ce să cauţi?! E clar, s-a pierdut jurământul lui 
Hipocrate și te gândești că, dacă dai cumva de el, să-l trimiţi 
medicilor ăstora. Poate au nevoie de el! 

Paradoxuri literare: Mihai Eminescu 


Nu putem aborda problema paradoxurilor literare 
fără a menţiona paradoxul Eminescu. Spunem paradoxul 
Eminescu şi nu paradoxurile din opera lui Mihai Eminescu, 
fiindcă atât opera sa, cât şi viaţa și destinul poetului sunt 
încărcate de paradoxuri. S-a născut, a trăit şi a murit sub 
influența paradoxului, care i-a influenţat și opera. 

Apărut ca un meteorit în cultura română, cu strălucire 
maximă şi viață scurtă, a impresionat lumea prin tot ce a 
creat. Creaţia sa, de o valoare deosebită, nu a apărut din 
neant, ea fiind rodul a multor perioade de studiu profund în 
domeniul fizicii, astronomiei, chimiei etc. Capacitatea lui 
Eminescu de a surprinde esenţa în orice lucru din jurul lui i- 
a coordonat şi creația, el reuşind să transmită gânduri cu un 
bogat bagaj informaţional, în multe cazuri demonstrând 
capacități anticipative. 

Nu avem intenţia să pătrundem în toate cotloanele 
vieții şi operei poetului, care, de altfel, sunt bătătorite de 
către toţi scriitorii şi jurnaliştii vremii, o astfel de abordare 
integrală necesitând poate sute de pagini. Scopul nostru, de 
a semnala existența paradoxului Eminescu, este atins prin 
menţionarea unor aspecte secvențiale care duc la multe 
reflecții. Omul Eminescu, precum și opera sa, sunt dominate 
de contradicții, de antiteze, de oscilaţii între atitudini 
introvertite și extravertite. 

Mihai Eminescu, născut Mihail Eminovici, a văzut 
lumina zilei la 15 ianuarie 1850, la Botoșani. Prima 
coincidență care-i va marca mai târziu viaţa și opera a fost 
nașterea poetei Veronica Micle în acelaşi an 1850 (22 
aprilie), la Năsăud. Amândoi poeţi, iubitori de frumos, care 
s-au întâlnit şi au trăit o relație tumultuoasă, care nu s-a 
finalizat prin căsătorie, murind în același an, 1889, el, la 15 
iunie, intoxicat cu mercur (după unele date), iar ea, la 3 
august, sinucigându-se cu arsenic la Mănăstirea Văratic. 

Prietenul său I. L. Caragiale povestea: 

“Așa l-am cunoscut atunci, așa a rămas până în 
cele din urmă momente bune: vesel și trist; 
comunicativ și ursuz; blând şi aspru; mulţu- 
mindu-se cu nimica și nemulțumit totdeauna de 
toate; aici de o abstinență de pustnic, aici apoi 
lacom de plăcerile vieţii; fugind de oameni și 
căutându-i; nepăsător ca un bătrân stoic și 
iritabil ca o fată nervoasă. Ciudată amestecă- 
tură! Fericită pentru artist, nefericită pentru om!” 
Caragiale își amintea că Eminescu era de multe ori sub 





influența unor impulsuri inconştiente, nestăpânite. Viaţa lui 
Eminescu a fost o suprapunere de cicluri de diferite lungimi 
formate din avânturi alimentate de vise și crize datorate 
impactului cu realitatea. Ciclurile puteau dura de la câteva 
ore sau zile până la săptămâni sau luni sau puteau fi chiar 
de mai lungă durată, când erau legate de evenimente care i- 
au marcat viața în mod semnificativ. Dăm ca exemplu 
caracteristic acestor crize felul în care descria el însuşi 
accesele sale de gelozie (Corespondenţă inedită Mihai 
Eminescu - Veronica Micle, Ed. Polirom 2000): 

“Tu trebuie să știi, Veronică, că pe cât te iubesc, 
tot așa - uneori te urăsc; te urăsc fără cauză, fără 
cuvânt, numai pentru că-mi închipuiesc că râzi 
cu altul, pentru care râsul tău nu are preţul ce i- 
l dau eu și nebunesc la ideea că te-ar putea atinge 
altul, când trupul tău e al meu exclusiv și fără 
împărtășire. Te urăsc uneori pentru că te știu 
stăpână pe toate farmecele cu care m-ai înebunit, 
te urăsc presupunând că ai putea dărui din ceea 
ce e averea mea, singura mea avere. Fericit pe 
deplin nu aș fi cu tine, decât departe de lume, 
unde să n-am nici a te arăta nimănui, şi liniștit 
nu aș fi decât închizându-te într-o colivie, unde 
numai eu să am intrarea.” 
Scriind despre paradoxul operei lui Mihai Eminescu, 

Constantin E. Ungureanu semnalează aspecte esenţiale: 

“Pentru Eminescu - antitezele sunt viața. 
Unele paradoxuri revigorează adevăruri bine 





cunos-cute: <0, şopteşte-mi, zice dânsul, tu cu 
ochii plini de eres / Dulci cuvinte ne-nţelese 
însă pline de-nţeles>. 

Paradoxul din versurile eminesciene îl 
regăsim formulat într-un aforism sub forma unei 
propoziţii retoric-interogative. 

Pentru a sugera haosul primordial, precos- 
micul sau pregeneza, Mihai Eminescu recurge la 
ajutorul paradoxului, în Scrisoarea I, tabloul 
cosmogoniei: <La-nceput, pe când ființă nu era, 
nici neființă / Pe când totul era lipsă de viață şi 
voinţă, / Când nu s-ascundea nimic, deși tot era 

ascuns... / Când pătruns de sine însuși odihnea 
cel nepătruns, / Fu prăpastie? Genune? Fu 
noian întins de apă? / N-a fost lume pricepută și 
nici minte s-o priceapă, / Căci era un întunerec 
ca o mare făr-o rază / Dar nici de văzut nu fuse 
şi nici ochi care s-o vază...> Măiestria stilistică a 
poetului constă în modul cum creează șirul de 
antinomii, fie prin negarea cuvântului „fiinţă ”, fie 
prin folosirea acelorași verbe la moduri sau 
diateze diferite.” 

Şi Titu Maiorescu îl vedea pe Eminescu 

“cu totul deosebit în felul său, om al timpului 
modern, deocamdată blazat în cuget, iubitor de 
antiteze cam exagerate, reflexiv mai peste 
marginile iertate [...] dar în fine poet, poet în 
toată puterea cuvântului...” 

Aventurându-ne în această temă, nu ne-am imaginat 
inițial cât de greu va fi să atacăm problema paradoxului din 
viața şi opera poetului, în doar câteva pagini. Un imbold 
interior ne împingea spre un studiu amănunţit, dar eram 
totuși obligaţi să ne oprim doar la câteva aspecte care ni s- 
au părut mai concludente. 

Astfel, pe site-ul crispedia.ro am găsit câteva aprecieri 
despre opera lui Eminescu, din care vom reda un fragment: 
“Adesea Eminescu caută la un alt nivel paradoxia 
în coincidentia oppositorum pe care o oferă 
iubirea telurică și spirituală ca în poezia 
Noaptea, eminamente epicureică, dar care nu 
rămâne în afara sugestiei spiritualizării. De fapt, 
aceasta anunţă la suprafața întregii opere ivirea 

termenilor ireductibili ai paradoxiei, compunând 
axa ideal-real. Geniul creator contrazice prin 
dăruirea artei sale omenirii adevărul schopen- 
haurian potrivit căruia geniul de-servește specia. 
Este aici un joc al planurilor de referință. Bio- 
logic vorbind, actul creaţiei cerând sacrificiul 
artistului, pierde un exemplar al speciei sale. Pe 
de altă parte, acest exemplar pierdut își dăruie 
neprecupeţit opera speciei sale. Dar opera 
geniului e de ordinul spiritualităţii, iar specia se 
vrea eternizată biologic. Aparent, contradicţia 
părea rezolvată prin schimbarea planurilor de 
referinţă, în fond ea rămâne mai departe. 
Rezolvarea poate fi înțeleasă numai dacă accep- 
tăm substituirea omului cu opera, fapt ce se 
întâmplă în destinul fiecărui artist, Eminescu 
reușind să extragă din alcătuirea paradoxică a 
lumii de către Dumnezeu noblețea însăși a 
creaţiei: <Atât foc, atâta aur, /Ş-atâtea lucruri 
sfinte /Peste-ntunericul  vieţii/Ai revărsat, 
Părinte...> 

Paradoxul divin apare și din deopotriva exis- 
tență a determinării imprimate de Divinitate în 
lume prin destin și liberul arbitru, care exclude 
determinarea, destinul stând în libertatea 
noastră de a-l construi, încât taina ce însoțește 
paradoxul va locui între determinare și 
imanenţă.” 

De la profesorul Viorel Mortu, aflăm cinci situaţii 

paradoxale ce au străjuit destinul poetic al lui Eminescu: 

e Este scriitorul român cu cea mai scurtă 
activitate literară: doar 13 ani veritabili, la 
care se adaugă primii 4 ani, de debut, sunt 
anii căutărilor, marilor lecturi, fixării 
temelor și revelaţiei stilului și ultimii șase ani, 
până la moarte, fără o mare semnificaţie în 
creaţie. 


e Eminescua publicat foarte puţin: doar 73 de 
poezii și câteva proze. 

e Nuși-a publicat un volum de poezii așa cum 
și-ar fi dorit. 

e Eminescu a lăsat nepublicată cea mai mare 
operă literară scrisă vreodată de un român. 
În celebrele Caiete - 15.000 de pagini - s-au 
găsit de zece ori mai multe poezii decât a 
acceptat să publice. 


e Al cincelea paradox ţine de recaptarea 
operei. E un caz unic la noi și foarte rar în 
literatura universală. Vreme de un veac 
postumele eminesciene au sporit enigma 
creaţiei și au asigurat un caracter dinamic 
operei. 

George Călinescu spunea despre poet: 
“Eminescu e un poet de concepţie și asta a 
stânjenit pe critici, care au evitat să analizeze 
poezia lui cu subînțelesul discret că ea se va 
perima. Toată arta lui Eminescu sta în a preface 
ideile în muzică și în metafore, de-a dreptul, fără 
planuri paralele. 

Eminescu nu filozofează niciodată, propoziţiile 
lui sunt viziuni.” 

Pentru Tudor Arghezi, Eminescu este sfântul 
preocupat al “ghiersului românesc”: 

“Pentru pietatea noastră depășită, dimensiunile 
lui trec peste noi, sus și peste văzduhuri. Fiind 
foarte român, Eminescu e universal. Eminescu 
este un Beethoven al graiului românesc.” 





Dar, talentul poetului nu se rezumă numai la tehnica 
deosebită folosită, deşi versurile sale par simple. Muzi- 
calitatea versurilor lui, însă, trădează ușurința cu care 
Eminescu reușea să găsească rimele cele mai potrivite, în 
condiţile în care el transmitea, în acelaşi timp, foarte multe 
mesaje vizionare, despre infinit și originea lumii. 

Despre acest lucru, Tudor Vianu scria că 
“mintea lui Eminescu lucrează cu ideea ori- 
ginilor lumii, a infinitului, a creaţiei, adică cu cele 
mai înalte concepte făurite de raţiunea omului. 
Printre acestea, ideea eternității stăpânește 
mintea sa într-asemenea măsură, încât una din 
atitudinile cele mai obișnuite ale poeziei sale este 
considerarea lucrurilor în perspectiva eter- 
nității.” 

Urmând această latură, identificăm şi preocuparea 
poetului spre noutățile ştiinţifice din astronomie, chimie și 
fizică. Studiindu-i biografia, descoperim încă din perioada 





studiilor universitare preocuparea lui de a cunoaște marile 
concepte care au frământat lumea științifică. Un fizician, 
cercetător științific, Petre Osiceanu, a întocmit un studiu 
bine documentat şi argumentat în temă. 

“În timpul studiilor la Viena (1869-1872), 
Eminescu a audiat și cursurile marelui fizician și 
filosof austriac Ludwig Boltzmann, pe atunci 
tânăr doctor în fizică la Universitatea din Viena, 
luând astfel contact cu rezultatele uimitoare ale 
fizicii moderne cu spiritul său pătrunzător și 
entuziast. Fire reflexivă și înzestrat cu o intuiţie 
excepțională, poetul a meditat multă vreme, 
poate toată viaţa, la marile concepte ale cunoaș- 
terii: timp, spațiu, univers, materie, galaxii, în 
contrast cu efemeritatea și insignifianţa fiinţei și 
condiţiei umane. 

În manuscrisele sale se află multe însemnări 
și raționamente corecte de fizică și științele 
naturii în general, transformate de poet, printr-o 
alchimie genială, în metafore și poezie. 

Viziunea lui Eminescu și ideile exprimate de 
poet atât de sigur și incisiv sunt consecinţa 
firească a cunoașterii și un pesimism maladiv 
cum greșit interpretează chiar cărturari și 
eminescologi reputați. Puternicile argumente ale 
acestui studiu vor conduce la o receptare 
modernă a creaţei eminesciene iluminând și 
<partea ascunsă> a acesteia. 

Eminescu a reflectat asupra acestor concepte 
și în proza sa, cu deosebire în nuvela Sărmanul 
Dionis. Cu o revărsare de metafore strălucite și 
savante, poetul reușește să dizolve antagonismul 
aparent dintre religie și știință în privinţa teoriei 
creaţiei. 

Eminescu integrează concepte fundamentale 
ale științelor naturii, filosofiei și religiilor; cine se 
încumetă să le deslușească și să le interpreteze în 
unitatea lor?... 

În Opera lui Eminescu (vol. II) a lui G. 
Călinescu se află o indicație bibliografică în 
legătură cu preocupările poetului pentru 
științele naturii. Este vorba de Manuscrisul nr. 
2270. Numai dintr-un scurt citat am realizat ce 
repede și ce profund a înţeles Eminescu concep- 
tele (moderne pe atunci) ale fizicii și cu ce 
vinovată ușurință îl judecau chiar mari oameni 
de cultură (umanistă) precum Călinescu, care-l 
persifla astfel: <munca aceasta relevă o fire 
entuziastă de poet diletant în ale științelor, o 
minte curioasă, cunoştinţe solide însă nu>. 

Așa să fie oare? După ce explică mecanicist 
presiunea unui gaz asupra pereţilor unei incinte, 
Eminescu continuă: <dacă ne închipuim aşadar 
o asemenea masă (de gaz - n.n.) răspândită în 
spaţiul liber al Universului, unde nicio putere 
străină nu se exercită asupra ei, atunci mole- 
culele s-ar risipi dintre stele în toate direcţiile 
în infinit. Dar mișcarea ar fi din ce în ce mai 
lentă: ea ar scădea în proporţiune inversă cu 
volumul pe care l-ar ocupa şi volumul acesta 
fiind infinit şi mișcarea ar deveni infinit de slabă 
-NIMICA...> Acest raționament este în întregime 
corect și excepțional pentru un <diletant în ale 
științelor> din a doua jumătate a sec. XIX. 

Numărul din iunie 2002 al prestigioasei 
reviste Scientific American publică un excelent 
articol despre existența materiei în spaţiile 
intergalactice. lată concluzia acestui studiu: 
măsurători spectroscopice rafinate relevă faptul 
că în Univers predominant este, <aproape 
nimicul>, adică o densitate infimă de materie de 
1 atom într-un volum de 1 metru cub (și asta în 
Universul <apropiat> pentru că pe măsură ce ne 
îndepărtăm, densitatea materiei scade la 
insignifianta cifră de 10"! atomi per metru cub, 
ceea ce nu mai putem exprima prin cuvinte ci 
numai prin cifre. A se compara aceasta (1 
atom/m5) cu densitatea unui metru cub din 
aerul pe care-l respirăm: 10 la puterea 25 (1025 
atomi/m*). Știi ce înseamnă asta, la scara 
noastră? - Un bob de mazăre se află în palma ta 
și următorul, cel mai apropiat, pe Marte. 
Tendinţa este ca ele să se depărteze în 
continuare unul de altul și nu să se apropie 
(expansiunea Universului), adică „aproape 
nimicul” să devină tot mai NIMIC. 

Aceasta era și concluzia lui Eminescu, cu 
peste 130 de ani în urmă! 

Dar iată cum explodează metafora, scurt- 
circuitând toată demonstraţia savantă de 
astrofizică: 

Când sorii se sting și când stelele pică, 

Îmi vine a crede că toate-s nimică. 

Se poate ca bolta de sus să se spargă, 

Să cadă nimicul cu noaptea lui largă, 

Să văd cerul negru că lumile-şi cerne 

Ca prăzi trecătoare a morții eterne... 

(Mortua est, 1871) 

Luceafărul (1883) apărea cu aproape o ju- 
mătate de veac înainte de apariţia relativităţii. 

Porni luceafărul. Creșteau 

În cer a lui aripe, 

Şi căi de mii de ani treceau 

În tot atâtea clipe. 

Recunoaștem teoria particulelor elementare 
ce se deplasează în Univers cu viteze foarte mari 
în comparaţie cu relaţia de spaţiu-timp. 

Recunoaștem efectele relativiste (născute din 
deformarea coordonatelor spaţiu-timp) în cazul 
deplasării unor particule în Univers cu viteze 
foarte mari față de evoluţia unui martor rămas 
pe pământ. 

După toate consideraţiile noastre prozaice 
despre spaţiu, timp, univers, Scrisoarea I ne oferă 
un adevărat REGAL, care le condensează pe toate 
într-o copleșitoare revărsare de idei ce se 
transformă sub pana sa în metafore, cunoaștere 





și poezie.” 

În urmă cu ceva timp, discutam despre opera emines- 
ciană cu domnul doctor Virgil Ene, un eminescolog renumit 
al Timişoarei. Domnia sa a avut chiar amabilitatea să ne 
trimită un studiu la care a lucrat foarte mult. 

Geniul poetic și de adevărat enciclopedist i-a permis 
lui Eminescu să emită aserțiunea că 

“limba română e cea mai veche, întrucât se naște 
din cea traco-dacă.” 
Pornind de la sintagma lui Nicolaus Olahus, 

“că de la Râm ne tragem”, 
şi ajungând la aserțiunea citată a lui Eminescu, dr. Virgil Ene 
a intitulat lucrarea sa De la Nicolaus Olahus la Mihai Emi- 
nescu sau Noi teorii privind formarea limbii și a poporului 
român. Astfel, acest studiu vine să completeze aria cro- 
nicilor referitoare la opera poetului român, cu un aspect mai 
puţin cunoscut. 
“Eminescologii l-au considerat incredibil, deoa- 
rece a fost exprimat în timpul nebuniei lui. Ca 
unul care i-am descoperit previziunile științifice 
și i-am decriptat nebănuitele enigme ale nuvelei 
Sărmanul Dionis, am căutat să descopăr sursa 
care l-a determinat pe poet să emită această 
ipoteză. În lucrarea de faţă, descoperim sursa 
reală, cunoscută de Eminescu, ce se constituie o 
antiteză la teza lui Nicolaus Olahus. Înseamnă că 
aserțiunea lui este sinteza însăși.” 
Doctorul Virgil Ene îşi exprimă convingerea că 





lucrarea va demonstra veridicitatea a două idei noi, ascunse 
sub două mari paradoxuri istorice. 

“Vom începe cu Nicolaus Olahus (1493-1568), 
un umanist român, născut la Sibiu, care a fost 
secretar al regelui Ungariei, Ludovic al II-lea, și 
al reginei Maria de Habsburg. A fost episcop de 
Zagreb și regent al Ungariei din 1562 până la 
moarte. A scris Hungaria în 1550, lucrare cu 
caracter istorico-etnografic, cuprinzând și date 

referitoare la Țările Române. În această lucrare 
apare celebra sintagmă, că „noi de la Râm ne 
tragem”, sintagmă care ar vrea să spună că noi, 
suntem de fapt, fiii numai ai poporului roman, şi 
în subsidiar, limba noastră este o limbă latină... 
Necunoscută în fondul ei, această sintagmă, s-a 
constituit un reper istoric, un adevărat act de 
naștere, cu care ne-am mândrit aproape 500 de 
ani. Cu acest act de naștere autentificat în felul 
acesta, a trebuit să susţinem că limba română s- 
a născut din limba latină. Adică, romanii, în 
timpul celor 170 de ani, până la retragerea 
aureliană, din 271, iar fi obligat pe daci, după ce 
i-au bătut și le-au luat toate bunurile, să înveţe 
limba latină. Și acest lucru, a fost obligatoriu nu 
numai în teritoriul ocupat de romani, numit 
Dacia Romană, întins de la Dunăre și până la 
Roșia Montană, adică numai 28 % din Dacia lui 
Decebal, ci erau asaltaţi și de dacii liberi, de 
costoboţi, de carpii din Moldova, de cei din 
Maramureș și din Muntenia, unde nu călcase 
picior de roman, ca și copiii lor, să vină să ia lecţii 
de limba latină, în timp ce părinţii lor se luptau 
cu legiunile romane. Ne oprim aici cu aceste 
consideraţii paradoxale, care, mai în glumă, mai 
în serios, în privinţa modului de învăţare de către 
daci a limbii latine de la învingători, a fost 
admisă totuși de mulţi istorici. 

Mihail Eminescu (1850-1889), marele poet 
român, dar și om de ştiinţă, posesor al unei 





109 








Florentin Smarandache W Andrușa R. Vătuiu 





culturi enciclopedice, şi mare patriot, adept al 
ideilor pașoptiste, era un înfocat susținător al 
unirii tuturor românilor într-o ţară, pe care el, cu 
8 ani înainte, avea să-i dea numele de România — 
nume ce avea să apară în poezia Ce-ţi doresc eu 
ție, dulce Românie. 

Eminescu, în ultimii 6 ani de viaţă, a fost 
bolnav de psihoză maniaco-depresivă, carac- 
terizată prin nebunie, pentru care, la un moment 
dat, a fost internat la Ober-Dobling, în Austria, 
unde, după 3 luni de zile, s-a refăcut. 

În momentele lucide, dr. Obersteiner îl invita 
la el la masă, timp în care discutau în limba 
germană despre diverse probleme. Una dintre 
acestea, reținută de dr. Obersteiner, a fost că 
Eminescu i-a destăinuit un secret, că “limba 
română e cea mai veche limbă, deoarece se trage 
din graiul dacic.” 

Această aserțiune eminesciană apare ca un paradox 
față de ideea susținută de Nicolaus Olahus, în sensul că 





Eminescu nu este de acord că ne tragem de la Râm. 
Afirmația pare la prima vedere năstrușnică, dar vom vedea 
în continuare o analiză care sigur ne va da mult de gândit. 
Nedorind să influențăm savoarea textului original, am cerut 
permisiunea domnului dr. Virgil Ene de a prelua pasajele pe 
care le considerăm necesare a fi redate în prezenta carte. 
Poate vom depăşi, ca întindere, uzanţele folosirii unor citate, 
dar, având în vedere importanţa subiectului, vom forţa acest 
lucru. Autorul prezintă o logică a documentării şi izvoarele 
de necontestat care întăresc afirmațiile lui Eminescu. 

Deși lucrarea ar merita citată în întregime, noi vom 
prelua elementele esenţiale: 

“Această cugetare a lui Eminescu a rămas 
necunoscută până astăzi de eminescologi, dintr- 
un motiv foarte plauzibil. Fiind spus în timpul 
perioadei de nebunie (noaptea nebuniei, după 
Noica), au considerat-o fără un suport credibil, 
ca pe orice vorbă spusă de un nebun. Și poate și 
epigrama lui Macedonski (“Un X... pretins poet - 
acum / S-a dus pe cel mai jalnic drum... / L-aș 
plânge dacă-n balamuc / Destinul său n-ar fi 
mai bun / Căci până ieri a fost năuc / Și nu e azi 
decât nebun”), a contribuit la această prezumție. 
Și, totuși, cred că eminescologii sunt în culpă 
când i-au dat acest calificativ, fiindcă scrisoarea 
adresată de Eminescu lui Chibici dovedește o 
gândire sănătoasă, pe care toţi eminescologii au 
creditat-o astfel. 

Noi ne-am dat seama imediat că e o idee 
plauzibilă, ce ascunde un adevăr istoric foarte 
important, și aceasta, legat atât de spusele lui N. 
Iorga, că, “orice cuvânt sau propoziție spusă de 
Eminescu, trebuie analizate cu conştiinciozitate, 
că ele ascund lucruri deosebite”, dar și pe alte 
idei exprimate de Eminescu, în această perioadă. 

Bazaţi pe aceste considerente, gândind că 
această aserţiune constituie o adevărată enigmă, 
ce trebuie decriptată, am încercat să facem acest 
lucru încă din anul 2012, cu ocazia elaborării 
volumului Eminescu versus Einstein. 

Necunoscând sursa sau sursele adevărate 
studiate de Eminescu, am încercat să aflăm 
adevărul din lucrări mai noi, ce tratau trecutul 
istoric al etnogenezei populaţiei din teritoriul 
Daciei. Așa, de exemplu, cartea lui Paul 
Tonciulescu, De la Tărtăria la Țara Luanei 
(1996), vorbește despre epocala descoperire 
făcută de arheologul clujean N. Vlassa, în anul 
1961, la Tărtăria, pe malul Mureșului, unde într- 
un mormânt au fost descoperite trei plăcuţe de 
lut, cu o scriere necunoscută, în formă picto- 
grafică. 

Acestea, studiate de academicianul bulgar 
Vladimir S. Georgiev, s-au dovedit a fi o scriere 
presumeriană, veche de aprox. 5.000 de ani, ceea 
ce l-a făcut pe cercetător să emită ipoteza 
senzaţională că „avem de a face cu cea mai 
veche scriere din lume”. La aceeași concluzie au 
ajuns profesorul englez Colin Renfrew, în 1975, 
ca și savantul rus Boris Perlov. Acesta avea să 
publice în revista Tehnica Tineretului, nr. 12, și 
în volumul Tainele veacurilor, Moscova 1975, 
pag. 175-179, articolul Cuvintele vii ale 
Tărtăriei, în care traducea scrierea pictografică 
de pe plăcuţele rotunde, pornind de la echi- 
valenţele sumeriene. 

Un alt sumerolog rus, A. Kifisin, a scris, în 
aceeași revistă cu Perlov, un articol de foarte 
mare însemnătate pentru istoria poporului 
român, în care nu numai că susţine confirmarea 

științifică a celor relatate de Perlov și alţii, dar 
demonstrează că strămoșii românilor de azi au 
exercitat o puternică influență asupra întregii 
culturi antice, înțelegând Elada, Egiptul Antic, 
Creta, și chiar China. De remarcat că scrierea de 
la Tărtăria, grafeme izolate din ea, au fost găsite 
pe cioburi de vase, la Turdaș, la Vincea în 
Iugoslavia, precum și la Sitagroi, în Bulgaria, 
care azi se consideră ca făcând parte din aceeași 
cultură: Tărtăria, Turdaș, Vincea-Sitagroi. 

Savantul A. Vraciu este primul care s-a 
întrebat dacă această cultură n-a aparținut 
protosumerienilor, deci, un popor care s-a născut 
în Transilvania? 

Perlov susține că itinerarul acestei culturi, 
dovedește drumul parcurs de protosumerieni, 
care de la Vincea-Sitagroi au străbătut apoi Asia 
Mică, Kurdistan și Huzistan, unde chiar s-au 
stabilit o vreme, și de acolo au ocupat teritoriul 
dintre Tigru şi Eufrat, în mileniul IV. Deci, 
protosumerienii au plecat din Transilvania și au 
înfiinţat statul sumerian în sec. IV î.e.n., în Irakul 
de astăzi. În urma lor a rămas toponimia 
sumeriană, care a persistat locului și în România 
de astăzi. Așa, de exemplu, găsim numeroase 
nume de localităţi și de râuri care poartă numele 
zeului Saue, identic cu zeul sumerian Usmu. 
Astfel de nume se găsesc răspândite în toată 
Transilvania, ca Șeulia, Șeusa, Șenea, Șieu sau 
Ilişua, întâlnite în special pe văile apelor.” 

“Așadar, dacă se acceptă ca justă această 
supoziţie a noastră, care are cel puţin o notă de 
originalitate, rezultă că tracii sunt urmașii 
protosumerienilor, și că ei sunt poporul autohton 
al acestor meleaguri, format din o sută de triburi 
cunoscute, printre care și cele aparţinând dacilor, 
ca și cele aparținând italienilor, și care vorbeau 
aceeași limbă, latina vulgară. 

Urmează să stabilim acum condiţiile ce 
explică evoluţia de la o limbă comună, latina 
vulgară, pe de o parte, într-o limbă latină 
literară, a triburilor italice, și, pe de altă parte, 
transformarea ei în limba română literară, la 
triburile ce formau poporul dac.” 


“Este cazul acum să arătăm antiteza la teza 
lui Nicolaus Olahus. Este vorba de Petru Maior 
(1761-1821), istoric și filolog roman, reprezen- 
tant de frunte al Școlii Ardelene. Studiază la Tg. 
Mureș, Sibiu, Blaj și la colegiul De Propaganda 
Fide, la Roma. Scrie în anul 1812 Istoria pentru 
începutul românilor în Dacia, în care, la pag. 316, 
găsim: <De aceea, măcar că ne-am deprins a zice 
că limba română e fiica limbii latineşti, adică 
acei corecte, totuși dacă vom avea a grăi oblu, 
limba românească e mama limbii latinești>. 
Deci, aceasta e sursa cunoscută de M. Emi- 
nescu, ce l-a determinat să spună, în sinteză, că 
„limba română e cea mai veche limbă din lume”. 

Trecem acum la enunţul celei de a doua anti- 
teze, care este și mai interesantă, prin faptul că 
ne este descoperită de Miceal Ledwith, un fost 
consilier al Papei loan Paul al II-lea, extrem de 
credibil prin funcţiile de mare prestanţă pe care 
le-a deţinut. El a fost succesiv consilier al Papei, 
apoi decan al Sf. Peter Diocesan College din 
Wexford, președinte al Conferinţei șefilor de 
universități irlandeze și membru al Biroului de 
conducere al Conferinţei hRectorilor Universi- 
tăților Europene (CRE). El face o declaraţie 
șocantă, într-un interviu acordat Radio TV Cluj, 
în anul 2012: <Chiar dacă se ştie că latina este 
limba oficială a Bisericii Catolice, precum și 
limba Imperiului Roman, iar limba română este 
o limbă latină, mai puțină lume cunoaşte că 
limba română, sau precursoarea sa, vine din 
locul din care se trage limba latină, și nu invers. 
Cu alte cuvinte, nu limba română este o limbă 
latină, ci, mai degrabă, limba latină este o limbă 
românească. Așadar, vreau să-i salut pe 
oamenii din Munţii Bucegi, din Braşov, din 
București, voi sunteţi cei care aţi oferit un 
vehicul minunat lumii occidentale (limba 
latină)>.” 

Paradoxul materie - spirit 


Sintetizând esenţa acestui paradox, vom spune că: 
acolo unde este fericire nu este evoluţie, iar unde nu este 
fericire este evoluţie. 

Explicaţia acestui paradox constă tocmai în mani- 
festarea rezonanței psihoenergetice. Avem la dispoziţie o 
lege a rezonanțţei, care este o lege universală, mediul în care 
se aplică această lege - Universul și două sau mai multe 
entități energetice, care oscilează cu anumite frecvenţe 
specifice. 

Corpul material uman s-a crezut mult timp a fi un corp 
cu o structură statică. În prezent, majoritatea oamenilor de 
știință acceptă ideea că acest corp este un fel de energie, 
caracterizată printr-o frecvenţă specifică joasă. 

Spiritul este tot o formă de energie, dar care are o 
frecvență specifică înaltă. 

Deci, ambele entități sunt forme de energie, care se 
deosebesc prin frecvențele vibratorii proprii. 

Pentru a înțelege paradoxul coexistenţei materie- 
spirit, va trebui să înțelegem cum acţionează legea 
universală a rezonanțţei și care este rolul nostru în acest 
univers infinit. 

Pornim de la realitatea că noi, oamenii, așa cum ne 
știm, ne manifestăm într-un sistem cu patru dimensiuni (3 
spaţiale și una temporală), care înoată într-un hiperspațiu 

cu mai multe dimensiuni, după părerea unora 10, a altora 
chiar mai multe. 

În teoriile yoghine, rezonanţa este un fenomen 
specific nu numai fizicii. Având în vedere că tot ce există în 
univers vibrează cu o anumită frecvență specifică, sau mai 
multe (cum este cazul omului), totul interacționează într-o 
măsură mai mică sau mai mare. Universul este organizat 
astfel: tot ceea ce este jos este precum tot ceea ce este sus, 
iar tot ceea ce este sus este precum tot ceea ce este jos. 

Teoria holistică definește universul ca o uriașă 
hologramă - care are proprietatea prin care o părticică din 
ea conține aceeași informaţie ca și întregul. Se subliniază 
astfel că legătura care unește toate lucrurile, fenomenele, 
ființele, procesele mentale are la bază procesul rezonanței. 

Dr. Arnaud, cercetător francez, considera că 
frecvențele de vibraţie din lumea fizică sunt cuprinse între 
0 și 1022 Hz și reprezintă doar octava cea mai de jos a 
universului, frecvențele astralului și ale planului mintal 
fiind peste 10%? Hz. 

Interesantă este și replica lui Emil Cioran, care spunea 


“Diferenţa între oameni se măsoară după rezo- 
nanta afectivă a cuvintelor. Unii se îmbolnăvesc 
de o sfârșeală extatică ascultând o expresie 
banală, alţii rămân reci la o probă de zădăr- 
nicie.” 





O manifestare a rezonanței o găsim expusă în mod 
magistral de către savantul român Ștefan Odobleja, care își 
exprima părerea că știința își are finalitatea în integrarea 
armonioasă a omului în natură: 

“Împrietenirea este o intrare în rezonanţă, o 
potrivire a ceasornicului propriu, interior, cu 
<bioritmurile> lumii pe care vrei să o cunoști. 
Fără efortul de a-ţi potrivi pasul după mersul 
celui care te interesează, niciun plus de cunoaș- 
tere nu se poate dobândi. Și aceasta atât în 
relaţiile interumane, cât și în cele ale omului cu 
universul accesibil lui.” 

Interesantă este intenția lui Ștefan Odobleja din 

Psihologia consonantistă de a ne convinge că legile 
psihicului omenesc sunt aceleași legi pe care le găsim la 
nivelul mișcării fizice: 
“Ca să poţi înțelege lumea, intrarea în rezonanță 
este obligatorie. lar termenul nu reprezintă 
câtuși de puţin o figură de stil. O intrare în 
rezonanță - cum? O intrare în rezonanţă - cu 
cine? O intrare în rezonanţă cu legile domeniului 
respectiv, cu fenomenele și procesele acestui 
domeniu, pe baza consonanţelor, stabilite cu 
mult timp înainte, între modul de funcţionare al 
psihicului cunoscător și cel al tuturor înfăţi- 
șărilor concrete ale existenţei.” 

Putem înțelege ușor din opera savantului român că 
rezonanța are caracterul unei legi universale, ce își are 
aplicare în toate sferele universale, pornind de la procesele 
fizice, chimice până la cele energetice și psihoenergetice. 

Rezultă că între două medii oscilante care vibrează cu 
aceeași frecvență, rezonanţa este procesul de transfer 
maxim de energie între ele. Așa cum, în comunicațiile 
analogice la mare distanţă, între diversele etaje, pentru a se 

asigura un transfer maxim de putere, trebuie să existe o 
adaptare de impedanţe, adică ieșirea primului etaj trebuie 
să aibă aceeași impedanţă cu intrarea etajului următor, tot 
așa și în cazul rezonanțţei, existența adaptării frecvenţei 
duce la transferul maxim de energie. 

Ne putem explica astfel de ce aceste procese se aplică 
și corpului uman care este dovedit a avea frecvenţe proprii 
de vibrație. 

Se cunoaște faptul că în lumea fizică există vibrații de 
frecvenţe joase, mediul astral se manifestă prin oscilații cu 
frecvențe mai mari, iar spiritele evoluează într-un plan 
vibrator și mai înalt. Din cauza aceasta, corpul fizic nu 
percepe astralul sau lumea spiritelor. 

La rândul lui, spiritul, acea componentă nemuritoare 
a corpului uman, își urmează calea evolutivă trecând, în 
momentul morţii corpului fizic, dintr-un sistem de patru 
dimensiuni în altul de n dimensiuni. 

În continuare, ne vom ocupa de spirit, deoarece știm 
că atât corpul fizic, cât și cel astral, sunt vremelnice și nu pot 
să-și continue existența împreună cu spiritul. 

Spiritul este o formă de energie vibratorie, având una 
sau mai multe frecvențe proprii. Accesul său pe diferitele 
trepte de evoluţie se realizează prin procesul de rezonanță. 
De aceea, vom numi această rezonanță - psihoenergetică. 

Să încercăm să înțelegem mecanismul acesta. Spiritul 
își începe existența având o vibraţie cu o frecvență joasă, din 
gama de frecvențe specifice primei trepte din evoluţie. Se 
spune că Universul este organizat pe 10 planuri, care nu se 
întrepătrund. Pentru a putea sări dintr-un plan inferior în 
altul superior, spiritul se va preocupa să-și mărească 

frecvența vibraţiilor proprii pentru ca, prin procesul de 
rezonanță psihoenergetică, să poată accesa planul superior. 
De aceea, spiritul va avea o evoluţie ascendentă, niciodată 
una descendentă. 

Pentru a înțelege și mai bine mecanismul, să ne 
imaginăm un copil care încearcă să urce o treaptă a unei 
scări. La primele încercări, nu va reuși, deoarece treapta 
este mai înaltă decât poate el urca. Dar după un timp, după 
ce mai crește și se antrenează, va putea sări pe treapta 
superioară. 

Tot așa și spiritul, existând într-un anumit plan, va 
trebui să-și mărească performanţele pentru a fi în stare să 
facă pasul mai sus pe scara evoluţiei. Întrebarea care se 
pune: prin ce mijloace reușește spiritul să-și asigure o 
creştere a frecvenţei proprii, necesară saltului evolutiv? 

Pentru a răspunde la această întrebare, trebuie să ne 
gândim cum acţionează spiritul în sistemul nostru 4D. 
Forma energetică pe care o are nu îi permite să se manifeste 
în lumea fizică (4D). De aceea, are nevoie de un corp 
material, captiv în acest sistem, și de un corp astral sau 
eteric, care să-l ajute să se manifeste în lumea materială. 
Odată realizată implementarea programului de activitate în 
lumea materială, trebuie ca spiritul să-și realizeze o creştere 
vibratorie cu ajutorul corpului fizic. Care ar putea fi acel 
element sau proces din viața corpului material ce poate 
determina o creștere a frecvenţei vibrației spiritului? 

Odată cu aflarea acestui răspuns, vom afla și care este 
menirea noastră, a oamenilor fizici, pe acest pământ. Pentru 
a afla acest lucru, va trebui să facem o mică incursiune în 
unul dintre cele mai vechi izvoare scrise pe care le are 

omenirea, Biblia. În Vechiul Testament, în “Întâia carte a lui 
Moise” se vorbește despre izgonirea lui Adam din raiul din 
Eden, după ce acesta mâncase din pomul vieții. 

“A făcut Dumnezeu pe om după chipul și ase- 
mănarea sa. A făcut bărbat și femeie. l-a 
binecuvântat zicând: “Fiţi rodnici și vă înmultiti 

și umpleţi pământul și-l stăpâniţi și domniți 
peste peștii mării, peste păsările cerului, peste 
toate animalele, peste toate vietăţile ce se mișcă 
pe pământ și peste tot pământul.” 

Cu alte cuvinte, Dumnezeu l-a făcut pe om ca stăpân al 





lumii materiale. In capitolul I, se spune: 
“Și a privit Dumnezeu toate câte făcuse și iată, 





erau bune foarte.” 
Totuși, Dumnezeu a făcut o greșeală, punându-l pe om 
în “raiul cel din Eden”, fără ca acesta să fie pregătit pentru a 
avea acces la legile universale. Deși Dumnezeu i-a poruncit 
lui Adam să nu mănânce din pomul cunoașterii, acesta, sub 
îndemnul femeii, a mâncat. 
“Și a zis Domnul Dumnezeu: “lată Adam s-a făcut 
ca unul dintre noi, cunoscând binele și răul. Și 
acum să-și întindă mâna și să ia roade din pomul 
vieții, să mănânce și să trăiască în veci!” De aceea 
l-a scos Domnul Dumnezeu din raiul cel din Eden, 
ca să lucreze pământul, din care fusese luat.” 
Textul biblic este destul de clar: creatorul greșise 
permițând creaţiei să aibă acces în sferele superioare fără a 





fi în prealabil pregătit pentru aceasta. 
Un alt moment biblic foarte important este povestea 
vieţii lui Isus Hristos, care are parte de multă suferință și 

părăsește lumea materială prin sacrificiul suprem cu o 
suferință colosală. Negarea de către cei pe care îi ajutase, 
disprețul și jignirile la care a fost supus, schingiuirile și apoi 
sfârşitul prin răstignire au constituit imagini ale unui 
sacrificiu nemaiîntâlnit. Prin acest sacrificiu, ce a obţinut 
Isus Hristos? Răspunsul îl aflăm citind “Sfânta evanghelie 
cea după Matei”, în capitolul 28, versetul 18, unde se spune: 
“Și apropiindu-se lisus, le-a vorbit (ucenicilor), 
zicând <Datu-Mi-s-a toată puterea, în cer și pe 
pământ>.” 

Alte aspecte sugestive le găsim în cuvintele 
Ecclesiastului, fiul lui David, rege în Ierusalim. În capitolul 1, 
versetul 18, se spune că: 

“unde este multă înţelepciune este și multă 
suferință.” 

În capitolul 2: 

“Oare ce-i rămâne omului din toată munca lui și 
din grija inimii lui cu care s-a trudit sub soare? 
Toate zilele lui nu sunt decât suferinţă și înde- 
letnicirea lui decât necaz, nici chiar noaptea n- 
are odihnă inima lui.” 

În “Cartea înţelepciunii lui Isus fiul Sirah” găsim 
următoarea explicaţie: 

“Până la o vreme va suferi cel îndelung-răbdător, 





după aceea-i va răsări veselie.” 

Fragmentele expuse sunt numai câteva dintre multi- 
plele referiri ale Bibliei la problematica analizată. Citindu-le, 
ne dăm seama că Biblia lămureşte clar că omul ca entitate 
materială este destinat desăvârșirii spiritului (creșterea 
vibraţiei psihoenergetice) și aceasta se obţine prin suferință. 

Suferința este cea care duce la evoluţia spiritului, 
evoluţie care se traduce prin creșterea vibraţiilor proprii 
capabile a ridica spiritul către planurile superioare uni- 
versale. Așa aflăm și răspunsul privind menirea noastră, a 
oamenilor, pe acest pământ. 

Nu poţi să nu constaţi că omul, de când se naște și 
până moare, trece pe un lung drum de suferințe. Durerile 
facerii, colicile noilor născuți, schimbarea dinţilor, diversele 
boli ale copilăriei și ale omului adult, procesul învăţării, 
relațiile cu școala, cu societatea și contradicţiile ce există în 
aceste relații, neîmplinirile educative, culturale, profesio- 
nale, sociale, psihologice, zbuciumul dragostei, ura, invidia, 
chiar inteligenţa, stresul, grija zilei de mâine, bogăţia, 
sărăcia, moartea celor apropiaţi, iminenta moarte a ta etc. 
sunt o mică parte din factorii care generează suferință. 
Privită în ansamblu, viața unui om adult este mai plină de 
evenimente ce declanșează suferințe decât momentele de 
linişte şi mulţumire. Dintr-un anumit punct de vedere, era 
de așteptat să fie așa, scopul nostru pe pământ nefiind acela 
de a lâncezi. Chiar și atunci există un gram de suferință. 

Creatorul ne-a făcut așa cum suntem oameni, cu 
părțile noastre distincte pornind din planul material până în 
planul spiritual, cu roluri bine stabilite în ceea ce privește 
asigurarea evoluţiei spiritului, prin codul pe care noi îl 
numim instinct al perpetuării speciei și prin stări sufletești 
generate de însăși construcția noastră de organism viu. 

Concluzionând că suferința generează creșterea frec- 
venţei vibraţiilor proprii, ar trebui să descoperim meca- 
nismul care duce la acest lucru. Fiind un domeniu de 
cercetare foarte vast, nu dorim să exprimăm aici nicio 

ipoteză, până în momentul în care vom dispune măcar de o 
construcţie virtuală logică ce ar putea să ne permită acest 
lucru. Ce este clar, e că în fața oamenilor de știință a apărut 
această provocare imensă. Rezolvarea acestei probleme ar 
însemna un pas uriaș în dezvoltarea enigmelor vieţii și ar 
deschide orizonturi pentru pătrunderea în alte spaţii 
multidimensionale. 

Când literatura SF vorbea de lumi paralele, subiectul 
ni se părea utopic, pe când astăzi, când am început să 
dezlegăm o parte din enigmele universului, această 
posibilitate ni se pare realistă, fiind chiar destul de aproape 
de a fi percepută. 

Negaţia în știință a constituit o frână în dezvoltarea ei. 
Mergând pe principiul: ce nu se vede nu există, știința a 
pierdut timp important. Cu toate acestea, savanţi de renume 
sau simpli autodidacți au început să penetreze cu ochii 
minţii dincolo de pragul percepţiilor noastre, cu ajutorul 
calculelor matematice și al construcţiilor logice. Se pot 
realiza, în unele cazuri, modele virtuale prin care se pot 
vizualiza realitățile din universul necognoscibil. 

Un rol în acest demers trebuie să-l aibă și biserica, 
această instituţie ce deţine multe surse scrise vechi, ce sunt 
ținute de multe ori departe de ochii iscoditori ai cerce- 
tătorilor. 

Să luăm ca exemplu numai Biblia, care a fost 
modificată de către biserică de-a lungul timpului conform 
intereselor sale de moment, dar care totuși păstrează încă o 
mulțime de informaţii nealterate. Grija noastră este să 
descoperim aceste informații, să le catalogăm, să le inter- 
pretăm și să construim cu ele acest puzzle universal. 

O serie întreagă de scrieri religioase vechi conţin și 
alte informaţii de o importanţă covârșitoare. 

Sunt lucrări ale unor savanți ținute la sertar, pentru a 
nu genera, chipurile, dezechilibre sociale, economice sau 
militare. Se lansează lozinci ca “binele naţiunilor” tocmai 
pentru a se ascunde lupta acerbă pentru controlul infor- 
maţiilor în folosul unor grupuri statale restrânse sau 
grupuri din interiorul unor state care, prin tendinţa lor de a 
controla omenirea, calcă în picioare tocmai principiul afișat. 

Dar, cum scopul nostru nu este de a analiza compor- 
tamentul uman influențat de economic sau politic, ne vom 
întoarce pe plaiurile cunoașterii legilor universale, a 
studierii rolului nostru în univers ca specie umană, a 
structurii noastre bio- și psiho-energetice și a viitorului 
nostru în explozia evoluției universale. 

Am stabilit ce este rezonanța și rezonanța psiho- 
energetică, am dedus că această rezonanţă care asigură 
transferul maxim de energie stă la baza accesului pe 
diferitele trepte de evoluţie spirituală și că această evoluţie 
este realizată prin creșterea frecvenţelor vibraţiilor proprii. 
Aceste modificări ascendente ale frecvenţelor vibraţiilor 
umane se obțin prin suferință. Astfel, corpul uman 
manifestat în lumea materială nu este altceva decât un fel de 
gazdă pentru spiritul nostru, care se educă pentru a avansa. 
Putem spune că, sub acest aspect, creatorul l-a făcut pe omul 
material (i.e. învelișul material al omului) pentru interesul 
său, fiindcă spiritul ca entitate divină face parte din divinul 
universal. Sub aspect energetic, divinul suprem este bazat pe 
existenţa și dezvoltarea divinului individual, energia supremă 
fiind întreţinută de fluxul energetic individual. 

Să urmărim această construcţie logică. 

Spiritul unui corp uman care, în timpul vieţii, prin 
suferință, reușește să crească frecvenţa vibraţiilor proprii, 
atunci când își termină cursul (învelișul material moare), 
eliberat de povara legăturii fizice, se va ridica spre un sistem 
dimensional superior. În situaţia în care frecvențele proprii 
sunt egale cu cele ale sistemului, prin fenomenul de rezo- 
nanţă are loc transferul de energie spre acest sistem, spiritul 
fiind absorbit de către acesta. În continuare se poate pune 
problema evoluției pe mai departe, dacă aceasta se reali- 
zează la fel ca în sistemul nostru 4D sau altfel. 

În situaţia în care spiritul are o frecvență mai mică, 
neatingând frecvența de rezonanță, energia sa nu poate fi 
absorbită de către nivelul superior și va rămâne captiv în 
vechiul sistem, unde va trebui să se “școlească” din nou, 
pentru a-și atinge scopul. În acest fel, spiritul este obligat să 
se reîncarneze, să intre într-un alt corp uman material, care 
prin suferință va trebui să-și asigure evoluția. 

Privind acest punct de vedere, există diverse păreri. 
Unii susțin că spiritul vine la reîncarnare tot în sistemul 
nostru pământean 4D, alţii spun că ar migra către sisteme 
de pe alte planete, iar ultimii susțin că spiritul nu se 
reîncarnează. 

Fără a fi în posesia unor construcţii perfecte, defi- 
nitive și de necontestat, lăsăm la aprecierea cititorului să-și 
genereze un mod propriu de interpretare. 

Paradoxul politicului 


Politica, în definiția academică, reprezintă ştiinţa şi 
practica de guvernare a unui stat; sferă de activitate social- 
istorică ce cuprinde relaţiile, orientările şi manifestările 
care apar între partide, între categorii şi grupuri sociale, 
între popoare etc.; orientare, activitate, acțiune a unui 
partid, a unor grupuri sociale, a puterii de stat etc. 

Studiind Dicţionarul Explicativ al Limbii Române, 
ediția 1996, ne-a atras atenţia definiţia substantivului 
masculin “politician” - persoană care face din politică un 
mijloc abil și demagogic de realizare a intereselor personale. 

Cunoscând faptul că demagogie înseamnă înșelarea 
opiniei publice prin promisiuni mincinoase, practicată de 
cineva pentru a-și crea popularitate, credem că aţi iden- 
tificat paradoxul politicului care, de fapt, constă în contra- 
dicția dintre propaganda politică și aplicarea în practică a 
acesteia, cu alte cuvinte, între zis și făcut. 

Faptul că s-a acceptat unanim identificarea poli- 
ticianului cu mincinosul ne aruncă pe noi, simpli cetățeni, în 
fața acestui paradox, pe care se pare că nu l-am înţeles bine 
şi pe care nici nu suntem în stare să-l rezolvăm. Făcând un 
simplu exercițiu de imaginaţie, să înțelegem că, atunci când 
e vremea să ne exprimăm votul, ne bazăm în principal pe 
promisiunile candidaţilor, promisiuni pe care știm de la 
început că sunt minciuni, dar le acceptăm, le studiem și ni le 

însușim ca adevăruri absolute. Asta nu înseamnă că ne 
mințim singuri? Știind de la început că suntem mințţiţi, de ce 
ne manifestăm revolta când trăim rezultatele? Un lucru și 
mai important este că nu reuşim să învăţăm nimic din 
propria experienţă, făcând aceeaşi eroare la infinit. Dar, ce 
să-i faci! Asta este soarta noastră, să fim, la infinit, victimile 
propriei noastre alegeri. Este adevărat că, în majoritatea 
cazurilor, ni se oferă, ca alternativă, alt candidat de aceeași 
factură, încât îți doreşti să nu te prezinţi la vot, fiindcă nu-l 
consideri pe niciunul demn de încredere. Aici intervine 
propaganda, care îți toarnă în cap obligativitatea de a-ți 
exercita dreptul de vot, pentru a demonstra că ești un bun 
cetățean. Sub influența aceasta, te prezinţi în faţa urnelor, 
unde constați că trebuie să alegi unul dintre cei doi 
candidaţi, care sunt la fel de mincinoși. Dilema care îţi 
macină mintea te împinge să aplici ştampila la întâmplare 
sau ținând cont de aspecte mai puţin semnificative. Din 
acest punct de vedere, partidele politice, înainte de alegeri, 
duc o politică de atragere a noi membri pentru a fi sigure de 
votul lor. Aceștia, înregimentați în structurile politice, nu 
vor mai fi în fața dilemei cetățeanului apolitic şi vor efectua 
orbeşte votarea pentru candidatul propriului partid. 

Privim cu ruşine spre politica contemporană, unde 
găsim numai interese personale sau de grup, corupție şi o 
ruptură totală între ceea ce ar trebui să realizeze un om 
politic şi ce realizează politicienii actuali. 

Şi, aşa, paradoxul politicului și al politicianului 
persistă, iar noi ne pierdem timpul încercând să-l rezolvăm. 
Vom reuși? Nu vom reuşi? Numai Dumnezeu știe! 

Paradoxul școlarului 


15 septembrie, prima zi de şcoală. Copiii, îmbrăcați 
frumos, cunosc încă o dată emoțiile revederii cu profesorii 
şi colegii, după lunga vacanță de vară. Lăsând în urmă 
amintirile estivale ale excursiilor la munte și la mare, ale 
focurilor de tabără organizate la bunici, culesul fructelor şi 
jocul neîntrerupt, se pregătesc să intre în noul program 
şcolar. “Ce repede a trecut vacanţa!”, se lamentează totuși. 
Chipul lor vesel îţi încălzește sufletul cuprins de unele 
îngrijorări privind desfăşurarea procesului de învățământ 
în anul şcolar care începe. Şi asta, pe baza experienţelor 
anterioare şi a bâjbâielilor Ministerului Educaţiei și ale 
autorităţilor locale, care hotărăsc destinul școlar. 

De 25 de ani, suntem într-un permanent proces de 
implementare a unor reforme în învățământ, care nu-şi 
dovedesc defel eficiența. Fiecare ministru doreşte să 
schimbe ceva, fie că schimbă perioadele de cursuri și 
vacanțe, fie umblă la programele şcolare, la repartizarea 
cadrelor sau la modul în care trebuie să se desfăşoare unele 
examene și cum trebuie să fie apreciate rezultatele. Se 
schimbă regulile în timpul jocului, aşa că nu de puţine ori 
elevii care aveau de dat examene află doar cu câteva 
săptămâni înainte la ce materii le vor susține. Degringolada 
sistemului de învățământ nu face decât să producă agitaţie 
şi confuzie în rândul școlarilor, a părinţilor şi a cadrelor 

didactice. Lipsa unor programe pe termen lung privind 
învățământul duce la tulburarea permanentă a procesului 
educaţional. Schimbările permanente, de multe ori fără nici 
o motivare clară, face ca rezultatele să nu se ridice la nivelul 
aşteptărilor. Nu trebuie să ne mai mire procentul redus de 
promovabilitate. 

Dacă programa şcolară este deficitară şi organizarea 
de multe ori haotică, şi acoperirea catedrelor cu cadre 
didactice calificate este o mare problemă. Reprezentanţii 
Ministerului Educaţiei se plâng pe toate mijloacele media că 
nu au cadre didactice suficiente, dar nu urmăresc politicile 
de cadre aplicate în teritoriu de către inspectoratele şcolare 
judeţene. 

Să luăm un caz. Un absolvent a trei facultăţi, care a 
predat într-o perioadă la un liceu, apoi a făcut o pauză, s-a 
adresat inspectoratului judeţean școlar, dorind să reintre în 
învățământ, fără pretenţia de a fi încadrat la o anumită 
unitate școlară. I s-a răspuns în scris că angajările se fac de 
către directorii instituţiilor şcolare, unde va trebui să se 
adreseze. Cu răspunsul inspectoratului şi cu anunţul din 
ziar ce anunţa lipsa cadrelor didactice în zonă, s-a prezentat 
la câteva unităţi școlare, unde directorii i-au comunicat că 
nu au posturi libere, toate catedrele fiind ocupate. Ulterior, 
avea să afle că directorii preferaseră să angajeze suplinitori, 
niște absolvenţi de liceu care nu aveau nicio calificare 
pentru materiile pe care erau puşi să le predea. 

La aşa sistem și la aşa cadre... aşa rezultate! 

Anul şcolar 2015-2016 începe cu aceleași bâlbâieli, cu 
aceleaşi probleme veşnic nerezolvate de ani de zile și cu 
aceleaşi motivări ale mai marilor învățământului românesc. 

Deși învățământul este gratis teoretic, practic nu este 
deloc așa. Problema manualelor şcolare este de tot râsul. 
Într-una dintre seri, ascultam explicaţa ministrului de 
resort, care căuta să asigure telespectatorii de totala 
implicare a ministerului în editarea manualelor, care, 
pentru anul școlar 2015-2016, vor apare undeva în 
primăvara lui 2016. Îţi vine să te răstești la televizor: 

- Băi, până la primăvară după ce învaţă copiii ăştia?! 

Răspunsul aveam să-l aflu nu prea târziu. Fiecare 
profesor sau învățător recomandă părinților un anumit 
manual şi de aici începe o adevărată cursă pentru pro- 
curarea acestora. Cei din oraşele mari au librării, târguri de 
carte, unde au şansa să găsească ce le trebuie. Ceilalţi, care 
nu au posibilitatea, neavând de unde le procura sau neavând 
cu ce le plăti, vor îngroșşa rândul celor care abandonează 
şcoala sau care vor avea cele mai slabe rezultate. Ne mai 
mirăm că ajung la gimnaziu şi nu ştiu să citească? 

Te întrebi fără să vrei: pentru ce mai sunt cheltuiţi 
banii degeaba, dacă manualele pentru anul 2015-2016 se 
vor pune la dispoziția beneficiarilor la sfârșitul anului 
școlar? lar pentru anul viitor poate nu mai sunt valabile, 
fiind un an electoral, care va schimba echipa ministerială 
care, bineînţeles, va începe o nouă reformă... 

Sau poate nu gândim clar. Să întrebăm și vecinii. 


- Dumneata ai văzut cum se învârte câinele după 
coadă, fără niciun rost? Așa este şi cu învățământul nostru, 
ni se răspunde. 

Și așa, un nou paradox: avem învățământ general 
obligatoriu şi gratuit, dar numărul analfabeţilor creşte 
îngrijorător. 

Trist este că învățământul înseamnă educaţie, care stă 
la baza culturii unui neam, pe care suntem pe cale să o 
pierdem. 

Paradoxul tehnologiei 


Dezvoltarea tehnologiei a generat și a dezvoltat unul 
dintre cele mai noi și complexe paradoxuri care se mani- 
festă în societatea omenească. 

Explozia tehnologică începută în secolul al XIX-lea, 
care se continuă și în prezent, a adus în viața oamenilor 
două palete de probleme diametral opuse. 

Încă din primele momente ale industrializării, în 
prima fază în statele cele mai dezvoltate, apoi și în celelalte, 
știința s-a implicat tot mai mult pentru îmbunătăţirea 
proceselor industriale și introducerea pe piaţă a inovațţiilor 
și noilor invenții. 

A început să se investească tot mai mult în cercetare, 
iar rezultatele nu au întârziat să apară. Noile tehnologii 
aplicate au dus la perfecționarea proceselor industriale, la 
creşterea randamentului și reducerea pierderilor, la 
producţii tot mai mari și, în același timp, la creșterea 
profiturilor. 

Beneficiile au fost așa de mari, încât au impulsionat la 
rândul lor o dezvoltare fără precedent a cercetării. 

Începuse era performanţelor în toate domeniile de 
activitate, iar viața economică cunoscuse creșteri de 
neimaginat. 

S-au îmbunătăţit utilajele vechi și au apărut unelte și 
utilaje noi, procesele tehnologice au fost perfecționate, s-au 

redus foarte mult timpii morţi și timpii alocaţi pregătirii 
fluxului tehnologic. 

La un moment dat, s-a crezut că a fost atins apogeul 
tehnologic, dar știința a introdus electronica, care a dat un 
nou impuls dezvoltării. Ulterior au apărut cibernetica, 
automatizările și robotica. 

Avantajele au fost uriașe, dar, societatea omenească a 
început să cunoască și reversul acestei dezvoltări, șomajul. 
Patronatul a constatat că un om putea, în aceste condiţii, să 
realizeze cât doi din perioada anterioară. Așa că a trecut la 
reducerea costurilor cu forța de muncă, începând disponi- 
bilizările de personal. 

Odată cu introducerea automatizărilor, a proceselor 
inteligente și a tehnicii de calcul, s-a ajuns la realizarea unor 
procese tehnologice performante, fără om. 

Astfel, șomajul a crescut vertiginos, iar bugetul alocat 
protecţiei șomerilor a devenit o piatră grea atârnată de 
gâtul finanţelor publice. Au început să apară și alte influenţe 
negative în sfera socialului. 

Pe de altă parte, creșterea excesivă a producției deze- 
chilibrând relaţia dintre cerere și ofertă, a dus în întreaga 
societate capitalistă, în mod periodic, la declanșarea unor 
crize economice de supraproducție. Lupta acerbă de a 
acapara noi piețe de desfacere pentru a echilibra cererea cu 
oferta a generat, de-a lungul istoriei recente, conflicte 
militare, cu distrugeri materiale și pierderi de vieți. 

În prezent, suntem în era internetului şi a reţelelor de 
socializare, dezvoltarea sistemelor de comunicație cunos- 
când o situaţie fără precedent. Aceste tehnologii au adus 
beneficii enorme, dar, odată cu aceste beneficii, au adus și 

uriașe probleme, care se manifestă mai mult tot în sfera 
socialului. 

Au crescut posibilitățile de documentare, trans- 
miterea informațiilor dintr-un punct al pământului în 
capătul celălalt se face într-un timp extrem de scurt, de 
ordinul secundelor, relaţiile dintre instituţii și dintre 
acestea și clienţii lor cunosc o dinamică deosebită, circulaţia 
banilor on line accelerează ritmul schimburilor comerciale 
ş.a.m.d. 

Dar, odată cu aceste avantaje, se produc și o serie de 
deficienţe, la fel de profunde ca și primele. 

Să amintim fenomenul de dependenţă, care, mai ales 
în rândul tinerilor, face ravagii. Mergi pe stradă, în autobuz, 
în tren, în parc, la restaurant, chiar la serviciu sau în orice 
alt loc, și vezi la tot pasul oameni cu ochii în telefoane, 
tablete sau laptopuri. 

Comunicarea verbală directă dintre oameni tinde să 
dispară, beneficiarii tehnologiei moderne preferând 
dialogul virtual. Am observat cazuri în care membri unei 
familii nu mai comunicau decât prin intermediul net-ului. E- 
mail-ul, messenger-ul, chat-ul sau WhatsApp-ul înlocuiesc 
limbajul verbal. 

Tineretul, în special, este rupt de realitatea încon- 
jurătoare, de adevărurile palpabile din jurul său, și cel mai 
adesea se refugiază în mediul on line. 

Constatăm că acest mediu acționează ca un drog 
asupra psihicului uman, iar fenomenul este atât de extins, 
încât nu mai poate fi controlat. 

Problemele sociale grave determinate de această 
tehnologie se vor prăvăli peste societatea umană în 

următorii ani, când semeni de-ai noștri vor pluti undeva 
între lumea reală și cea virtuală. 

Aceștia vor constitui un balast pentru societate, o 
masă de manevră ușor manipulabilă pentru unii, subiecţi ai 
unei incisive politici de marketing pentru alţii și, bineînţeles, 
în mijlocul lor se vor lăfăi piraţii timpurilor noi. 

Programarea programărilor 


Cu toţii am simțit, pe propria piele, rezultatul experi- 
mentărilor guvernării României din ultimii 25 de ani. Toate 
sectoarele de activitate au beneficiat de programe de 
dezvoltare, de reforme, care ar fi trebuit să îmbunătăţească 
viața noastră cea de toate zilele. Dar, în mod paradoxal, noi, 
ăştia, oamenii simpli, am simţit contrariul. Bineînţeles că 
dintre sectoarele reformate şi care se reformează mereu cu 
fiecare venire a unui nou ministru se află și sănătatea. 

Medicii se confruntă cu lipsa unei baze materiale 
minim necesare, cu salariile mici care îi determină pe mulți 
să plece în străinătate și cu lipsa de medicamente şi 
consumabile. Și acolo unde s-a reuşit o dotare de ultimă oră, 
de regulă, stă nefolosită din lipsă de cadre sau de fonduri 
pentru angajarea acestora. De dezvoltarea sistemului 
sanitar nu putem vorbi, atât timp cât multe spitale au fost 
închise, iar altele se degradează în absenţa unor finanţări 
pentru reabilitare. 

Pacienţii se confruntă şi ei cu o serie de probleme, 
unele generate chiar de reformele implementate în sistem. 
Una dintre cele mai mari găselnițe este aceea prin care 
guvernul ne-a obigat să ne îmbolnăvim planificat şi numai o 
dată pe lună. Situația aberantă creată, prin care un pacient 
oarecare poate beneficia de asigurarea de sănătate numai la 
o consultaţie pe lună, o singură reţetă și o singură trimitere 

la un medic specialist sau la spital, a constituit “cireaşa de 
pe tort”. Mai marii sănănăţii, în goana după scăderea 
costurilor, s-au crezut însuşi divinitatea și au intervenit 
administrativ pentru a obliga oamenii să nu se îmbol- 
năvească decât o dată pe lună. Dacă, întâmplător, îți apare 
suplimentar o altă afecțiune, trebuie fie să amâni consultul 
pentru luna viitoare, fie să apelezi la cabinetele private. 

Nemulțumirile pacienţilor sunt mari. Unii nu au acces 
la serviciile medicale, decât dacă se deplasează poate zeci de 
kilometri până la cel mai apropiat cabinet sau spital, nu 
beneficiază de gratuitățile legiferate sau suferă din cauza 
birocraţiei sau a indiferenței unor cadre medicale care îşi 
bat joc de menirea lor. 

Dar toți împreună, medici şi pacienţi, se izbesc de 
acelaşi zid: Casa Naţională de Asigurări de Sănătate. Aceasta 
este instituția care dictează în teren toată politica de 
sănătate, dar nu din punct de vedere medical, ci financiar. 
Este un fel de inchiziție a sistemului public de sănătate. Nu 
am înţeles încă de la începuturi de ce a trebuit să se 
constituie această instituţie, care prin însăși cheltuielile 
proprii înghite o bună parte din fondurile care ar putea să 
ajungă la spitale, dar care sunt consumate pentru costuri de 
clădiri administrative, mașini, personal, dotări tehnice şi de 
interior, de ultimă oră etc. 

Ne-am pus întrebarea dacă nu ar fi fost mai eficient ca 
fondurile din sănătate să fie administrate direct de către 
Ministerul Sănătăţii, care implementează programele în 
sistem și ar trebui să aibă şi pârghiile financiare de realizare. 

Statul, care s-a dovedit a fi cel mai prost administrator 
mai în toate sectoarele, poate s-a grăbit să dea banii des- 

tinaţi sănătății pe mâna unei instituţii care nu are altă 
menire decât de a administra aceste fonduri. Considerăm că 
acest mod de organizare nu este altceva decât un fel de 
căpușală, atâta timp cât nu dovedeşte o contribuţie benefică 
pentru sistem. 

De fapt, problema de bază a sănătăţii nu este nici 
măcar a acestei case de sănătate, ci este alta, a imposibilității 
finanţării unui sistem care consumă an de an tot mai mult, 
dar cu eficiență discutabilă. 

Creşterile alarmante ale prețurilor medicamentelor 
distrug în mare parte bugetul sănătăţii. Neajunsurile din 
sistem au fost semnalate de către toate personalităţile 
vremii, dar până acum nu am văzut decât măsuri de peticire. 

Problema sănătăţii este o problemă naţională, și chiar 
problemă de siguranță națională. Deci trebuie tratată ca 
atare, și anume în interdependenţța pe care o are cu alte 
ramuri ale economiei naţionale, dintre care cea mai 
importantă ar fi ramura alimentară. 

În viaţa de zi cu zi, observăm câteva fenomene care 
dau de gândit. 

1. Toată producția de medicamente din ţară a 
fost, sub o formă sau alta, suprimată. Institutul 
Naţional de  Cercetare-Dezvoltare pentru 
Microbiologie şi Imunologie Cantacuzino a fost 
împiedicat mult timp să fabrice vaccinuri. Abia 
în 2015, prin OUG nr. 23, Guvernul a încercat 
să intervină pentru reorganizarea acestuia. 
Motivarea publică a fost lipsa de rentabilitate 
şi imposibilitatea de a se autofinanţa. Motivul 
obscur bănuim să fi fost altul: vaccinurile și 

medicamentele româneşti, care-și dovediseră 
eficiența decenii la rând, erau atât de ieftine, 
încât constituiau o puternică concurență pe 
piața medicamentelor. Soluţia a fost, aşa se 
pare, scoaterea lor de pe piaţă. Acest lucru se 
practică în toată lumea și nu este o noutate nici 
pentru ţara noastră. 

2. Tendința producătorilor mondiali de medi- 
camente de a scumpi, sub diferite forme, 
propriile produse, împovărează și mai mult 
bugetul sănătății. 

3. Tendința de creştere a prescrierilor unor 
tratamente de lungă durată este un alt balast 
pentru sănătate. 

4. Creşterea numărului de analfabeți și ai oa- 
menilor cu o pregătire precară face imposibilă 
implementarea unor măsuri de educaţie 
sanitară. 

5. Alimentaţia necorespunzătoare, consumarea 
de alimente fără valoare nutritivă şi care 
conţin o serie de adaosuri nocive duce indirect 
tot la creşterea costurilor în sănătate. Lipsa 
nutrienților necesari obligă consumatorii să 
apeleze la diverse suplimente alimentare, 
fabricate, de regulă, tot de către producătorii 
de medicamente. Cei care nu au posibilitatea să 
şi le achiziționeze vor deveni viitori pacienţi ai 
sistemului de sănătate. E-urile și alte elemente 
nocive conţinute în toate produsele procesate 
condamnă consumatorii la diverse afecţiuni. 

Trist este că organele specializate pentru con- 
trolul acestor aspecte nu mai stăpânesc 
fenomenul. 

6. Lipsa condiţiilor optime de trai, creșterea ver- 
tiginoasă a numărului de oameni fără venituri, 
care nu își pot permite achiziționarea de 
materiale de igienă, îngroaşe numărul celor 
care apelează la serviciile medicale. 

Analizate în detaliu, se mai pot identifica încă multe 
aspecte care presează direct sau indirect bugetul asi- 
gurărilor de sănătate. 

De aceea, este imperios necesar ca guvernul să își 
armonizeze politicile din sănătate cu cele din sectorul 
alimentar, al educației, al ocupării forţei de muncă etc. 
Trebuie să se înțeleagă faptul că prin creşterea calităţii vieţii 
se pot reduce substanţial costurile din sănătate. 

Să renunțăm la programarea programărilor, care de 
fapt, este o consecinţă stearpă a birocraţiei şi să gândim 
măsuri benefice pentru întreaga societate, măsuri care, 
culmea!, alții le aplică cu rezultate extraordinare de foarte 
mult timp, dar pe care noi ne facem că nu le vedem. 

Paradoxul râs - plâns 


Râsul și plânsul, aceste două manifestări antagonice, 
ne însoțesc viața de la naștere până la moarte. 

Râsul, ca manifestare a veseliei, exprimat printr-o 
mișcare caracteristică a feţei și a gurii, însoţit de un sunet 
specific, nearticulat, îl vom găsi într-o opoziție absolută cu 
plânsul, care este o manifestare a tristeţii. 

Omul se naște cu un minim bagaj funcţional, care este 
înscris în codul genetic al fiecărui individ: respiraţia, 
deglutiția și excreția. Cred că nu greșim dacă, alături de 
acestea, socotim că se așază râsul și plânsul, acest dualism, 
printre atâtea alte dualisme care se manifestă în viața 
noastră. 

În textul de față nu ne propunem să facem analize 
anatomice, fizionomice sau filosofice ale acestor manifestări. 
Fiindcă este o lucrare despre paradox, îl vom identifica în 
relația râs - plâns printr-o anumită logică a gândirii. Vom 
prezenta, pe scurt, întâmplări adevărate, cu iz comic, 
întâmplări care la prima citire îţi provoacă râsul, dar, în 
substrat, îți dezvăluie situaţii de plâns. Și invers este valabil, 
întâmplări triste care, analizate cu ochii minţii, îți pot 
provoca râsul. Tocmai acest mecanism îți deschide 
orizontul spre paradoxul inducției mintale. De aceea, noi vă 
vom prezenta întâmplarea în sine, urmând ca dumnea- 
voastră să descoperiţi paradoxul din spatele ei. 

Un fel de joc de-a “râde-plânge” care credem că, în 
afară de a vă produce un minim efort mintal, sigur va 
produce o bună dispoziţie. 


* 


Examenul de bacalaureat este un eveniment deosebit 
în viaţa fiecărui om. Cu ceva ani în urmă, un oarecare liceu 
din România își începuse examinarea absolvenţilor săi. 

Comisia, alcătuită din cinci membri, pregătea exa- 
minarea la limba română, proba orală. Elevi de toate 
vârstele, de la cei mai tineri, din învățământul de zi, până la 
alții, mai în vârstă, de la seral, așteptau să intre la proba 
planificată. În sala de examen intraseră şase elevi, iar cum 
ieșea unul, altul intra, își trăgea biletul cu subiectele și 
trecea în bancă să-și noteze pe o ciornă ideile principale. 

Într-una dintre bănci, un bărbat puţin încărunţit, fost 
elev la seral, încerca să-și aducă aminte subiectul pe care 
trebuia să-l prezinte în fața comisiei. Emoţiile îl gâtuiau, iar 
mintea parcă refuza să se adune și să se fixeze pe subiectele 
scrise pe biletul pe care tocmai îl trăsese din grămada de foi, 
aflate pe catedra din clasă. După câteva minute, auzindu-și 
numele, a pășit agale spre comisia de examinare. Inima îi 
bătea atât de tare, mai să-i sară din piept, iar doi stropi de 
sudoare iviți pe frunte îi trădau starea emoţională. 

- Domnule elev, ce subiecte aveţi?, l-a întâminat una 
dintre profesoare, o doamnă între două vârste, privind cu 
atenţie bărbatul din fața sa. 

Elevul cărunt a înghiţit în sec și glasul tremurat abia i 
s-a auzit. 

- Scrisoarea a III-a şi Enigma Otiliei. 

- Aveţi vreo preferință cu ce subiect să începeţi? 

- Nu. 

Profesoara, observând emoția din glasul bărbatului, a 
încercat să îndulcească tonul. 

- Dacă nu aveţi preferințe, haideţi să începem cu 
primul subiect, Scrisoarea a III-a. Știţi cine a scris-o? 

- Mihai Eminescu. 

- Bun! Dacă știm cine a scris poezia, poate ne puteți 
spune câteva cuvinte despre ea și câteva versuri, pe care 
vom încerca să la analizăm împreună. 

- Voi încerca să-mi aduc aminte cele mai cunoscute 
versuri din poezie. 

Vocea bărbatului începea să prindă putere, impulsio- 
nat și de bunăvoința profesoarei. A tușit, și-a potrivit 
cravata la gât, s-a uitat la ceilalți membri din comisie, dar 
parcă totul îi fusese șters din memorie. 

- Doresc să redau dialogul..., bâjbâi el, încurcat. 

- Dintre domnitor și sultan, completă profesoara. 

- În... ăăă... 

Profesoara, bănuind un blocaj, a încercat să-l ajute: 

- Tu ești, Mircea?... 

- Nu, doamnă!, răspunse contrariat elevul. Eu sunt 
Borza de la I.L.F.! 


* 


Doamna X, soţia șefului de la..., reuşise să se încadreze 
ca suplinitoare la una dintre școlile din oraș. Absolventă a 
liceului agricol, a considerat că singura meserie potrivită ar 
fi aceea de profesoară, așa că și-a îndemnat soţul să-i 
găsească un post în învățământ. 

Zis şi făcut. Mai marele de la învățământul judeţean 
reușise să-i găsească o catedră de desen. 

- Este singura catedră pe care am putut să o fac rost, 
s-a scuzat el. Doamna, totuși, cred că va fi mulțumită. Este o 
școală liniștită şi o catedră ușoară. Poate se mai uită și 
doamna prin programa școlară și se mai documentează 
puţin... 

Într-o zi, cu catalogul sub braţ, intra pentru prima 
lecție la clasa a VIl-a. Fostul profesor, un artist plastic 
cunoscut, se mutase la un liceu din Timișoara. Copiii, curioși, 
își așteptau noua profesoară, care, imediat ce a intrat, a 
strigat catalogul, după care le-a așezat vaza de flori în 
mijlocul catedrei și i-a anunţat tema zilei la desen. 

- Astăzi veţi desena această vază cu flori. Şi să nu aud 
nici o gălăgie! 

- Doamna profesoară, i se adresase un băiat cu 
ochelari, aflat într-o bancă pe rândul din mijloc. Colorăm în 
guașă sau în acuarelă? 

- Lăsaţi-mă dracului cu regionalismele voastre și 
apucaţi-vă de lucru! 


* 


Toamna încă nu își arătase fața, deși era septembrie. 
Zilele călduroase încă aduc aminte de concediu, când stai 
întins la soare cât e ziua de mare. 

Pentru a nu fi surprins de soarele care încă mai 
dogorea, un pensionar a pornit dimineața devreme spre 
piață, unde avea de făcut câteva cumpărături. Deoarece nu 
se afla în orașul său, a cerut unui nepot să îl însoțească, 
pentru a nu rătăci drumul. 

Ajunși, au pătruns într-o piaţă uriașă, cu acoperiș de 
policarbonat, sub care erau înșirate zeci de mese pe care 
vânzătorii își așezaseră marfa în așteptarea clienţilor. 
Undeva, la subsol, un șir de magazine alimentare ieșeau în 
întâmpinarea cumpărătorilor cu fel și fel de produse. 

Trecând prin fața unei pescării, nepotul l-a tras de 
mână, arătându-i un afiș. Pe o bucată de hârtie albă, în fața 
unui acvariu în care înotau o mulțime de pești, scria: “Crap 
dunărean proaspăt adus din Italia”. 

Pe cei doi i-a pufnit râsul. Nu le venea să creadă ceea 
ce vedeau. Pensionarul și-a căutat aparatul de fotografiat să 
surprindă momentul, dar îl lăsase acasă. Așa că și-a făcut 
târguielile, iar când a achiziționat și ultimul produs trecut 
pe listă, i-a cerut nepotului să meargă spre casă. 

Trecând pe lângă o grămadă de pepeni frumoși, au 
oprit, făcându-li-se poftă, căutând din ochi un pepene ceva 
mai mare. 

- Băi nepoate, hai să luăm și un pepene, că în curând o 
să dispară şi o să-i ducem dorul!, decise pensionarul. 

Vânzătorul prinsese din zbor dorința acestuia și i-a 
ieșit în întâmpinare. 

- Domnule, hai să vă dau un pepene nemaipomenit. 
Dulce ca zahărul! Nu o să regretaţi! 

În mijlocul grămezii de pepeni, pe o bucată de carton 
rupt dintr-o fostă cutie, scria: “pepeni de Dăbuleni”. 
Pensionarul a ales unul, care a crezut că este mai copt și i-a 
plătit omului marfa. În timp ce dădea restul la bani, 
vânzătorul l-a asigurat încă o dată de calitatea mărfii: 

- Marfă a-ntâia, domnule! Pepenii ăștia turcești au 
coaja foarte subțire... 

* 


Un pensionar promisese nepoțelelor sale că le scoate 
la un film în oraș, așa că au pornit în grup spre cinema- 
tograful aflat într-un mare centru comercial. Construcție 
modernă, iluminat feeric, numai cât să-i alimenteze pensio- 
narului curiozitatea de a viziona un film modern 3D. 

- Tae, rulează Războiul stelelor, îi atrage atenţia 
nepoţica cea mică. Hai să mergem la ăsta! 

Grupul cumpără bilete, intră într-un hol arătos în care 
se vindeau sucuri, popcorn, bomboane, diferite gustări, și se 
așază pe scaune. Lume multă. Filmul atrăsese în special 
tineretul nerăbdător să urmărească efectele create pe 
calculator. Nepoatele își pregătiseră ochelarii speciali și 
așteptau nerăbdătoare să înceapă filmul. În spatele 
pensionarului, doi tineri discutau aprins teme politice. Așa 
a aflat și pensionarul ce înseamnă democraţie, cât a fost de 
rău înainte de 1989, câte și mai câte. 

- Îţi dai tu seama, zicea unul, cum ar fi fost societatea 
noastră astăzi dacă Tudor Vladimirescu nu ar fi adus comu- 
nismul în România?! 


* 


Doi bărbaţi într-o bodegă, cu două halbe de bere. 
- Băi, tu înţelegi? Am văzut tot ce nu era și am auzit 
totul... totul... Dar nu am înţeles nimic! 


Doi elevi, în recreație. 
- Plus zero sau minus zero?, a întrebat unul. 
- Normal că plus zero! Ai văzut tu scădere cu zero?! 

* 


- Letopiseţul este un instrument de măsurat timpul. 
- Cred că greșeşti! Ăsta măsoară suprafața! 


* 


- Tu știi din ce cauză turcii nu au reușit să stăpânească 
niciodată România? 

- Cum dracu” să o stăpânească! Noi suntem în NATO! 
l-ar fi făcut praf americanii... 


* 


După o grea suferință, lonel Păstură a părăsit lumea 
aceasta, lăsând în urmă familia îndurerată. Neamurile și 
prietenii s-au strâns să ajute soția defunctului la ceremonia 
înmormântării. 

Conform tradiţiei, s-au pregătit colaci, sarmale și 
prăjituri. S-au cumpărat batiste, prosoape, eșarfe, lumânări. 
Într-un colț al fiecărei batiste, femeile au prins câte o 
monedă de 50 de bani. Au pregătit cele de trebuinţă pentru 
preot și pentru cei care purtau sicriul. 

La un moment dat, s-a constatat că existau mai multe 
păreri privind desfășurarea ceremoniei. Unii erau de o 
părere, ceilalți de alta, așa că familia, vrând-nevrând, a 
trebuit să îndeplinească toate condiţiile sugerate de către 
cei din jur. Au cumpărat haine noi defunctului, încălțăminte, 
lenjerie, câte şi mai câte. 

La priveghi, lume multă: prieteni, colegi, vecini, rude. 
Unul dintre ei, martor la tot ce s-a întâmplat, ne-a povestit 
despre durerea soţiei care plângea mereu și își jelea 
bărbatul. 

Hohotele de plâns se intercalau cu momente de 
monolog și tânguire. 

- Unde ai plecat tu, lonele, dragă? De ce m-ai părăsit și 
ai lăsat copiii fără tată? Of!... Of!... Mi-ai secat inima! Ce mă 
fac eu fără tine? 

S-a aplecat deasupra sicriului și a mângâiat mâna rece 
a mortului, după care a continuat pe un ton mai domol: 

- Să știi că ţi-am luat tot ce ai nevoie. Am tocmit și 
lăutari, fiindcă ţie îţi plăcea muzica. Ți-am luat masă, scaun 
și haine. Florica a lui Guţă mi-a spus că trebuie să-ţi pun cu 
tine pastă de dinţi, periuţă și pieptene. Tu ai fost om cochet, 
așa că m-am gândit să-ţi cumpăr și aparat de ras. Pijamaua 
aia a ta, în dungi, pe care nu ai îmbrăcat-o niciodată, ţi-o pun 
la tine. Numai să ai grijă să ţi-o iei seara la culcare... Să știi, 
vecina Mioara mi-a zis că ar trebui să-ți cumpăr și un 
televizor, să ţi-l dau de pomană. “Fă vecină, mi-a zis, s-o 
plictisi și el pe-acolo, nu crezi că i-ar trebui un televizor să 
vadă și el ce mai este pe aici?” “Mă, Mioară, i-am zis, m-am 
gândit și eu la asta. Lui îi plăcea să privească meciurile de 
fotbal. Dar vezi tu, de câţiva ani nu mai vedea bine și 
renunțase sa se mai uite.” Dar tu să-mi spui! Dacă vrei, îţi iau 
și televizor. A... să nu uit... să-ți pun și ochelarii, că altfel nu 
vezi scrisul la filme! 

Paradoxul revigorării 


De 25 de ani tot sperăm la o înviorare a vieţii noastre 
sociale, economice, culturale. Realitatea cruntă ne-a arătat, 
însă, că viaţa noastră poate să meargă și în sens negativ, din 
rău în mai rău. 

În toate cazurile, statul, prin instituţiile sale, ne-a 
demonstrat că este cel mai prost administrator al treburilor 
țării, care, pus în fața unor probleme, a avut competența mai 
mult în a încurca lucrurile, decât în a le rezolva. 

Inexistența unor strategii naţionale de dezvoltare de 
lungă durată, care să pună ţara pe o direcţie sănătoasă, ne-a 
adus în situația unor cârpeli care nu fac altceva decât să ne 
târască într-o involuţie teribilă, caracterizată prin redu- 
cerea permanentă a nivelului de trai și amplificarea unor 
contradicții sociale care, la un moment dat, nu vor mai putea 
fi controlate. 

Discrepanţa dintre pătura avută, ce se îmbuibă prin 
beneficii “speciale”, și restul societății devine tot mai mare. 
Am crezut, pentru câteva clipe, că mai marii noștri vor avea 
inteligența de a lăsa măcar sectorul privat să se implice în 
dezvoltarea României. 

Paradoxal a fost, că de fiecare dată când sectorul 
privat a dat semne de înviorare, s-a avut grijă să se intervină 
pentru a-l sufoca, nicidecum pentru a-l sprijini. 

Această brambureală a distrus relaţiile interumane, 
iar cele instituționale au devenit niște conglomerate 
birocratice, care, culmea!, au început să se încurce unele pe 
altele. 

Vorbim și iar vorbim despre corectarea acestor grave 
neajunsuri, despre necesitatea aplicării unor reforme pro- 
funde, dar, în realitate, ne bălăcim în aceeași mocirlă. 

De la zi la zi suntem tot mai săraci, numărul anal- 
fabeţilor a crescut vertiginos, cultura nu se mai desfășoară 
în albia normală, iar lipsa promovării unor modele de 
valoare, pe care încă le mai avem, dar care rămân într-o 
umbră de neînțeles, favorizează ieșirea în prim plan a unor 
nonvalori care își vor pune amprenta pe viitorul copiilor 
noștri. 

Și, când nu mai visam să vedem vreo schimbare în 
bine, iată, totuși, că putem nota cu multă bucurie ivirea unor 
lăstari în amărâta noastră de “democraţie”, care sperăm să 
se înmulțească și să dea roade. Acești lăstari ai unei vieți 
moderne, sănătoase, sunt, de fapt, acei oameni de valoare 
care s-au luat de piept cu greutăţile și au încercat să 
genereze un climat de normalitate pentru toți cei care 
trăiesc în jurul lor. Oameni tineri sau în vârstă, de profesii 
diferite, au reușit în câţiva ani realizări de excepție. 

Din punctul nostru de vedere, aceștia sunt adevărații 
lăstari ai democraţiei, care trebuie să constituie un model de 
urmat pentru restul societății. Acești lăstari trebuie 
mediatizați şi sprijiniți pentru ca modelul lor să poată da 
roade în toată țara. Acesta este și motivul pentru care, noi, 
autorii, am hotărât să spunem poveștile unora dintre ei. 

* 


Primul la care ne-am oprit este părintele Arhimandrit 
lustin Dragomir loan, starețul mănăstirii Bogdana din 
Rădăuţi, care s-a ocupat direct de proiectul de construire al 
Așezământului de copii “Sfântul Ierarh Leontie”. Acest 
așezământ a fost construit pentru orfanii şi copiii din 
familiile dezorganizate. Proiectul este susținut financiar de 
Fundaţia “Sfinţii Ierarhi Leontie şi Teodosie” și se axează pe 
creşterea, îngrijirea și educarea copiilor orfani sau lipsiți de 
mijloace de existenţă. Așezământul a fost deschis în 2011 și 
are în grijă un număr de 104 copii. Pentru aceștia, așeză- 
mântul a devenit casă, grădiniță, școală și biserică. Aici sunt 
crescuți în cele mai bune condiţii, educați și pregătiți pentru 
viața ulterioară de adulți. 

Părintele Arhimandrit lustin, cu multă modestie, 
consideră că și-a făcut doar datoria de preot și educator 
spiritual. 


* 


Să coborâm acum pe harta țării până în comuna 
Luncaviţa, lângă Tulcea, unde găsim o exemplificare vie a 
“omului care sfințește locul”. 

Un primar, Ștefan Ilie, un tânăr funcţionar, Marian Ilie, 
un consiliu local și cetățenii comunei, unindu-și eforturile, 
au construit pentru ei și pentru copiii lor o localitate 
modernă. Realizarea lor este cu atât mai importantă, cu cât 
știm că zona respectivă este una dintre cele mai sărace din 
România. Într-un mediu geografic, economic și politic ostil, 
au reușit să aducă prosperitate, prin eforturi deosebite, dar 
bine intenţionate. 

Tânărul Marian Ilie, fost student la teologie, a devenit 
un fel de erou local după ce și-a revenit în urma accidentului 
care l-a adus în scaunul cu rotile. A învățat tot ce se poate ști 
despre fondurile europene și a început să-și ajute consătenii 
să acceseze aceste fonduri. Într-un interviu acordat postului 
de televiziune ProTV, acesta sublinia: “Omul din România 
nu mai crede că el poate schimba ceva, aia lipsește. Dacă el 
nu are acces la informații, nu trebuie să fie cineva care să îl 
ajute? Aici intervenim noi și administraţiile publice”. 
Tânărul Marian Ilie a fost angajat la primărie, special pentru 
accesarea de fonduri europene, și a reușit să schimbe fața 
localității. Televiziunea amintită și-a intitulat sugestiv 
reportajul în temă: Tânărul care trage după el o întreagă 
comunitate, din scaunul cu rotile. 

Un scurt rezumat al realizărilor locale ne va ului prin 
amploarea lor și ne va demonstra că, acolo unde acţionează 
oamenii cu dăruire și muncă, ei reușesc să mute și munții 
din loc. 

La nivelul anului 2015, comunitatea din Luncaviţa, 
care număra în 2010 numai 4457 de locuitori, și-a 
inventariat 49 de proiecte realizate, 21 de proiecte în curs 
de realizare și două proiecte supuse dezbaterii. 

Primarul Ștefan Ilie, profesor de profesie, a investit în 
instituţiile de învățământ. Așa că, la nivelul comunei, găsim 
grădiniță, școală generală și învățământ profesional agro- 
industrial, ce cuprinde o școală complementară (califică 
tractoriști), o școală de arte și meserii ce școlarizează 
lucrători în cultura plantelor și un liceu cu profil de resurse 
naturale și protecţia mediului, agricultură și turism, 
absolvenţii primind calificarea de tehnician în agricultură. 

Grupul școlar dispune de 41 cadre didactice calificate. 
Baza materială a școlii constă în 15 săli de clasă, trei 
cabinete, cinci laboratoare, un atelier, sală de sport, teren de 
sport, spațiu de joacă, spaţii administrative'(secretariat și 
două birouri pentru echipa managerială). Ca spaţii auxiliare, 
deţine o bibliotecă cu peste 6000 de volume, un centru de 
informare, trei spații de depozitare a materialelor didactice 
şi o cameră pentru lapte și corn. Cele cinci laboratoare - de 
biologie, tehnologie, fizică-chimie, gastronomie și infor- 
matică - dispun de cele mai noi utilităţi, cel de informatică 
având 30 de calculatoare, internet și echipamente. Sunt în 
curs de amenajare încă trei cabinete: de matematică, limbi 
străine și științe socio-umane. Mobilierul și dotările sunt noi 
în proporție de 90%. Şcoala are în proprietate 10 ha de 
teren și două microbuze pentru copii. 

În comună, se acordă elevilor burse sociale, burse 
medicale și burse pentru liceu, iar celor cărora urmează o 
facultate, primăria le acordă sprijin financiar. Există intenţia 
de a se construi un club al copiilor și se dorește achizi- 
ționarea unui autocar. 

În plan economic, a fost sprijinită iniţiativa privată. 
Astfel, pe teritoriul comunei activează 71 de societăți 
acreditate, dintre care: o carieră de piatră, 6 ferme agricole, 
un atelier de tâmplărie, 29 de unități de alimentaţie publică, 
7 unități de prestări servicii, 8 baruri, două societăți de 
consultanță pentru atragerea de fonduri europene. Au 
construit și o piață agroalimentară modernă, o fabrică de 
prelucrarea legumelor, fructelor și produselor animaliere. 

Pentru a atrage investitorii, primăria comunei acordă 
o serie de facilități. 





154 








PARADOXISMUL CIVIC 





Așa s-au realizat investiții în acvacultură pentru creș- 
terea sturionilor și a fost dat în funcțiune un parc eolian. 

Constatându-se o scădere demografică în perioada de 
după 1989, s-au luat măsuri pentru creșterea populaţiei și 
atragerea tinerilor pentru a rămâne în comună. Astăzi, în 
Luncaviţa, structura populaţiei se prezintă astfel: din cei 
4457 locuitori, 58 % sunt persoane active (între 20 şi 64 
ani) și numai 18 % persoane peste 65 de ani. 

Serviciul de asistență medicală este asigurat cu 
caracter permanent de 7 medici și 8 asistente. Există și un 
serviciu de asistenţă socială. 

Comuna are rețea de apă și canalizare cu stație de 
epurare. 

Viața culturală se manifestă prin intermediul unei săli 
muzeale de istorie, sală expoziţională cu obiecte populare, 
iar Căminul Cultural găzduiește expoziţii de pictură și 
fotografie cu imagini din comunitate. Există un ansamblu 
folcloric și un ansamblu de colindători care își etalează 
calitățile cu ocazia celor 15 sărbători organizate la nivel 
local sau în alte localităţi din ţară. 

În prezent, stă în atenţia edilului înființarea Muzeului 
Satului, iar, pentru Căminul Cultural, dotarea acestuia cu 
instrumente muzicale și costume. 

Pentru protecția mediului, sunt în curs de derulare 
lucrări de îndiguiri, ecologizări și împăduriri. 

Realizările sunt uluitoare pentru o comună oarecare 
din zona săracă a Tulcei, unde factorul uman a știut să se 
organizeze și a înțeles importanţa fondurilor europene. 
Rezultatele sunt impresionante și constituie un exemplu 
pentru toate localitățile României. 

* 


În continuare, ne deplasăm în judeţul Prahova, pe 
drumul dinspre Vălenii de Munte, către Starchiojd, în Valea 
Screzii și Valea Plopului. 

Pe marginea drumului, sub dealurile împădurite, ne 
apar în față mai multe case, 17 la număr, pe care le-am 
identificat a fi ale Asociaţiei ProVita. Cunoscând implicarea 
părintelui Nicolae Tănase într-o activitate filantropică 
deosebită, am considerat că exemplul său trebuie făcut 
cunoscut. 

Pentru a nu denatura datele, ne vom rezuma în a reda 
câteva informaţii despre Asociaţia ProVita, fondată de 
preotul Tănase în anul 1991, furnizate chiar de site-ul 
asociației. Am aflat că Asociaţia ProVita a reușit să 
adăpostească peste 10.000 de persoane defavorizate, în 
prezent îngrijindu-se aici peste 500 de persoane, dintre care 
copii, mame, bătrâni și persoane cu dizabilități: 

“Obiectivele noastre. 

1. Programe de asistență socială pentru copii 
orfani sau abandonaţi și a mamelor tinere 
singure. Primul pas - le oferim locuință în 
casele asociaţiei sau în familiile din cele două 
sate. 

2.  Reintegrarea socială a copiilor străzii și a celor 
abandonaţi în spitale. Primul pas - recuperare 
fizică şi psihică. 

3. Integrarea în comunitate a tinerilor peste 18 
ani nevoiţi să părăsească orfelinatele. Primul 
pas - sprijin pentru învățarea unei meserii. 

4. Protecția tinerelor mame respinse de familie. 

Primul pas - susţinere pre și post-natală, șansa 
de a evita traumele avortului. 
Beneficiarii ProVita sunt: 


- copii abandonaţi cu probleme sociale; 

- femeile cu copii în dificultate; 

- tinerii care nu mai beneficiază de îngrijiri 
de stat; 


vârstnici; 


familii în dificultate; 
- persoane cu dizabilități; 


- alte persoane defavorizate.” 

Despre acești beneficiari, părintele Nicolae Tănase 
declara într-un interviu acordat ziarului Gândul că: “Sunt 
beneficiari de toate vârstele și stările, fie copii în pântecele 
mamelor lor, fie bătrâni, fie fete care au părăsit orfelinatul 
la 18 ani, au venit și au rămas la noi, fie mame cu probleme 
diverse, fie persoane fără adăpost. La noi se stă de la minus 
optluni la plus 86 de ani. Nu fixăm o dată de plecare, pentru 
că, fixând o dată de plecare, practic îl dai în stradă.” 

Pentru cei care au depășit 18 ani, cumpără pământ și 
încearcă să-i ajute să își facă o casă. 

Pentru munca de acolo și realizările obţinute s-ar 
putea scrie mii de pagini, în care vom descoperi, alături de 
părintele Tănase, sute de voluntari care pun umărul la 
dezvoltarea acestui așezământ social și sute sau mii de 
oameni care sprijină activitatea acestuia prin donații. 

În data de 24 noiembrie 2015, părintele Nicolae 
Tănase a primit Ordinul Sfântul loan Gură de Aur din partea 
Preafericitului Părinte Daniel, Patriarhul Bisericii Ortodoxe 





157 








Florentin Smarandache W Andrușa R. Vătuiu 





Române, pentru activitatea filantropică deosebită pe care o 
desfășoară în Parohia “Valea Plopului”, dar și pentru multă 
lucrare misionară în ţară și străinătate. 


* 


Pornim mai departe în căutarea altor lăstari care 
anunță, prin fapte, începutul unei revigorări a societății 
noastre. Străbatem sudul Țării și ne oprim în Banat, în 
comuna Dudeștii Noi, din județul Timiș. Comuna, după 
numele vechi Beșenova Nouă, se găsește la numai 13 km de 
Timişoara. Comuna are 3.232 de locuitori, o școală cu 
clasele I-VIII, o grădiniță cu program normal și una cu 
program prelungit, un cămin cultural și dispensar. 

Nimic deosebit până acum. Ca un fapt inedit, primarul 
Alin Nica, de 23 de ani, a fost cel mai tânăr primar din ţară. 
“La 23 de ani - povestește el - am fost cel mai tânăr primar 
din ţară. Am avut poate energia și nebunia tinerească de a 
mă băga cu capul înainte în ceva ce era extrem de dificil de 
realizat, să iei o comună de la zero, să nu ai angajaţi, sediu și 
nici măcar un scaun pe care să stai.” Această situaţie nu l-a 
dezarmat, ci l-a determinat să lupte cu stagnarea, să învingă 
birocraţia și inerția din jur. Sesizând importanţa accesării 
unor fonduri europene, vitale pentru dezvoltarea comuni- 
tății, s-a străduit și a primit până acum 10 milioane de euro, 
bani nerambursabili. 

Rezultatele nu au întârziat să apară. Comuna este în 
procent de 100% alimentată cu apă curentă și s-a construit 
canalizare. Primarul a atras investitori chinezi și așa s-a 
construit o uriașă fabrică de mobilă. Patronii au atras două 
milioane de euro de la Uniunea Europeană și au extins 

afacerea, creând aproape 1000 locuri de muncă. În comună 
funcționează peste 100 de firme, iar șomajul este de numai 
2%. În urmă cu 10 ani, comuna Dudeștii Noi avea 2400 
locuitori, iar acum 3.232 (cei 2% nu pot efectiv lucra sau 
sunt puturoși - explică primarul). 

În prezent, se doreşte accesarea a 20 de milioane de 
euro, pentru a ridica un Aqua Park. Comuna se găsește într- 
o etapă explozivă de dezvoltare, iar tânărul primar ne 
demonstrează că, acolo unde se vrea, se pot obține rezultate 
remarcabile. 


* 


Pornim din nou la drum, oprindu-ne la Deva, unde 
preotul franciscan Bâjte Csaba, întemeietorul fundaţiei 
“Sfântul Francisc”, se ocupă de peste 20 de ani de soarta 
copiilor necăjiţi din Transilvania. 

Fundaţia este prezentă în 65 de localităţi din Ardeal și 
are în grijă peste 2.300 de copii. 

Într-un interviu acordat pentru Observator, părintele 
franciscan a mărturisit că, de-a lungul anilor, a adunat mulți 
copii din gări, canale sau de lângă gropile de gunoi: “Toţi 
suntem din același aluat. Asta încerc să îi fac pe oameni să 
înțeleagă. Fiecare copil este o mică minune, doar că trebuie 
să avem răbdarea necesară în educarea lui, astfel încât să își 
găsească rostul în societate. Dacă sunt căutat de familii 
sărace, încerc să îi ajut să rămână împreună. Dacă nu se 
poate, atunci preluăm rolul familial. Copiii frecventează 
grădinițele și școlile de stat. Noi construim cămine cu 
locuințe în care ajung să locuiască 8-10 copii. La fiecare 
locuință, avem o mamă cloșcă... Aproape 30-40% dintre 

copiii pe care i-am avut în grijă au ajuns să termine o 
facultate. Unii au ajuns ingineri, alţii doctori, alții licenţiați 
în diferite meserii.” 

Pentru acești copii, a înființat un colegiu la Miercurea 
Ciuc. 

Parlamentul European l-a desemnat pe preotul Bâjte 
Csaba drept Cetăţean European al anului 2011. 


* 


Scriind acest material, ne-am dat seama că, de fapt, 
realizasem un circuit prin întreaga ţară, pornind din 
Moldova, coborând spre sud, apoi spre vest, închizând 
circuitul cu Ardealul. Nu urmărisem acest lucru, totul se 
produsese întâmplător. Dar, acest aspect ni se pare că 
reprezintă un semn de trezire a întregii națiuni și ne-am pus 
întrebarea dacă nu cumva începem o nouă etapă, aceea de 
însănătoșire a societăţii noastre. 

Când doream să închidem acest capitol, o știre 
apărută pe unul dintre canalele de televiziune ne-a reîntors 
la masa de scris. Descoperisem un nou aspect, cu titlu diferit 
de cazurile prezentate aici, dar în totală concordanţă cu 
tema de bază. 

Se anunţa un nou circuit, fiindcă trebuia să revenim 
pe plaiurile moldovene, la lași. Apăruseră noi lăstari, dar, de 
data aceasta, nu erau oameni care își demonstrau calitățile 
de administratori pricepuţi ai unor fonduri locale sau atrase. 

Era vorba despre oameni care își puneau cunoștințele 
profesionale în slujba învățământului, printr-o contribuţie 
personală gratuită. Într-o perioadă în care se practică la 
scară largă meditarea elevilor contra cost, de multe ori chiar 

profesorii de la catedră încercând să inducă ideea nece- 
sității unor meditații suplimentare, iată că o familie, tot de 
profesori, s-au hotărât să mediteze gratuit copiii săraci care 
doresc să urmeze medicina și nu au posibilități financiare 
pentru aceasta. Profesorul de biologie Mircea Nedea, din 
lași, dă o lecţie de generozitate. Nu dăruiește averi, ci știința 
lui copiilor nevoiași care se visează medici. Preluăm o parte 
din reportajul difuzat de ProTv despre acest subiect: 

“Cu vocaţie și talent, el a devenit un adevărat model și 
un lider în comunitatea lui, care astăzi îi mulțumește pentru 
marele merit de a schimba viitorul a zeci de copii sărmani. 

Profesorul Nedea, împreună cu soţia, tot profesor de 
biologie, au început să lupte împotriva abandonului școlar 
întâlnit frecvent în rândul copiilor nevoiași. Îi meditează 
fără niciun leu, mai ales pe cei care vor să devină medici. 

Copiii aceștia care sunt foarte săraci, spune profesorul, 
nu știu dacă la fel de săraci cum am fost eu, și mă bucur că am 
fost, pentru că sărăcia m-a făcut un om foarte serios, sincer. 

53 de copii care poate n-ar fi terminat decât liceul sau 
ar fi plecat la muncă în străinătate, vor deveni medici 
datorită lor. 

Prin acești copii, eu îmi realizez visul de a fi medic, așa 
a vrut destinul, situația asta a fost, nu s-a putut, nu am făcut, 
dar sunt convins că, prin acești copii, visul meu va fi îndeplinit 
și chiar cu multiple specializări: chirurgie, endocrinologie, 
toate specializările, explică profesorul. 

Pentru că se adresează copiilor sărmani, înainte de a 
se înscrie la meditaţiile lui, trebuie să dovedească faptul că 
venitul maxim pe membru de familie este de 400 de lei pe 
lună. 

De la el, miniștrii Educaţiei ar trebui să înveţe cum se 
predă învățământul gratuit, și mai ales, cum le schimbi 
copiilor mentalitatea. Din 24 de tineri, 16 au intrat la 
Facultatea de Medicină din lași, unde au concurat trei 
candidaţi pe un loc.” 

Trebuie să amintim că domnul Mircea Nedea și soția 
sa sunt profesori la colegiile “Costache Negruzzi” și 
“Eminescu” din lași. Exemplul lor deschide o nouă perioadă 
a valorilor autentice din învățământul românesc, și, pe 
drept cuvânt, îi considerăm lăstarii unei noi viziuni. 

Încheiem cu speranţa că aceşti lăstari vor reuşi să 
genereze în jurul lor noi lăstari, care, împreună, vor schimba 
destinul României. 

Despre autori 


Florentin Smarandache 
profesor de matematică, om de știință, scriitor 





A absolvit Facultatea de Matematică a Universității din 
Craiova în 1979 (ca șef de promoţie), obţinând doctoratul în 
Matematică la Universitatea de Stat a Moldovei din Chișinău, în 
1997, şi continuând cu diverse programe de studii la universități 
americane, ca University of Texas at Austin, University of Phoenix 
ş.a., iar apoi cu studii postdoctorale la Universitatea de Științe din 
Okayama (Japonia), la Universitatea de Tehnologie din 
Guangdong (Guangzhou, China), la ENSIETA (Ecole Nationale 
Supérieure de Techniques Avances, Brest, Franța), Air Force 
Research Laboratory (State University of New York, Institute of 
Technology, Rome, NY, SUA). 

În Statele Unite, a lucrat ca inginer de software la 
Honeywell (1990-1995), profesor-adjunct la Pima Community 
College (1995-1997), iar apoi la University of New Mexico, Gallup 
Campus, în cadrul catedrei de Matematică și Științe (profesor- 

asistent din 1997, profesor-asociat din 2003, iar din 2008 
profesor plin). Între 2007-2009 a fost Șeful Departamentului de 
Matematică și Științe al acestei instituţii de învățământ superior. 

În matematică, a introdus o serie de termeni și concepte noi, 
precum gradul de negare a unei axiome sau teoreme (v. geometria 
Smarandache, care poate fi parțial Euclidiană și parțial non- 
Euclidiană, 1969,  http://fs.gallup.unm.edu/Geometries.htm), 
multi-structura (v. n-structurile Smarandache, în cazul în care o 
structură slabă conține o insulă dintr-o structură puternică, 
http://fs.gallup.unm.edu/Algebra.htm) şi multi-spațiul (o 
combinație de spații eterogene, http://fs.gallup.unm.edu/ 
Multispace.htm). A creat şi a studiat mai multe secvenţe și funcții 
în teoria numerelor, care-i poartă numele. 

A pus în circulaţie termenul "neutrosofie" ((din fr. neutre < 
lat. neuter, neutral, and gr. sophia, abilitate / înţelepciune) 
însemnând cunoașterea / gândirea neutră) și derivatele sale: 
neutrosofic, neutrosoficare, neutrosoficator,  deneutrosoficare, 
deneutrosoficator etc. 

A generalizat (1995)  logicile fuzzy, intuitivă, 
paraconsistentă, polivalentă, dialetistă la "logica neutrosofică" și, 
în mod similar, a generalizat mulțimea fuzzy la "mulțimea 
neutrosofică" (şi derivatele sale: "mulțimea paraconsistentă", 
"mulțimea  intuiționistică", "mulțimea dialetistă", "mulțimea 
paradoxistă", "mulțimea tautologică", v. http://fs.gallup.unm.edu/ 
ebook-Neutrosophics4.pdf). 

În 2003, împreună cu W. B. Vasantha Kandasamy, a 
introdus structurile algebrice neutrosofice, bazate pe mulțimi de 
numere neutrosofice (i.e. numere de forma a+bl, unde a,b 
sunt numere reale sau complexe, iar I = Indeterminare, cu I” = 
pentru n număr întreg pozitiv nenul, OI =I, I/I = nedefinit, 
and nl+ml = (n+m)l). 

Apoi, a generalizat logica / mulțimea / probabilitatea 
neutrosofica la logica / mulțimea / probabilitatea neutrosofica 
rafinata (2013), în cadrul cărora T poate fi împărțit în 
subcomponentele T, T2,..., Tp ] în I, [2,..., Ir, şi F în Fu, Fz .., Fs, unde 
p+r+s = n > 4. Mai mult decât atât, T, I şi/sau F (sau 
oricare dintre subcomponentele Tj,Ik, şi/sau Fi) pot să fie mulțimi 
infinite numărabile sau nenumărabile. 

În 2015, a rafinat indeterminarea (nedeterminarea) "I" din 
cadrul structurilor algebrice neutrosofice în diverse tipuri de 
indeterminare (funcție de problema de rezolvat), cum ar fi I; Iz, ..., 
lpcu p > 1,şia obținut numere neutrosofice rafinate de forma 
Np = a+bil+b2l2+ +bplp, unde a, b; bz, ..., bp sunt numere reale sau 
complexe; a se consideră partea determinată a lui N,, în timp ce 
pentru fiecare k în (1, 2, ..., p} Ik se consideră partea k- 
indeterminată a lui Np. 

A urmat extinderea structurilor algebrice neutrosofice la 
structurile algebrice rafinat-neutrosofice (sau structuri l-algebrice 
rafinat-neutrosofice) (2015), care sunt structuri algebrice bazate 
pe mulțimi de numere rafinat-neutrosofice de tipul a+b:l1+b2l2+ 
+bplp. 

A introdus apoi structurile neutrosofice (T, 1, F) (2015). În 
orice domeniu de cunoaștere, fiecare structură este compusă din 
două părți: un spaţiu și un set de axiome (sau legi) care acționează 
în acest spaţiu (reglementându-l). Dacă spaţiul, sau cel puţin una 
dintre axiomele (legile) sale, are vreo indeterminare, structura 
este o structură neutrosofică (T, 1, F). 

Aceste structuri au fost ulterior extinse la structuri l- 
algebrice neutrosofice (2015), i.e. structuri algebrice bazate pe 
numere neutrosofice de forma a+bl, dar având, de asemenea, 
indeterminări în legătură cu spațiul-structură (elemente care 
aparțin doar parțial la spaţiu sau elemente despre care nu știm 
dacă aparțin spaţiului sau nu) sau indeterminări în legătură cu cel 
puțin o axiomă (sau lege) acționând asupra spațiului-structură. 
Din extinderea acestor structuri, au rezultat structurile rafinate l- 
algebric rafinate (T, |, F)-neutrosophic. 

De asemenea, a propus o extindere a probabilității clasice 
și probabilității imprecise la probabilitate neutrosofică (1995), pe 
care a definit-o ca un vector tridimensional ale cărui componente 
sunt submulțimi reale ale intervalului non-standard ]-0, 1+[. A 
urmat introducerea conceptelor de măsură neutrosofică şi 
integrală neutrosofică  (http://fs.gallup.unm.edu/Neutrosophic 
Measurelntegral Probability.pdf), și extinderea statisticii clasice la 
statistica neutrosofică  (http://fs.gallup.unm.edu /Neutrosophic 
Statistics.pdf). 

Din 2002, împreună cu Dr. Jean Dezert de la Oficiul Naţional 
de Cercetări Aeronautice din Paris, a lucrat în fuziunea 
informaţiilor și a generalizat Teoria Dempster-Shafer la o noua 
teorie a plauzibilului și a fuziunii paradoxiste (DSmT, adică Teoria 
Dezert-Smarandache,  http://fs-gallup.unm.edu/DSmT.htm). În 
2004, a conceput un algoritm pentru Unificarea Teoriilor și 
Regulilor de Fuziune (UFT), folosit în bioinformatică, robotică și 
industria militară. 

În fizică, a definit o serie de paradoxuri (incetătenite 
paradoxurile cuantice Smarandache) și a susținut posibilitatea 
existenței unei a treia forme de materie, denumită nematerie 
(2004), care este o combinație a materiei cu antimateria (la 
congresele științifice organizate de American Physical Society, 
Caltech 2010, și Is Institutul de Fizică Atomică, Măgurele, 2011). 

Recuperându-și un manuscris din 1972, de pe vremea când 
studia la Râmnicu Vâlcea, a publicat ipoteza Smarandache, 
afirmând că nu există limită de viteză în univers 
(http://scienceworld.wolfram.com/physics/SmarandacheHypothe 
sis.html). Ipoteza a fost parţial validată la 22 septembrie 2011, 
când cercetătorii de la CERN au constatat experimental că 
particulele muon neutrino călătoresc cu o viteză mai mare decât 
viteza luminii. În baza acestei ipoteze, a propus Teoria Absolută a 
Relativității, prin care contrariază cu idei ca dilatarea 
necondiționată a timpului, contracția spaţiului, simultaneităţile 
relativiste şi paradoxurile relativiste. A extins cercetările către o 
Teorie Parametrizată a Relativității (http://f.gallup.unm.edu/ 
ParameterizedSTR.pdf) şi a generalizat Factorul de Contracţie 
Lorentz la Factorul de Contracţie Oblică pentru lungimi deplasate 
sub un unghi oblic față de direcţia de mișcare, apoi a avansat 
Ecuațiile de  Distorsionare a Unghiurilor (http://fs.gallup. 
unm.edu/ Newhelativistic Paradoxes.pdf). 

Smarandache consideră că viteza luminii în vid este 
variabilă, în funcție de sistemul de mișcare de referință; că spațiul 
și timpul sunt entități separate; că deplasarea spre roșu (redshift) 
și deplasarea spre albastru (blueshift) nu se datorează în 
întregime efectului Doppler, ci, de asemenea, Gradientului de 
Mediu și Indicelui de Refracţie (care sunt determinate de 
compoziția mediului, adică de elementele sale fizice: câmpuri, 

densitate, eterogenitate, proprietăți etc.); că spaţiul nu este curbat 
și că lumina se curbează în apropierea corpurilor cosmice masive 
nu numai din cauza gravităţii, cum susține Teoria Generală a 
Relativității (proiecție gravitațională), ci și din cauza proiecției 
mediului. 

Pentru a face distincţia între ceas și timp, Smarandache a 
sugerat un prim experiment cu diferite tipuri de ceas pentru 
ceasurile GPS, pentru a dovedi că rezultatele factorilor de dilatare 
și de contracție sunt diferite de cele obținute cu ceasul atomic cu 
cesiu; și un al doilea experiment, cu diferite compoziții de mediu, 
pentru a demonstra că ar rezulta diferite grade de deplasare spre 
roșu / spre albastru și grade diferite de proiecţie a mediului. 

A introdus fizica superluminală şi fizica instantanee 
(domenii care studiază legile fizice la velocități superluminale și 
respectiv instantanee), iar apoi fizica neutrosofică ramură ce 
descrie obiecte sau stări care sunt caracterizate în mod individual 
fie prin proprietăţi opuse, fie prin nicio proprietate, și nici prin 
opusul unei proprietăți (astfel de obiecte sau stări sunt denumite 
entități neutrosofice). 

În filozofie şi logică, ca generalizare a dialecticii hegeliene, 
a introdus termenul de neutrosofie, care a devenit fundamentul 
unor cercetări de matematică și economie, ca logică neutrosofică, 
mulțimi  neutrosofice, probabilitate neutrosofică, statistică 
neutrosofică ş.a.m.d. 

Neutrosofia este o nouă ramură a filozofiei care studiază 
originea, natura și domeniul de aplicare al neutralităților, ca și 
interacțiunea acestora cu diferite spectre ideatice. Această teorie 
ia în considerare fiecare noțiune sau idee <A> împreună cu opusul 
sau negația aferentă, <Anti-A>, și cu spectrul "neutralităților" sale, 
<Neut-A> (adică noțiuni sau idei situate între cele două extreme, 
care nu sunt nici <A>, nici <Anti-A>). Împreună, ideile <Neut-A> 
şi <Anti-A> formează <Non-A>. Conform acestei teorii, fiecare 
idee <A> tinde să fie neutralizată și ponderată de <Anti-A> și 
<Non-A> - ca o stare de echilibru. În consecință, a generalizat 
triada teză-antiteză-sinteză la tertrada teză-antiteză-neutroteză- 
neutrosinteză (http://fs.gallup.unm.edu/neutrosophy.htm). 

A extins Legea Lupasco-Nicolescu a Mijlocului Inclus (<A>, 
<nonA> şi o a treia valoare <T>, care rezolvă contradicția lor la un 

alt nivel de realitate) la Legea Mijlocului Multiplu Inclus (<A>, 
<antiA> și <neutA>, unde <neutA> este divizat într-o multitudine 
de neutralități între <A> și <antiA>, cum ar fi <neutiA>, <neut2A> 
etc). Valoarea <neutA> (neutralitatea sau indeterminarea legate 
de <A>) cuprinde, de fapt, valoarea mijlocului inclus. De asemenea, 
a extins Principiul Opoziţiei Dinamice (opoziţie între <A> și 
<antiA>) la Principiul Opoziţiei Dinamice Neutrosofice, opoziții 
între <A>, <antiA> și <neutA> (http;//fs.gallup.unm.edu/ 
LawincludedMultiple-Middle.pdf). 

Florentin Smarandache a produs contribuţii și în 
psihologie și sociologie (http://fs.gallup.unm.edu/psychology.htm, 
http://fs.gallup.unm.edu/sociology.htm). 

A fost invitat să conferenţieze la University of Berkeley 
(2003), NASA Langley Research Center (2004), NATO Advance 
Study Institute în Bulgaria (2005), Universitatea Jadavpur din 
India (2004), Institutul de Biofizică Teoretică și Experimentală 
din Rusia (2005), Bloomsburg University (1995), Universitatea 
Sekolah Tinggi Informatika & Komputer și Universitatea Kristen 
Satya Wacana Salatiga, ambele din Indonesia (2006), 
Universitatea Minufiya (Shebin Elkom, Egipt, 2007), Air Force 
Institute of Technology Wright-Patterson AFB in Dayton (2009), 
Universitatea din Craiova - Facultatea de Mecanică (2009), Air 
Force Research Lab& Griffiss Institute (2009), COGIS 2009 (Paris, 
Franța), ENSIETA (Brest, Franța, 2010), Academia Română - 
Institutul de Mecanica Solidelor (2011), Universitatea de 
Tehnologie Guangdong din China (2012), Universitatea de Științe 
din Okayama, Japonia (2013), Universitatea din Osaka, Japonia 
(2014), Universidad Nacional de Quilmes din Argentina (2014), 
Universidad Complutense de Madrid (2014), Universitatea 
Transilvania din Brașov (2015) etc. 

Și-a prezentat cercetările în fuziunea informaţiei la 
numeroase conferințe internaționale de profil (Australia - 2003, 
Suedia - 2004, SUA: Philadelphia - 2005, Seattle - 2009, Chicago - 
2011, Washington DC - 2015, Spania: Barcelona - 2005, Salamanca 
- 2014, Italia - 2006, Belgia - 2007, Canada - 2007, Germania - 
2008, Scoţia - 2010, Singapore - 2012, Turcia - 2013). 

A fost recompensat pentru activitatea sa științifică de către 
Academia Română cu Premiul pentru Știință Tehnică "Traian 

Vuia", în 2011. Este Doctor Honoris Causa al Universităţii Jiaotong 
din Beijing (China, 2011) și al Academiei DacoRomâne din 
București (2011). A primit distincţii ca 2012 New Mexico - Arizona 
Book Award şi 2011 New Mexico Book Award, la categoria Ştiinţă 
și Matematică (pentru structurile algebrice, împreună cu Dr. W. B. 
Vasantha Kandasamy). De asemenea, i s-a conferit Medalia de Aur 
din partea Academiei de Științe Telesio-Galilei din Anglia, în 2010, 
la Universitatea din Pecs, Ungaria (pentru ipoteza Smarandache 
în fizică și pentru logica neutrosofică). 

Extrem de prolific, Florentin Smarandache este autor, 
coautor, editor sau co-editor la aprox. 200 de cărți, publicate de 
aproximativ patruzeci de edituri (universitare, profesionale, 
științifice, literare), în peste zece țări și în mai multe limbi, și 250 
de articole științifice și note, contribuind la peste 100 de reviste 
literare și peste 50 de reviste științifice din întreaga lume. 

A publicat numeroase articole în reviste internaţionale, 
cum ar fi: Multiple-Valued Logic - An International Journal (acum 
apare sub denumirea Multiple-Valued Logic & Soft Computing), 
International Journal of Social Economics, International Journal of 
Applied Mathematics, International Journal of Tomography & 
Statistics, Applied Physics Research (Toronto), Far East Journal of 
Theoretical Statistics, International Journal of Applied Mathematics 
and Statistics, Gaceta Matematica (Spania), Humanistic 
Mathematics Network Journal, Bulletin of Pure and Applied 
Sciences, Progress in Physics, Infinite Energy (USA), Information & 
Security: An International Journal, InterStat - Statistics on the 
Internet (Virginia Polytechnic Institute and State University, 
Blacksburg, SUA), American Mathematical Monthly, Mathematics 
Magazine, Journal of Advances in Information Fusion (JAIF), 
Zentralblatt fur Mathematik (Germania), Nieuw Archief voor 
Wiskunde (Olanda), Advances in Fuzzy Sets and Systems, Advances 
and Applications in Statistics, Critical Review (Society for 
Mathematics of Uncertainty, Creighton University, SUA), Bulletin 
of Statistics & Economics, International Journal of Artificial 
Intelligence, Fuzzy Sets and Systems, Journal of Computer Science 
and Technology, The Icfai University Journal of Physics (India), 
Hadronic Journal (USA), Intelligencer (Gottingen, Germania) ș.a. 

Unele pot fi descărcate din situl Universităţii Cornell 
(http://arăXiv.org/find) sau de pe siturile CERN. 

În timpul erei Ceaușescu, a ajuns în conflict cu autoritățile. 
În 1986, el a făcut greva foamei pentru că nu i s-a permis să 
participe la Congresul Internaţional al Matematicienilor de la 
Universitatea din Berkeley, apoi a publicat o scrisoare în 
Anunţurile Societății Americane de Matematică, pledând pentru 
libertatea de circulație de oamenilor de știință, devenind astfel, 
fățiș, un disident al regimului comunist. Drept consecință, a rămas 
șomer timp de doi ani, asigurându-și traiul din meditații oferite 
studenților. 

Fiindcă nu i se permitea să publice, a încercat să-și scoată 
manuscrisele din țară prin Şcoala Franceză din București sau prin 
turiști. Secretarul de externe al Academiei Regale Suedeze, dr. Olof 
G. Tandberg, l-a contactat prin telefon de la București. 

Fugit din România în septembrie 1988, a așteptat aproape 
doi ani în lagărele de refugiaţi politici din Turcia, unde a prestat, 
pentru a supravieţui, lucrări necalificate în construcții. A ținut 
legătura cu Institutele culturale franceze, care i-au facilitat accesul 
la cărți și întâlniri cu personalităţi ale timpului. 

Înainte de a părăsi ţara, a îngropat o parte dintre 
manuscrisele sale, într-o cutie de metal, în via părinților săi, lângă 
un piersic, recuperându-le patru ani mai târziu, după Revoluţia 
din 1989, când s-a întors pentru prima dată în țara natală. Alte 
manuscrise, pe care a încercat să le transmită unui traducător, în 
Franța, au fost confiscate de poliția secretă și nu i s-au mai 
returnat niciodată. 

A scris sute de pagini de jurnal despre viața sa sub dictatura 
ceaușistă (nepublicate), iar apoi ca profesor-cooperant în Maroc 
("Profesor în Africa", 1999), despre perioada petrecută în lagărul 
de refugiați din Turcia ("Scăpat ... / Jurnal de lagăr”, vol. I: 1994, 
vol. II: 1998), ca și din exilul american - încă în desfășurare. 

Este recunoscut pe plan internațional ca liderul Mișcării 
literare paradoxiste, care are mai mulți adepţi pe tot globul, o 
mișcare înființată de Smarandache deja în 1980, bazată pe 
utilizarea excesivă a antitezelor, antinomiilor, contradicţiilor, 
paradoxurilor, dezvoltând o conexiune între matematică, filosofie 
și literatură (http://fs.gallup.unm.edu/ a/paradoxism.htm). 

În cadrul Mișcării, Smarandache a introdus subspecii 
literare noi, ca distihul paradoxist, distihul tautologic și distihul 
dualist, inspirat de logica matematică  (http://fs.gallup. 
unm.edu/a/literature.htm). 

Florentin Smarandache a sintetizat mișcarea paradoxistă 
în câteva fraze: “Paradoxismul a pornit ca un protest anti-totalitar 
împotriva unei societăți închise, România anilor 1980, unde 
întreaga cultură era manipulată de un singur grup. Numai ideile 
lor contau. Noi, ceilalți, nu puteam publica aproape nimic. Şi- 
atunci, am zis: hai să facem literatură... fără a face literatură! Să 
scriem... fără să scriem nimic. Cum? Simplu: literatura-obiect. 
“Zborul unei păsări”, de pildă, reprezenta un “poem natural”, care 
nu mai era nevoie să-l scrii, fiind mai palpabil și perceptibil decât 
niște semne așternute pe hârtie, care, în fond, ar fi constituit un 
“poem artificial”: deformat, rezultat printr-o traducere de către 
observant a observatului, iar orice traducere falsifică într-o 
anumită măsură. (...) Mai târziu, m-am bazat pe contradicții. De 
ce? Pentru că trăiam în acea societate o viață dublă: una oficială — 
propagată de sistemul politic, şi alta reală. În mass-media ni se 
spunea că ‘viața noastră era minunată”, dar în realitate ‘viața 
noastră era mizerabilă'. Paradoxul în floare! Și atunci, am luat 
creația în deriziune, în sens invers, sincretic. Astfel s-a născut 
paradoxismul. Bancurile populare, la mare vogă în ‘Epoca’ 
Ceaușescu, ca o respiraţie intelectuală, au fost surse de inspirație 
superbe. (...) “Non”-ul și “Anti”-ul din manifestele-mi paradoxiste 
au avut un caracter creativ, nicidecum nihilist.“ 

Paradoxismul, urmând linia Dadaismului, Lettrismului, 
teatrului absurd, este un fel de scriere cu capul în jos, 
metaforizează fondatorul curentului. Mișcarea s-a exprimat 
viguros, în mai multe limbi, în cadrul Antologiilor Internaționale 
Paradoxiste, apărute în 13 ediții până în prezent. Aproape 500 de 
scriitori din întreaga lume s-au exprimat în aceste antologii. 

Tot în zona experimentală se așază și piesele de teatru 
scrise de Florentin Smarandache, ca "Patria animalelor”, o 
dramă fără dialoguri, "O lume întoarsă pe dos", unde scenele se 
permută, dând naștere la mii și mii de scenarii distincte 
(http://fs.gallup.unm.edu/a/theatre.htm). "Metaistorie" (1993) 
este o trilogie teatrală contra totalitarismului. A fost premiat la 

Festivalul Internaţional de teatru de Casablanca (1995). Autorul 
și-a tradus/rescris piesele în limba engleză, ca "o trilogie 
paradoxistă: dramă politică de avangardă" (2004). 

Primul său roman poartă numele "NonRoman" (1993) și 
este o satiră a oricărui fel de dictatură. "Scrieri defecte" (1997) 
este o colecție de proze scurte paradoxiste, cu elemente hibride 
din rebus și științe. 

Albumele experimentale de artă (seria "Outer-Art”) 
cuprind supra-picturi, non-tablouri, anti-desene, super-fotografii, 
explicate în două manifeste: "Ultra-Modernism?" și "Anti- 
manifest" (http://fs.gallup.unm.edu/a/0UTER-aRT.htm). 

S-au publicat, până acum, 12 cărți analizând creaţia sa 
literară, printre care: "Estetica Paradoxismului", de Titu Popescu 
(1995), și "Paradoxism și postmodernism", de Ion Soare (2000). 
A fost nominalizat, în 2011, de către Academia DacoRomână de la 
București pentru Premiul Nobel pentru Literatură, pentru cele cca. 
75 de cărți de literatură publicate. 

Sute de articole și recenzii despre activitatea lui Florentin 
Smarandache pot fi descărcate din secțiunile "Biblioteca Digitală 
de Științe" și "Biblioteca Digitală de Literatură" din situl autorului: 
http://fs.gallup.unm.edu/eBooks-otherformats.htm, http://fs. 
gallup.unm.edu/eBooksLiterature.htm. 

S-au organizat chiar și conferințe dedicate noțiunilor 
introduse de Florentin Smarandache în științe: First International 
Conference on Smarandache Type Notions in Number Theory, 21- 
24 august 1997, organizatori: Dr. C. Dumitrescu & Dr. V. Seleacu, 
Universitatea din Craiova, România; International Conference on 
Smarandache Geometries, 3-5 mai 2003, organizator: Dr. M. 
Khoshnevisan, Griffith University, Gold Coast Campus, 
Queensland, Australia; International Conference on Smarandache 
Algebraic Structures, 17-19 decembrie 2004, organizator: Prof. M. 
Mary John, Mathematics Department Chair, Loyola College, 
Madras, Chennai - 600 034 Tamil Nadu, India. 

Călător global, a vizitat 49 de ţări, călătorii despre care a 
scris într-o serie de (foto)jurnale instantanee. În decembrie 2015, 
a participat la o expediţie în Antarctica. O fotogalerie, la 
http://fs.gallup.unm.edu/photo/GlobeTrekhker.html. 

Scriitor, redactor șef la “Tribuna seniorilor orșoveni” 





Pregatire universitară: Universitatea Politehnică Timișoara, 
Facultatea de Inginerie Hunedoara și Academia Română de Mana- 
gement București. 

A lucrat în telecomunicaţii, ultimul loc de muncă fiind 
sectorul tc. Orșova la Romtelecom, pe care l-a condus timp de 20 
de ani. Apoi a fost șef de serviciu la Șantierul Naval Drobeta Turnu 
Severin și director general la Societatea de Gospodărie Comunală 
și Locativă Orşova. A activat și în învățământ, fiind, pentru o 
perioadă, profesor inginer la catedra de telecomunicații a fostului 
Liceu de Marină Orșova. 

Profesional, s-a remarcat prin contribuţii destinate dezvol- 
tării telecomunicaţiilor române, dintre care amintim: o inovaţie - 
Sistem de verificare automată a boxelor de apel la sistemele 
telefonice cu 24 de canale - ST24 şi lucrarea Proiectarea și 
construcţia reţelelor urbane de telecomunicaţii. A contribuit la 
introducerea tehnicii de calcul în unităţile de telecomunicaţii și a 
condus lucrările de digitalizare telefonică în sectorul Orșova. A 
fost diriginte de șantier la șapte lucrări de dezvoltare a rețelelor 
de tc. din judeţul Mehedinţi. 

S-a evidenţiat și ca om de cultură, în domeniul artelor 
plastice, în literatură și jurnalism. 

Înclinaţia spre desen și o anumită sensibilitate cromatică l- 
a condus spre aplicaţii practice în domeniul caricaturii, a graficii 
şi a picturii în acuarelă și ulei. Îl găsim expozant la Expo caricatura 
1990, o expoziție de grup, alături de alți artiști din județul 
Mehedinţi: dr. Alec Macri, ing. Gheorghe Ghilerdea, prof. Valentin 
Iordache și elevii Cosmin Vesa și Ion Șchiopu. Lucrările au fost 
expuse în mai multe locaţii din Drobeta Tr. Severin, Orșova și Băile 
Herculane. Cuvântul de prezentare i-a aparținut domnului Marius 
Tupan, de la revista Moftul român din București. 

În domeniul caricaturii, au urmat ani de publicare în 
diverse ziare și reviste din România. 

În 1991, a participat la Expoziţia de grafică filatelică de la 
Tokyo (Japonia), iar din 1991 până în prezent a participat în 
fiecare an la Expoziţia internațională de caricatură Aydin Dogan 
din Istanbul (Turcia). 

Încă din anii 1970, a descoperit plăcerea de a picta în ulei, 
pe diferite suporturi: carton, pânză, lemn, ardezie etc. Din mâna 
sa au rezultat tablouri cu o tematică diversă. Stilul său realist i-au 
adus aprecieri, astfel că majoritatea picturilor realizate de-a 
lungul timpului se regăsesc astăzi în colecţii private sau expuse în 
unele instituţii locale. 

Deși au existat propuneri de a expune într-o expoziție 
personală, din cauza lipsei de timp nu s-au putut materializa. 
Iubirea pentru scris ocupa primul loc, așa că timpul pentru alte 
preocupări s-a subțiat considerabil. 

Anul 1990 l-a găsit pe Andrușa R. Vătuiu tehnoredactor la 
ziarul orșovean Cuvântul, ziar apărut imediat după revoluţie, prin 
inițiativa unor intelectuali locali. Activitatea jurnalistică a început 
cu un serial Cronologie OZN, care a fost preluat ulterior și de către 
alte redacţii din judeţele limitrofe. 

La sfatul unor scriitori cunoscuţi, precum Dem Ionașcu și 
Valeriu Bârgău, a reușit în 1993 să publice prima sa carte, 
Extratereștrii - Enigmele lumii venite din cer, la editura Călăuza din 
Deva. Cartea a fost difuzată în toată țara, iar succesul de care s-a 
bucurat l-a determinat pe editor să scoată și a doua ediţie. 

În paralel cu activitatea jurnalistică, au urmat mai mulţi ani 
de documentare și cercetare în domeniul manifestărilor extra- 
senzoriale. În anul 2014, a reușit să publice cartea Viață, spațiu și 
timp în infinit, deşi lucrarea fusese terminată cu aproximativ trei 
ani înainte. Autorul dezvăluie cititorilor o teorie proprie despre 
viață, ca formă energetică a Universului, și evoluţia sa în sistemul 
nostru de patru coordonate (trei spaţiale și una temporală). Nu 
scapă analizei forma energetică a materiei, cititorul fiind purtat 
din momentul nașterii până dincolo de moarte prin procesul 
evolutiv al spiritului. Ultima parte a cărții vine cu o reinterpretare 
a teoriei relativității a lui Albert Einstein și sunt emise câteva 
ipoteze ale evoluţiei spaţiului și timpului în infinitul Univers. 
Introduce noţiunea de rezonanță psihoenergetică, în viziunea 
autorului acesta fiind principalul mecanism care permite accesul 
vieții pe diversele trepte evolutive. Rezonanța psiho-energetică 
asigură transferul maxim de energie și permite absorbţia entității 
energetice pe un nivel superior. A identificat mecanismul 
suferinței ca mod prin care acesta duce la creșterea frecvenţei 
vibraţiei spiritului. A stabilit funcțiile corpului material, ale 
corpului eteric și ale spiritului. Consideră necesară apariția 
ingineriei psihoenergetice. A emis mai multe ipoteze despre: 
absorbția instantanee a spiritului într-un plan superior și 
deplasarea unui corp material tridimensional pe traiectoria 
curbilinie a timpului. 

Luând contact cu mișcarea paradoxistă mondială, inițiată 
de matematicianul Florentin Smarandache, a devenit membru al 
Asociaţiei Internaţionale de Paradoxism. Paradoxul, ca mișcare de 
avangardă în literatură și artă, l-a inspirat pe Andrușa R. Vătuiu 
să-i studieze și aspectul social. Așa a apărut cartea Rătăcit printre 
paradoxuri, un volum de proză scurtă despre o serie de 
paradoxuri sociale. 

În prezent, Andruşa R. Vătuiu este redactor şef al 
publicației Tribuna seniorilor orșoveni și este membru în Liga 
Scriitorilor, filiala Timișoara Banat, Uniunea Ziariştilor Profesio- 
niști din România (București) și Asociația Culturală Constantin 
Brâncuși din Timișoara. A fost membru al fostei Asociaţii a 
Ziariştilor din România. 

În vara anului 2015, a primit Diploma de excelență și 
Placheta de onoare a Asociaţiei Culturale Constantin Brâncuși. 

A fost publicat în șase anuare, iar articolele sale se regăsesc 
în peste 20 de publicaţii din țară și străinătate. 

Paradoxismul este o mişcare internațională de avangardă 
în literatură, artă, filozofie, chiar și în știință, bazată pe folosirea 
excesivă de antiteze, antinomii, contradicții, oximorone, 
parabole, inversări sau devieri de sensuri, interpretări de la 
figurativ la propriu, paradoxuri etc. în creație. 

A fost înființat de către scriitorul, artistul și omul de știință 
Florentin Smarandache, în anii 1980, în România, dorind 
lărgirea sferei artistice prin elemente neartistice și prin 
experimente contradictorii; în special creaţie în contra-timp, 
contra-sens. 

Primul manifest paradoxist a fost publicat în limba 
franceză, în anul 1983, în prima carte paradoxistă, Le Sens du 
Nonsens / Sensul Nonsensului, apărută în Maroc. 

Iniţiatorul paradoxismului împreună cu Andrușa R. 
Vătuiu propun acum publicului exprimarea paradoxismului în 
sociologie. 


ISBN 978-606-707-088-0 


